Dame i gospodo poslanici, otvaram 26. sjednicu Predstavničkog doma Parlamentarne skupštine BiH. Na sjednicu su pored poslanika pozvani naši redovni gosti, predsjedavajući i članovi Predsjedništva BiH, predsjedavajući i članovi Savjeta ministara BiH, predstavnici OHR-a, OSCE-a i drugih međunarodnih organizacija u BiH koji su izrazili interes da prisustvuju našim sjednicama i predstavnici određenih nevladinih organizacija. Ja im se zahvaljujem na prisustvu. Na sjednicu su takođe pozvani i predstavnici Centralne izborne komisije zbog razmatranja Prijedloga zakona o izmjenama i dopunama Izbornog zakona, predstavnici Tužilaštva BiH zbog razmatranja Informacije o radu Tužilaštva i predstavnici Pravobranilaštva BiH zbog razmatranja Izvještaja o radu Pravobranilaštva i sve prisutne srdačno pozdravljam. Konstatujem da na sjednici prisustvuje 39 poslanika. Niko nije pravdao svoje odsustvo. Pretpostavljam da će nam se u toku sjednice ostali pridružiti. Vi ste dobili prijedlog dnevnog reda sa dopunama i izmjenama koje su usaglašene na jučerašnjoj sjednici Kolegijuma u proširenom sastavu i onda ćemo sačekati da se podijeli, ali to je, znači, ono što je usaglašeno na Kolegijumu, Proširenom kolegijumu, pri čemu je, evo znači, dok čekamo da se podijeli, da vam kažem, znači, šta je od onoga prijedloga dnevnog reda koji ste prethodno dobili još ubačeno. To je: - Prijedlog zakona o srednjem stručnom obrazovanju i obuci, u prvom čitanju, s obzirom da je juče Ustavnopravna komisija završila svoj dio posla, tako da smo smatrali da je zbog hitnoće i zbog zahtjeva Ministarstva civilnih poslova i ministra da se taj zakon danas stavi u dnevni red da izađemo u susret i stavili ga u dnevni red, i - Informacija o stanju bezbjednosti u BiH za 2007. godinu, sa Informacijom o trenutnom stanju sigurnosti u BiH, prema zaključku Doma sa 21. sjednice. Ova znači tačka je dopunjena, ona je u prethodnom dnevnom redu, prethodne sjednice glasila: Informacija o trenutnom stanju sigurnosti u BiH, sada današnja tačka dnevnog reda glasi: Informacija o stanju bezbjednosti u BiH za 2007. godinu, sa Informacijom o trenutnom stanju sigurnosti u BiH. I samo smo izvještaj, odnosno Informaciju stavili na jednu stepenicu više. 2 U međuvremenu smo dobili tri zahtjeva za hitni postupak. Zahtjev poslanice Azre Hadžiahmetović za dva zakona: Prijedlog zakona o nezavisnim i nadzornim tijelima policijske strukture BiH i Prijedlog zakona o Direkciji za koordinaciju policijskih tijela i agencijama za podršku policijskoj strukturi BiH. Nakon toga smo dobili zahtjev poslanika Drage Kalabića da se ta dva zakona koji nisu identični po istom hitnom postupku stave na dnevni red, zahtjev znači. I zahtjev, nakon toga, i poslanika, prvog zamjenika gospodina Nike Lozančića za razmatranje istoimenih, ali ne istovjetnih zakona. I dobićete to boldirano na klupe. Nadam se da naša stručna služba u međuvremenu kopira, gdje su oni poredani po načinu na koji su dolazili u Pisarnicu. Mogu da dam pauzu samo pet minuta da dobijete taj novi iskopirani dnevni red. [[PAUZA]] Dame i gospodo poslanici, nadam se da ste dobili prijedlog dnevnog reda. Ovo što je boldirano je znači ono sa druge strane što je dogovoreno i kompromisno bilo na Proširenom kolegijumu, a ovo ovdje su poslovnički zahtjevi za razmatranje po hitnom postupku. Otvaram raspravu o dnevnom redu. Uvaženi poslanik Okolić. Izvolite.
Gospodine predsjedavajući, članovi Predsjedništva, kolege i kolegice poslanici, dragi gosti, predstavnici Savjeta ministara i ostalih institucija, ja bih da predložim da današnju tačku dnevnog reda koja je u prijedlogu Poslanička pitanja i odgovori skinemo sa dnevnog reda, obzirom da je dnevni red obiman i da su bitne tačke na današnjem dnevnom redu a da će nam ova tačka, najvjerovatnije, na osnovu dosadašnjih iskustava, oduzeti jedno dva sata a, čini mi se da, neće biti velikih problema da to odgodimo za neko, nije za neko nego za prvu narednu sjednicu. I zato je moj prijedlog da se druga tačka sa današnjeg zasjedanja skine i da se uvrsti ponovo u redovnu proceduru sljedeće skupštine. Hvala.
Zahvaljujem. Glasaćemo o vašem prijedlogu sa sigurnom sugestijom da se pismeno može danas, ko je pripremio pitanja, postaviti. Je li tako? Slažete se? Znači, da već ko je pripremio pismeno pitanje da ga može uputiti ako prođe vaš zahtjev da se skinu pitanja poslanička. O.k. Uvaženi poslanik Bećirović, je li? Izvolite. 3
Poštovani predsjedavajući, uvažene kolege i kolegice, cijenjeni gosti, predstavnici medija, ja želim, kada je riječ o dnevnom redu, postaviti jedno pitanje, a ujedno i predložiti dopunu ovog dnevnog reda. Ako eventualno i ne postoji mogućnost za današnju sjednicu, onda, svakako, za narednu sjednicu. Naime, upravo po prijedlogu Kolegija Predstavničkog doma, dokument, informativni dokument Vijeća Evrope, naslovljen kao Izvršavanje obaveza i sprovođenje postprijemnog programa saradnje, je dostavljen Komisiji za vanjske poslove, sa prijedlogom Komisiji za vanjske poslove da ona procijeni da li to pitanje zavređuje da se nađe na samom dnevnom redu Predstavničkog doma. Komisija se o tome izjasnila i Komisija je jednoglasno predložila da to bude na dnevnom redu. S obzirom na važnost ovog dokumenta, pitam: Zašto to nije danas na dnevnom redu? Eventualno, dakle, saglasan sam sa istim da to bude svakako na narednoj sjednici Predstavničkog doma, ako to već nije moguće danas uvrstiti. I kad sam se već javio za riječ, zaista bih evo, da tako kažemo, zamolio i vas u Kolegiju Predstavničkog doma da iskažemo malo primjereniji odnos prema predstavnicima elektronskih pisanih medija. Novinari su prošli put, čini mi se da je to bio 21. mart, dobili poziv da prisustvuju i prate rad Predstavničkog doma, a tek navečer, u 17,00, saznali su da, i to ne od Kolegija već od stručni službi na hodniku, da od te sjednice nema ništa. Ja mislim da bi trebali malo imati primjereniji odnos prema predstavnicima medija, posebno prema onim kućama koje su obezbijedile i tehničke uvjete da ova sjednica ima direktan prenos.
Zahvaljujem. Što se tiče vašeg prvog zahtjeva, znači u Kolegiju je to već dogovoreno da ide na sljedeću sjednicu Doma, tako da, s obzirom da ste se vi i saglasili, to će biti na sljedećoj sjednici Doma u dnevnom redu. Što se tiče ovog drugog, vaše primjedbe, ja se ispred Kolegijuma izvinjavam svim elektronskim medijima koji su, zbog zakašnjenja u zakazivanju prošle sjednice, ostali ovdje u iščekivanju da se sjednica održi, međutim, kao što znate, nismo uspjeli naći kompromis i kao rezultat toga imamo današnji ovakav dnevni red. Uvaženi poslanik Jovičić. Izvolite.
Poštovani predsjedavajući, dame i gospodo poslanici, gospodine predsjedavajući Savjeta ministara i članovi Savjeta ministara, gospodo iz nevladinih organizacija i novinari, ja upravo predlažem da se poslanička pitanja ne skidaju, kao tačka dnevnog reda sa ove sjednice, iz više razloga. Poslanička pitanja ne postavljamo mi kao poslanici radi nas nego uglavnom dolaze zbog građana koji traže od nas da na Parlamentu ovde postavimo poslanička pitanja. Jer, kad bi ovaj prijedlog prihvatili da skinemo, onda bismo sami sebe doveli u poziciju da su ta poslanička pitanja nevažna, da su odgovori nevažni, a uglavnom se radi o interesu građana. Bez obzira 4 koliko će trajati poslanička pitanja, ona su vrlo važna tačka dnevnog reda i ja upravo predlažem da ta tačka ostane na ovoj sjednici. Hvala lijepo.
Zahvaljujem. Ako nema više prijavljenih, zaključujem raspravu o dnevnom redu. Glasamo o zahtjevu uvaženog poslanika Okolića da se poslanička pitanja skinu sa dnevnog reda, sa napomenom da dolazi u obzir ... Uvaženi poslanik Okolić, rasprava završena.
Povlačim ja svoj prijedlog, ne morate glasati, eto.
S obzirom da nemamo prijedloga o izmjenama i dopunama dnevnog reda, konstatujem da smo usvojili sljedeći 1. Usvajanje zapisnika 23., 24. i 25. sjednice Predstavničkog doma; 2. Poslanička pitanja i odgovori; 3. Zahtjev poslanice Azre Hadžiahmetović za razmatranje Prijedloga zakona o nezavisnim i nadzornim tijelima policijske strukture BiH po hitnom postupku, u skladu sa članom 127. Poslovnika; 4. Zahtjev poslanice Azre Hadžiahmetović za razmatranje Prijedloga zakona o Direkciji za koordinaciju policijskih tijela i agencijama za podršku policijskoj strukturi BiH po hitnom postupku, u skladu sa članom 127. Poslovnika; 5. Zahtjev poslanika Drage Kalabića za razmatranje Prijedloga zakona o nezavisnim nadzornim tijelima policijske strukture BiH po hitnom postupku, u skladu sa članom 127. Poslovnika; 6. Zahtjev poslanika Drage Kalabića za razmatranje Prijedloga zakona o Direkciji za koordinaciju policijskih tijela i agencijama za podršku policijskoj strukturi BiH po hitnom postupku, u skladu sa članom 127. Poslovnika; 7. Zahtjev poslanika Nike Lozančića za razmatranje Prijedloga zakona o nezavisnim i nadzornim tijelima policijske strukture BiH po hitnom postupku, u skladu sa članom 127. Poslovnika; 8. Zahtjev poslanika Nike Lozančića za razmatranje Prijedloga zakona o Direkciji za koordinaciju policijskih tijela i agencijama za podršku policijskoj strukturi BiH po hitnom postupku, u skladu sa članom 127. Poslovnika; 9. Prijedlog zakona o izmjenama i dopunama Izbornog zakona BiH – predlagači poslanici Milorad Živković, Niko Lozančić i Šefik Džaferović (drugo čitanje); 10. Prijedlog zakona o kretanju i boravku stranaca i azilu (drugo čitanje); 11. Prijedlog zakona o izmjenama i dopunama Zakona o Službi za poslove sa strancima (drugo čitanje); 5 12. Prijedlog kodeksa ponašanja poslanika i delegata u Parlamentarnoj skupštini BiH (drugo čitanje); 13. Prijedlog zakona o izmjenama i dopunama Zakona o sukobu interesa u institucijama vlasti BiH – predlagači poslanici Milorad Živković, Niko Lozančić i Šefik Džaferović (prvo čitanje); 14. Prijedlog zakona o lijekovima i medicinskim sredstvima (prvo čitanje); 15. Prijedlog zakona o platama i naknadama u institucijama Bosne i Hercegovine (prvo čitanje); 16. Prijedlog zakona o izmjenama i dopunama Zakona o jedinstvenom matičnom broju (prvo čitanje); 17. Prijedlog zakona o izmjenama i dopunama Zakona o ličnoj karti državljana Bosne i Hercegovine (prvo čitanje); 18. Prijedlog zakona o izmjenama i dopunama Zakona o prebivalištu i boravištu državljana Bosne i Hercegovine (prvo čitanje); 19. Prijedlog zakona o Fiskalnom vijeću BiH (prvo čitanje), 20. Prijedlog zakona o Agenciji za kontrolu i osiguranje prisilnog oduzimanja imovine stečene krivičnim djelima i upravljanje oduzetom imovinom – predlagači poslanici Kluba SDPBiH (prvo čitanje); 21. Prijedlog zakona o srednjem stručnom obrazovanju i obuci (prvo čitanje); 22. Izvještaj Zajedničke komisije o nastojanju za postizanje sporazuma o Prijedlogu zakona o izmjenama i dopunama Zakona o putnim ispravama BiH; 23. Informacija o stanju bezbjednosti u BiH za 2007. godinu, sa Informacijom o trenutnom stanju sigurnosti u BiH, po zaključku Doma sa 21. sjednice – dopunjena je tačka; 24. Informacija o radu Tužilaštva BiH za 2007. godinu; 25. Izvještaj o radu Pravobranilaštva BiH za period od 1.1.2007. do 31.12.2007.; 26. Razmatranje Programa mjera za primjenu Sporazuma CEFTA; 27. Davanje saglasnosti za ratifikaciju a) ''eSEE'' Agenda plus za razvoj informacionog društva u Jugoistočnoj Evropi – SEE 2007. – 2011. b) Sporazuma između država članica Sjevernoatlantskog ugovora i ostalih država koje učestvuju u Partnerstvu za mir o pravnom položaju njihovih snaga, Dodatnog protokola uz Sporazum između država članica Sjevernoatlantskog ugovora i ostalih država koje učestvuju u Partnerstvu za mir o pravnom položaju njihovih snaga i Daljnjeg dodatnog protokola uz Sporazum između država članica Sjevernoatlantskog ugovora i ostalih država koje učestvuju u Partnerstvu za mir o pravnom položaju njihovih snaga. Prelazimo na realizaciju dnevnog reda. Ad. 1. Zapisnici sa 23., 24. i 25. sjednice Predstavničkog doma
Predsjedavajući, za Vijeće ministara, za Ministarstvo pravde: Molim vas da mi odgovorite na osnovu kojeg je zakona, pravila, propisa, SDP kao nasljednik Komunističke partije uzurpirao i prisvojio državnu imovinu? Radi se o velikoj imovini bivšeg Saveza komunista koji je SDP prisvojio sebi tokom agresije na BiH i sada ubire ogromna sredstva od zakupa. Ta državna imovina je građena i pravljena novcima svih građana BiH... (Kolega, dajte malo parlamentarne demokratije!)
Molim vas, samo malo. Postavljaju se pitanja Savjetu ministara, a ne meni.
...a sad ih koristi jedna politička partija. Raspadom bivše Jugoslavije, nijedna zemlja ni partija nije naslijedila imovinu, čak ni Socijalistička partija Slobodana Miloševića, jedino je SDP u BiH. Stoga predlažem da SDP vrati narodu narodno, ono što je opljačkano, kao i sva dobra koja su se stekla i smatraju državnom imovinom, npr. zgrada u Alipašinoj u parku prekoputa Predsjedništva i ostalo. Mislim da bi to bilo i moralno uime svih građana BiH. Toliko, hvala.
Zahvaljujem. Ja ću pročitati one koje sam vidio da su se prijavili, mada možete i elektronski da se prijavite. Znači, Bešlagić, Jovičić, Nanić, Sokolović. 7
Vrlo kratko pitanje. Evropska konvencija o međugraničnoj saradnji između teritorijalnih zajednica i vlada je parafirana 30.4.2004. godine od strane BiH. Kada će doći na ratifikaciju u ovaj parlament? Hvala lijepo.
Zahvaljujem. Uvaženi poslanik Jovičić. Izvolite.
Gospodine predsjedavajući, dame i gospodo, kao što sam već rekao i obećao od druge sjednice Predstavničkog doma ponavljam ista pitanja: Kada će mi institucije BiH, koje je osnovala ova Parlamentarna skupština i Savjet ministara, dostaviti nacionalnu strukturu zaposlenih, i to imenom i prezimenom, Janko Janković, Mustafa Mustafić, Jozo Jozić? Dakle, ponavljam stalno, jer ako mi na nivou države ne ispoštujemo konstitutivnost naroda, o čemu mi onda pričamo na nižim nivoima. Potpuno sam nezadovoljan i na nekoliko prethodnih sjednica sam rekao da je jedino Stručna služba ovog parlamenta odgovorila na moje poslaničko pitanje onako kako ja tražim. Ja ni od jedne institucije ne tražim sistematizaciju radnih mjesta i ne može biti državna tajna ko sjedi na određenom radnom mjestu, od spremačice, kurira, vozača, i nikog ne potcjenjujem, do najvišeg zakonodavnog doma ove zemlje. Dakle, dodijalo mi je više da postavljam, ali pošto sam ja principijelan i ne odustajem, rekao sam, stalno ću postavljati, dok to ne dobijem, ponavljati, i, valjda, do kraja mandata će stići ti odgovori. Zato ponovo insistiram i tražim od svake institucije državne da mi jednom dostave, jer nije tajna ko tamo sjedi, ko radi, tetka, strina, amidža, daidža ili, ne znam ni ja, ko je koga doveo i eklatantan primjer sam naveo oko diplomatije, jer nije moguće da su cijele porodice genetski predodređene da rade u diplomatiji. Molim vas da mi se to dostavi radi javnosti, radi konstitutivnosti, pa ćemo onda ići na entitetske nivoe, opštinske i do najniže zakonodavne strukture ove zemlje. Hvala lijepo.
Zahvaljujem. Sljedeći se za postavljena pitanja javio uvaženi zastupnik Nanić. 8
Zahvaljujem se, gospodine predsjedavajući, kolegice i kolege poslanici, članovi Vijeća ministara. Ja bih danas htio da postavim poslaničko pitanje Ministarstvu za ljudska prava i izbjeglice. U Zakonu o Budžetu institucija BiH i međunarodnih obaveza BiH za 2008. godinu usvojen je i Grand za program povratka izbjeglica i raseljenih lica u iznosu od 32 miliona i 500 hiljada maraka. Članom 23. pomenutog zakona predviđeno je da će se sredstva trošiti putem Ministarstva za ljudska prava i izbjeglice i Fonda za povratak na osnovu odobrenih projekata. Postavljam pitanje Ministarstvu za ljudska prava i izbjeglice: Da li je i u kojoj fazi izrada programa, te da li će se na vrijeme obezbijediti realizacija i utrošak sredstava, s obzirom da je već nastupio drugi kvartal u ovoj godini, da je otpočela građevinska sezona i s obzirom na činjenicu da u prošloj godini, zbog nespremnosti ministarstva i fonda, sredstva toliko potrebna za povratak, nisu utrošena. Zahvaljujem.
Zahvaljujem. Sljedeći je uvaženi zastupnik Sokolović.
Zahvaljujem, gospodine predsjedavajući, kolege poslanici, članovi Vlade BiH. Postavljam pitanje Regulacionoj agenciji za komunikacije, Vijeću Regulatorne agencije, direktoru. Znači, dana 27. marta ove godine dobio sam pismo od grupe uposlenih „Elektroprivrede HZHB“ u kojom se navode neke činjenice u vezi sa članstvom gospodina Branislava Božića u Vijeću Regulatorne agencije za komunikacije. Stoga postavljam pitanja naprijed navedenim: 1. Da li je gospodin Božić u sukobu interesa u pogledu predstavljanja i kao člana Vijeća, a i korisnika usluga Regulatorne agencije za komunikacije kao jedna od rukovodećih osoba u 'Elektroprivredi HZHB'? 2. Kolika je naknada za članove Vijeća, te koju vrstu troškova RAK priznaje članovima Vijeća i do kojeg iznosa, te kolika su bila ukupna mjesečna primanja u RAK-u u zadnjih 12 mjeseci, u Vijeću RAK-a u zadnjih 12 mjeseci? 3. Da li je RAK davalac frekvencije 'Elektroprivrede HZHB' i koliko puta? Hvala.
Zahvaljujem. 9 Sljedeći, sljedeća se za postavljanje pitanja javila uvažena zastupnica Azra Hadžiahmetović.
nije uključen mikrofon
Alajbegović, piše Hadžiahmetović, ispričavam se.
Poštovane dame i gospodo, ja imam jedno kratko pitanje Vijeću ministara i Upravi za indirektno oporezivanje, a to je: Da se razmotri mogućnost i da mi se odgovori na pitanje mogućnosti uvođenja diferencirane stope PDV-a za osnovne životne namirnice, lijekove, školski pribor i dječiju hranu. Hvala.
Zahvaljujem. Sljedeći se za postavljanje pitanja javio uvaženi zastupnik Dokić. Uvaženi zastupnik Branko Dokić.
Ne, nisam tražio.
Ispričavam se, ispričavam se, ispričavam se. Dolić, greška u pisanju.
Gospodo, predsjedavajući, cijenjene kolegice i kolege, uvaženi gosti, ja imam danas jednu poslaničku inicijativu i jedno poslaničko pitanje. Poslanička inicijativa je ministru inostranih poslova u Vijeću ministara BiH, Svenu Alkalaju, za upućivanje protestne note vladama Republike Srbije i Republike Hrvatske radi nezakonitog otuđivanja imovine 'Agrokomerc' d.d. Velika Kladuša, dioničara i države BiH i kršenja Ugovora o sukcesiji, potpisanog 29.6.2001. godine. Ova poslanička inicijativa sa detaljnim obrazloženjem se nalazi u prilogu, a za ovu priliku, radi stenograma i javnosti, ću reći da dolazi kao apel institucijama ove države da konačno nešto poduzimaju na zaštiti preostale imovine dioničara firmi i države BiH u zemljama koje su potpisnice Ugovora o sukcesiji imovine zemalja bivše SFRJ. Nekoliko puta sam u ovome domu prenosio apele i zahtjeve dioničara i radnika 'Agrokomerca' da se nešto poduzme na zaštiti njihove imovine i imovine ove države u Beogradu, a u ovoj inicijativi je još pet krupnijih stavki imovine 'Agrokomerca' u Republici Srbiji koja je u posljednje vrijeme predmet konačnog otuđivanja. Nažalost, pitanje je dana kada će dioničari i ova država ostati bez Poslovnog centra 'Kotež' u Beogradu, vrijednog 3 miliona eura. 10 Za 13. maj 2008. godine raspisana je prodaja 400 metara kvadratnih poslovnog prostora u vlasništvu 'Agrokomerca' Velika Kladuša u Poslovnom tornju 'Zagrapčanka' u Zagrebu po sudskom izvršenju po predratnom dugu prema firmi 'Astra agrimeks Sesvete' iako ova firma istovremeno ima toliki dug prema 'Agrokomercu' i unatoč tome što su plaćanja između subjekata između dvije države regulisana posebnim međunarodnim propisima i, na kraju, dakle unatoč potpisanom Ugovoru o sukcesiji, neko će u ovoj zemlji zaista morati podnijeti račune koliko je imovine njenih firmi i njenih građana otuđeno u zemljama bivše SFRJ samo zato što nismo poduzimali ono što smo morali i mogli poduzeti da zaštitimo ... imovinu. Drugo pitanje je pitanje ministru za ljudska prava i izbjeglice u Vijeću ministara, gospodinu Safetu Haliloviću: Kakvu besplatnu pravnu zaštitu i pravne usluge mogu koristiti građani BiH u oba entiteta po sadašnjim propisima, kojim propisima je to regulisano i, ako nije, namjerava li se šta poduzimati u bespatnom pružanju pravne usluga za siromašne građane koji gube i ne ostvaruju prava samo zato što nisu u mogućnosti plaćati skupe pravne usluge odvjetnika i notara u BiH? Prilikom donošenja reformskih zakona u pravosuđu bila su otvorena obećanja da će građani BiH slabijeg imovnog stanja kod skupih pravnih usluga konsultanata i zastupanja advokata biti zaštićeni tako što će im se omogućiti besplatno pružanje nekih pravnih usluga u lokalnoj zajednici. Ne znam kako je kod drugih kolega poslanika, ali osobno sam suočen sa velikim brojem zahtjeva građana da im se pravno pomogne jer ne mogu plaćati advokatima 50, 100 ili čak više KM za tužbe, žalbe, molbe i druga pravna akta. Po meni, ovo pitanje danas više nije socijalno ni pravno već je to pitanje ljudskih prava i zato ga postavljam ministru za ljudska prava u Vijeću ministara BiH. Hvala.
Zahvaljujem. Sljedeća se za postavljanje pitanja javila uvažena zastupnica Snježana Rajilić.
Gospodine predsjedniče, dame i gospodo, ja imam jedno pitanje. Ono je upućeno Savjetu ministara. A o čemu se radi? U posljednjih nekoliko dana, odnosno možda i dvadesetak dana, u Republici Srpskoj jedna aktivnost, koja se obavlja u pograničnom dijelu između RS i Federacije BiH, izazvala je uznemiravanje građana. O čemu se radi? Radi se o postavljanju famoznih bijelih krstova omotanih folijom sa uređajima za elektronsko navođenje, pa je danima štampa o tom pisala, građani se izjašnjavali, nisu znali o čemu se radi. Stoga postavljam sljedeće poslaničko pitanje: Ko je, odnosno, koja je institucija provodila proceduru za aviosnimanje Federacije BiH i ko je izvodio, a koja je izazvala uznemiravanje građana RS? Koja firma je dobila ove radove? Kada je raspisan tender za ovaj posao? Ko su bili članovi za izbor najboljeg ponuđača? Ko finansira ovaj posao i koliko je koštao? Ko je pribavio saglasnost nadležnih institucija RS za ovaj posao i da li ga izvođač radova ima u trenutku obavljanja snimanja? Zašto lokalne 11 zajednice nisu obaviještene o ovome poslu? ... ... Zašto nije traženo, a ni formalno upoznata Uprava za geodetsko-imovinsko pravne poslove Republike Srpske o prestojećem snimanju? Hvala lijepo.
Zahvaljujem. Sljedeći se za postavljanje pitanja prijavio uvaženi zastupnik Mehmedović.
Gospodo, predsjedavajući, dame i gospodo zastupnici, uvaženi članovi Vijeća ministara, ja imam dva kratka pitanja upućena Vijeću ministara. Naime, na 20. sjednici sam postavio zastupničko pitanje u vezi sa radom Državne komisije za granice. U odgovoru sam informisan da je Komisija u periodu 2000. do 2007. godine potrošila 1.741.000 KM, a da nije uradila posao. Koliko sam informisan, istoj komisiji je istekao mandat 7.7.2007. godine, a nije imenovana nova ili da je istoj produžen mandat. Pitam Vijeće ministara: Kada će biti imenovana nova Državna komisija za granice? I drugo pitanje, također Vijeću ministara. S obzirom na posljednji stav Evropske komisije u vezi poštivanja neovisnosti Regulatorne agencije za komunikacije, te poštivanja Zakona o komunikacijama BiH, pitam Vijeće ministara: Kada će potvrditi imenovanje direktora Regulatorne agencije, što joj je obaveza po Zakonu o komunikacijama? Hvala.
Zahvaljujem. Sljedeći se prijavio uvaženi zastupnik Huskić.
Zahvaljujem. Ja imam dva pitanja: jedno je pitanje Vijeću ministara i Predsjedništvu, a drugo Sekretarijatu Doma. Pitanje za Vijeće ministara i Predsjedništvo je: Šta je Vijeće ministara i Predsjedništvo BiH poduzelo na rješavanju spornih pitanja vezanih za vlasništvo i zaštitu interesa BiH, a u vezi sa Jadranskim naftovodom? Drugo pitanje ili zahtjev je Sekretarijatu Doma: 12 Molim Sekretarijat Doma da mi dostavi podatke o tome koliko puta nisam prisustvovao sjednicama Parlamentarne skupštine BiH, te da li su razlozi bili opravdani ili ne? Pitanje se odnosi na period od preuzimanja mandata do danas. Samo kratko obrazloženje. Jedna nevladina organizacija koja ima običaj da se predstavlja kao supervizor rada organa vlasti u javnost iznosi netačne podatke i stvara krivu sliku o radu u Parlamentu, ovdje konkretno, konkretno za mene. Hvala lijepo.
Zahvaljujem. Sljedeći je uvaženi zastupnik Okolić.
Gospodine predsjedavajući, ja imama prijedlog inicijative, a to je, obzirom da je u zadnje vrijeme dolazilo do ovakvih događaja, pa iz toga je i proistekla ova inicijativa i da pokušamo to otkloniti ubuduće, ja predlažem da Stručna služba ubuduće napravi kalendar – naravno, prema svom nahođenju i kako je najlakše njima – zakazivanja i održavanja sjednica parlamentarnih komisija i mjesto održavanja tih komisija. Obrazloženje: U jednom danu u isto vrijeme ili u kratkom vremenskom periodu ili razmaku, kako god hoćete, zakazuje se više sjednica i onda dešava se to da nam poslanici na početku sjednice dođu i da imamo kvorum za rad ali nakon pola sata ili eventualno sat vremena odlaze na drugu ili treću i četvrtu komisiju, čak, time se gubi kvorum, nemogućnost odlučivanja, odnosno glasanja, i, čak, dođe u pitanje i održavanje te sjednice, odnosno njen prekid. Da se to ne bi dešavalo, ja predlažem da se pokuša napraviti nekakav raspored, da kad neko od predsjednika komisije zakaže komisije da prethodno konsultuje nekoga ko bude zadužen za vođenje tog kalendara i za prostorije u kojima će se održavati, jer imali smo i toga: zakaže se ta prostorija, iz nekog razloga, naravno, ja vjerujem da je to opravdan razlog, zauzeta, onda se mora tražiti mjesto na drugom mjestu, na drugom mjestu gdje će se održati ta sjednica, da se, znači, prethodno on konsultuje da, li je, taj termin i ta prostorija u kojoj se planira održati ta zajednička sjednica ili neka druga ova komisija bude slobodna i da može tako da se ukalkuliše njeno zakazivanje. Hvala lijepo.
Zahvaljujem. Uvaženi poslanik Džaferović sljedeći. Izvolite.
Gospodine predsjedavajući, koleginice i kolege, ja ću kratko postaviti jedno životno pitanje tragom zaključaka sa sjednice Općinskog vijeća Zenica od 6. marta 2008. godine kada je to vijeće raspravljalo Informaciju o epidemiološkoj situaciji na području općine Zenica. Iz ovih zaključaka koje sam ja dobio kao 13 poslanik u Predstavničkom domu Parlamentarne skupštine BiH i kojima je zatraženo od mene da se obratim ovom domu, ja pretpostavljam da postoje određeni problemi. Ako ne postoje, onda bih volio da budem obaviješten da ne postoje u funkcioniranju Ureda za veterinarstvo BiH, jer iz ovog dokumenta se može zaključiti, jer se traži da se mijenja Zakon o ministarstvima i drugim organima uprave, kako bi se formirala upravna organizacija, Zavod za veterinarstvo BiH. Mi imamo, dakle Ured za veterinarstvo i ja bih želio da dobijem informaciju od tog ureda: Da li je taj ured u potpunosti konstituiran, da li postoje problemi u radu toga ureda? Ako postoje, onda šta je to što trebamo mi da uradimo u BiH kako bi on u potpunosti funkcionirao? I posebno pitanje: Da li je osiguran jedinstven način vršenja kontrole zaštite životinja na cijelom području države? Ja bih molio, a nakon toga ću nastaviti, naravno, tragom odgovora na ovo pitanje, sa sljedećim inicijativama. Toliko hvala vam.
Zahvaljujem. Uvaženi poslanik Todorović. Izvolite.
Poštovani predsjedavajući, dame i gospodo, pitanje sam postavio još u sedmom mjesecu prošle godine. Ponavljam ga, a odnosi se na podršku rješavanja posljedica funkcionisanja graničnog prelaza u Gradišci. Granični prelaz u Gradišci nalazi se u centru grada i uzrok je ozbiljne posljedice na organizaciju i funkcionisanje života u gradu i oko grada. Zbog velike frekvencije vozila, infrastruktura u Gradišci se permanentno urušava. Prijedlog da se za tekuće investiciono održavanje saobraćajnica i infrastrukture koja je u funkciji graničnog prelaza i terminala obezbijede redovni prihodi u budžetu opštine iz prihoda za usluge korištenja terminala, i to na način da se najmanje 50% ovih prihoda uplaćuje direktno u Budžet Opštine Gradiška. Na ovakav prijedlog nas obavezuje Evropska povelja o zaštiti prava lokalne samouprave kao i jakih trendova centralizacije vlasti, pogotovo u oblasti fiskalne politike što omogućuje i uskraćuje finansijska sredstva lokalnoj samoupravi. Tražio sam to u pismenoj formi, to i ovoga puta tražim. Hvala lijepa.
Zahvaljujem. Uvaženi poslanik Bećirović. Izvolite.
Poštovane kolege i kolegice, BiH je jedina država u Evropi gdje imate primjere da djeluju dvije škole pod jednim krovom. I što je najgore, situacija u tom pogledu se sve više pogoršava. Segregacija po etničkom 14 kriteriju u školama u BiH postala je izgleda norma, a ne više izuzetak, i to na teritoriji cijele BiH. Posljednji žalosni primjer je slučaj iz Čapljine. Ja mislim da za ovaj svojevrsni bosanskohercegovački apartheid na početku novog stoljeća neko u ovoj zemlji treba da snosi odgovornost. Takvim metodama razdvajanja najmlađe generacije učenika u ovoj zemlji, mi ovu zemlju ne pripremamo za EU, mi ovu djecu ne odgajamo za mir, za demokratiju. Takvim metodama ta djeca se školuju i od najmanjih nogu pripremaju za nešto sasvim drugo. Žalosno je da smo svi u ovoj zemlji svjedoci da ovih dana ima roditelja, ima učenika koji su bili prinuđeni da stavljaju čak i žute trake. Dakle, poslije više od pola stoljeća, ponovo u Evropi imamo da ljudi stavljaju žute trake. Ja mislim da je to blamaža države BiH i svih institucija ove zemlje. Stoga, u najkraćem, postavljam pitanje i predsjedavajućem Vijeća ministara i ministru za ljudska prava i izbjeglice i ministru civilnih poslova, svako iz svog domena i u okviru njihovih nadležnosti da mi odgovore na pitanje: Šta su oni konkretno učinili da spriječe segregaciju učenika u BiH? I za razliku od ovih pitanja gdje tražimo pisane odgovore, a na koje, po pravilu, gotovo ne dobijamo nikakve odgovore, suprotno Poslovniku, tražim da mi se usmeno danas na sjednici odgovori na to pitanje, s obzirom da to potresa evo već danima BiH. Zahvaljujem.
Zahvaljujem. Uvaženi poslanik Jamakosmanović, sljedeći.
Gospodine predsjedavajući, kolegice i kolege, ja svoje pitanje upućujem Vijeću ministara, ono glasi: Zašto dosad nije potpisana UN-ova Konvencija o pravima osoba sa invaliditetom i kada će, odnosno kada će biti upućena na ratifikaciju u ovaj dom? Hvala.
Zahvaljujem. Idemo redom. Znači: Jašarević, Jukić, Zorić. Izvolite.
Poštovani gospodine predsjedavajući, poštovani dame i gospodo poslanici, dame i gospodo, postavljam pitanje predsjedavajućem Vijeću ministara, ministrima za finansije i za vanjsku trgovinu: Kada će se u parlamentarnoj proceduri naći zakon o izmjenama i dopunama Zakona o akcizama i zakon o izmjenama i dopunama Zakona o carinskoj tarifi? 15 Obrazloženja nemam jer o tome, dakle, svi sve znamo i govorimo, ali molim odgovor usmeno, s obzirom da se radi o jednostavnom odgovoru koji se može dobiti na današnjoj sjednici. Ako ne može, onda naravno pismeno. Hvala.
Zahvaljujem. Uvaženi poslanik Jukić. Izvolite.
Gospodine predsjedatelju, predstavnici Vijeća ministara, cijenjene kolegice i kolege, ja ću postaviti pitanje Vijeću minstara BiH o jednom problemu koji je dosta dugo prisutan i tiče se velikog broja građana, a to su vlasnici stare devizne štednje u bankama čije je sjedište izvan BiH. Pitanje glasi: Šta poduzima Vijeće ministara BiH po pitanju povrata stare devizne štednje građanima BiH koja se nalazila, i danas nalazi, u bankama, čije je sjedište izvan BiH: Ljubljanska banka, Investicijska banka Beograd i druge banke, ako ih ima? Naime, poznato je da već, evo petnaestak godina, građani BiH koji su imali štednju, deviznu štednju u ovim bankama i drugim bankama, nisu u prilici ostvariti svoja imovinska prava, doći u posjed svoje imovine. Mene zanima da li je i šta radi Vijeće ministara i druga nadležna tijela BiH da se ovo pitanje riješi i da se ova nepravda prema jednom značajnom broju građana BiH ispravi i da dođu u posjed svoje imovine? Ja smatram da je ovim ljudima potrebno pomoći, tu mislim i na rad Ombudusmana za ljudska prava, jer se radi o jednom od temeljnih ljudskih prava, dakle pravo raspolaganja imovinom. Mislim da je odgovor, da je to pitanje sukcesije odgovor koji ne može zadovoljiti ovu kategoriju naših građana i da je država obvezna riješiti ovo pitanje nadoknade štete, odnosno imovine svojim građanima. A da ove sve, druga pitanja, kao što je pitanje odnosa sa zemljama članicama bivše Jugoslavije, da treba rješavati na drugi način i u nekom roku. Međutim, građani traže da se ovo pitanje riješi što prije, jer ne zaboravimo da je velika većina vlasnika ovih računa, ove štednje, radi se o starim osobama, osobama koje su već u sedmoj, osmoj deceniji života i nije realno očekivati da će neki dugi rok biti ono što će njih zadovoljiti u rješavanju ovog pitanja.
Zahvaljujem. Uvaženi poslanik Zorić. Izvolite.
Ja imam jedno pitanje. Ali prije nego postavim pitanje, dozvolit ćete mi da ispravim jednu netočnost koja je iznesena tijekom postavljanja pitanja, a to je: gospodin Bećirović je rekao da nigdje u svijetu ne postoji da ... 16
Mislim da je bolje da ne ulazimo u replike, onda će drugi poslanici postaviti.
Ovo nije replika.
Onda će on kontra, znači.
Dobro. Ja imam dva pitanja.
Izvolite.
Prvo pitanje je: Kad će prestati asimilacija cijelog naroda, jer nije asimilacija samo ono što se događa u jednoj školi, postoji u okruženju, a i u drugim zemljama na svijetu škola jedna, dvije, a ja sam radio u školi u susjednoj Republici Hrvatskoj gdje su četiri škole pod jednim krovom i mislim da je veći problem ove zemlje asimilacija jednog konstitutivnog naroda, nego jedna škola u ... jednoj mjesnoj zajednici ili u jednom mjestu.
Kome je upućeno pitanje?
Drugo. Molim?
Kome je upućeno pitanje?
Vjeću ministara, naravno. Drugo je: Tražim cjelovitu informaciju od Predsjedništva BiH o Sporazumu o dvojnom državljanstvu sa Rapublikom Hrvatskom. Što je razlog blokiranja tog sporazuma, a nakon što je, kao što je i javnost upoznata, provedena sva potrebna procedura? Istu informaciju tražim i od Ministarstva vanjskih poslova. Hvala. 17
Zahvaljujem. Sljedeći se za postavljanje pitanja javio uvaženi predsjedatelj doktor Milorad Živković.
Zahvaljujem. Dame i gospodo.... pitanje je upućeno Ministarstvu sigurnosti. Naime, na sinošnjoj emisiji BHTV čuo sam da u vezi sa posjetom predsjednika Sjedinjenih Američkih Država, gospodina Buša, on i službe koje su zadužene za njegov bezbjedan boravak u Hrvatskoj su izrazili zabrinutost za mogućnost postojanja spavača, tzv., u BiH – Bijele al-kaide i terorista. Pitanje upućeno, znači Savjetu ministara da se, evo danas imamo tu tačku dnevnog reda, ako se ne može odgovoriti, pripremi do te tačke dnevnog reda, da li je ta informacija tačna? Ako nije tačna, potpitanje Ministarstvu spoljnih poslova: Da li je upućen demant? Ako je tačna, koliko tih ljudi ima i šta se čini da oni odu iz BiH? Zahvaljujem.
Sljedeći se za postavljanje pitanja javio uvaženi zastupnik Ahmetović.
Postavljam pitanje Vijeću ministara: Dakle, u zadnjem broju jednog sedmičnog lista sam pročitao intervjuu sa vođom četničkog Ravnogorskog pokreta, koji kaže da u strukturama policije i vojske ima na stotine svojih pripadnika. Volio bih da mi do sljedeće sjednice Parlamenta Vijeće ministara dostavi tačnost ovih podataka. Hvala lijepo.
Zahvaljujem. Ako nema više prijavljenih za pitanja, uvaženi poslanik Lijanović. Izvolite.
Poštovani predsjedatelju, kolegice, kolege zastupnici, uvaženi gosti, upućujem inicijativu Vijeću ministara da ubrza potpis i ratifikaciju Konvencije o pravima osoba sa invaliditetom, koju je Generalna skupština UN usvojila 13. prosinca 2006. godine. Dosad, Konvenciju je potpisalo ukupno 125 zemalja, dok je 18 zemalja i ratificiralo ovaj dokument. Sve zemlje iz okruženja su ovu konvenciju potpisale, a Hrvatska je i ratificirala u svom Parlamentu. Hvala. 18
Zahvaljujem. Zaključujemo raspravu, odnosno ovu tačku dnevnog reda. Prelazimo na treću tačku: Ad. 3. Zahtjev poslanice Azre Hadžiahmetović ... Ponavljamo ovo što je svima jasno. Želim samo da usmjerim način na koji ćemo vršiti raspravu sljedećih šest tačaka dnevnog reda. Naime, prijedlog je da se o proceduri za dva zakona jednog predlagača otvori zajednička rasprava, ako se slažete, da se posebno ne objašnjava razlog za hitnu proceduru jednog i drugog zakona, s obzirom da smo tako radili prošli put, da onako kako smo uradili u slučaju kada je na dnevnom redu bio Zahtjev za 127. gospodina Lijanovića, uvaženog poslanika. Na isti način, znači Parlament se odredi, završimo raspravu o tome, prelazimo na sljedeću tačku dnevnog reda. Kada čitav dnevni red današnje sjednice završimo, prelazimo na glasanje o zahtjevu. Zahtjev koji dobije prolaz, onda se otvara rasprava o zakonu i tada se glasa o tome zakonu. Tako smo uradili i prošli put. Predlažem da tako radimo i dalje. Ako se slažete, otvaram raspravu o zahtjevu iz tačke tri i tačke četiri. Izvolite. /kratko prekinuto snimanje/
Ja sam Vas razumio, predsjedavajući, ... da se ovi zakoni isključuju. Dakle, ako jedan dobije prolaznost, da drugi ne. I zato predlažem ili da raspravljamo o svima ili da glasamo sad o zahtjevima. Dakle, završimo prva dva – glasamo.
Ne.
Mogu li, mogu li proći sva tri zakona?
Vidite, znači uopšte ne.
Odnosno, svih šest. 19
Molim Vas, samo da pojasnimo, ako nekome nije bilo jasno ... ono što smo htjeli. Evo, ovako. Znači, predlažemo mi iz Kolegijuma da se predlagačima da mogućnost da se obrate Domu u vezi sa svojim prijedlogom u vezi oba zakona. Nakon toga se završava rasprava. Prelazi se na prijedlog drugog predlagača za oba zakona itd. Tako smo radili i prošli put kada je bio Zahtjev 127. gospodina Jerke. Molim vas da tako završimo ovu sjednicu. Mislim da je možemo privesti kraju. Kada dođe glasanje i kada se vide rezultati glasanja, tada dolazi to što ste Vi govorili – mogućnosti, ako jedan zakon izglasa se, da poslije toga više nema potrebe za ostale glasati.
Ali možemo, možemo li.
Ne možemo odmah zato što smo uradili već jednom tako kako sam ja predložio. Ispred predlagača, ispred predlagača, je li ima neko potrebe da... Uvažena poslanica Hadžiahmetović. Izvolite.
Evo, ja ću kratko samo obrazložiti postupak, ... odnosno zahtjev za hitnim poslupkom, je li, iako mislim da je suvišno ovako svima pomenuti da je reforma policije jedan od ključnih reformskih zahtjeva. Prvo, s pozicije BiH, stanja u kome se BiH nalazi u nekoliko oblasti, dakle potrebe hitnosti za reformama u sektoru sigurnosti i, drugo, da vas podsjetim, da je ovo jedna od reformi koje su, između ostalog, i pretpostavka za potpisivanje Sporazuma o stabilizaciji i pridruživanju. Ja mislim da pred svim poslanicima se nalazi jedan zahtjev za jednom reformom koja, između ostalog, treba BiH da uvede u jedan proces koji bi ubrzao čitav set ostalih reformi. Naravno, na neki način smanjujući i brojne ... naše dileme o modalitetima kada je u pitanju reforma u različitim oblastima, obzirom da EU, evropski standardi, evropska pravila igre itd. dobrim dijelom utvrđuju i neke okvire i pravila ponašanja. Kako postoji opšti konsenzus svih političkih stranaka u BiH za evropski put, ja očekujem da će i svi poslanici imati dovoljno razumijevanja za hitnost reforme u ovoj oblasti. Hvala lijepa.
Zahvaljujem. Ako nema više prijavljenih, zaključujem.
nije uključen mikrofon 20
Samo dignite, slobodno dignite ruku. Niste se prijavili. Izvolite. Uvaženi poslanik Lagumdžija.
Gospodine predsjedavajući, mi imamo, vodimo dvije rasprave. Prva je rasprava o proceduri da li se uopšte...
A ne, ne, ne. Rasprava je o proceduri. Ako se usvoji, nakon toga se otvara rasprava o zakonima.
Moje pitanje: Kada ćemo glasati o tome? Na kraju svega ili nakon ovoga?
Niste slušali. Ja sam to objasnio već dva puta.
Samo malo. Dakle, mi sada pričamo samo o proceduri.
Da.
Dobro.
Da li ima neko, možda, još? Uvaženi poslanik Lagumdžija. Izvolite.
Uvaženi gospodine predsjedavajući, dame i gospodo, cijenjene kolegice i kolege, da bi se o ovom zakonu izjašnjavali, potrebno je da se steknu za to uslovi. Uslovi mogu biti ili zato što je zakon jednostavan ili zato što je izuzetno važan, a trebao bi biti i jednostavan, ne samo važan. Mi pred sobom imamo zakon, odnosno dva zakona, koji su rezultat trogodišnje aktivnosti na ovim i sličnim pitanjima. Ja sam očekivao da se ispred predlagača, da bi se objasnila hitnost ove procedure, da se objasni javnosti šta je to što je tako jednostavno, u odnosu na ono što je dosad bilo u ovom zakonu. Ja sam pažljivom analizom, kolika je bila moguća za ovako kratko vrijeme, a imajući u vidu činjenicu da je zakon izmijenjen praktično u jednom članu u odnosu na 21 ono što smo ranije imali, kako zakon gospodina Lozančića kasnije o kojem ću imati riječ da ... dogovorimo, tako i ovaj zakon koji je kolegica Hadžiahmetović ponudila. Naime, ta jednostavnost, ta razlika je u tome što zakon, za koji jedan broj nas uporno ponavlja da su ovo zakoni koji su, koji zamrzavaju postojeće stanje. Ovdje se uvodi amandman koji praktično kaže, ako sam dobro razumio, da ovo postojeće stanje koje ostaje isto, da će se ono, da će se ovo postojeće stanje promijeniti nakon što se usvoje dva nova zakona. A oni će se usvojiti nakon što se donese novi ustav. Drugim riječima, ... postojeći prijedlog zakona koji smo dosad imali, koji nije značio nikakvu policijsku reformu, se sada mijenja sa amandmanom koji, praktično, ne znači ništa. S obzirom da je ovaj zakon predstavljen kao zakon koji nam otvara evropska vrata, s obzirom da je to zakon, kasnije sigurnan sam da ćemo još čuti o tome puno toga, to je zakon koji, praktično, bi trebao da nas podijeli na one koji su za evropske integracije ili za, kako je neko rekao, samoizloaciju. ___________(?) [[nije uključen mikrofon]] A to ćemo onda o ovome kada bude sadržina zakona, je li? ___________(?) [[nije uključen mikrofon]]
Zahvaljujem. Nema više prijavljenih. A ima! Uvaženi poslanik: ispravka, poslovnička intervencija? Uvažena poslanica Hadžiahmetović: poslovnička intervencija. Izvolite. 22
Prvo, dio diskusije se odnosio na sadržinu zakona i ja sam samo htjela da intervenišem u smislu vraćanja diskusije na proceduru, dakle na zahtjev o hitnom postupku. Drugo, upućuje me na jednu kontradiktornost koja se, diskusija kolege Lagumdžije, mogla očitovati, a to je da je ovo sve isto što smo imali dosad, sa samo jednim dodatnim amandmanom, nakon tri godine, da bi nakon toga čuli da se radi o kompleksnoj materiji, da nema razloga za hitnost. Ja hoću sada da podsjetim da je prijedlog koji je upućen u proceduru sada sa zahtjevima po hitnom postupku, u odnosu na predhodne prijedloge, koje smo već imali u raspravi, odnosno u proceduri, inkoproriran je amandman koji je također bio ranije u proceduri. Radi jednostavnosti, tako obrazlažem potrebu hitnosti ovog postupka. Hvala vam lijepa.
Zahvaljujem. Uvaženi poslanik Raguž. Izvolite.
nije uključen mikrofon
Ispravak! Jeste li imali ispravak?
Da.
Uvaženi poslanik Lagumdžija je imao ispravak. Izvolite.
Da budem vrlo jasan. Ja sam, da ponovim, mi o ovome vodimo rasprave mimo ovog parlamenta već duže od tri godine. I mi, prošli put, kada smo vodili rasprave, vodili smo raspravu o izvještaju komisije, koji uopšte nije ni načeo raspravu o samoj sadržini ovih zakona. Dakle, ovaj parlament u ovom sazivu, pa čak ni prethodni Parlament u punom sazivu, nije vodio raspravu o suštini zakona iz domene policijskih reformi, koji su ovdje pred nama. I to je razlog zašto smatram da stavljanje ovakvog zakona po hitnoj proceduri, uzmi ili ostavi, je potpuno neprimjereno, a o tome ćemo govoriti ako, je li, uopšte prođe.
Zahvaljujem. Uvaženi poslanik drugi zamjenik gospodin Belkić. Ispravak netačnog navoda. Izvolite. 23
Evo, gospodine Lagumdžija, već kada insistirate ... i otvarate ovakvu vrstu rasprave, gospodine Lagumdžija,
Molim vas slušajte malo.
...kad insistirate i otvarate ovakvu vrstu rasprave, da Vas podsjetim. Zakon je na ovom parlamentu bio u prvom čitanju. Dakle, tekst zakona smo imali i u prvom čitanju i vidjeli ga ovdje i o njemu raspravljali, principima i ostalo. Dakle, također prošao komisijsku fazu. U pravu ste kada ste govorili da je bio izvještaj ali to je već bilo drugo čitanje. Amandman Stranke za BiH je poznat, počev od prve pa nadalje. ... Dakle, nije riječ o nepoznavanju stvari.
Zahvaljujem. Uvaženi poslanik Raguž. Izvolite.
Hvala lijepa, gospodine predsjedatelju. Ja sam se prijavio elektronskim putem tako da možete to provjeriti. ...Želim samo reći dvije stvari. Ova zemlja nema više vremena za ovakva proceduralna nadmudrivanja oko ovih zakona. To je stav nas kao zastupnika i stranke kojoj pripadam. Druga stvar, nije točno da mi i javnost i svi relevantni čimbenici u BiH i međunarodnoj zajednici ne znaju o čemu se ovdje radi. I mi svi ovdje trebamo danas pokazati odgovornost, svjesni da u jednom koraku, u jednom zalogaju ne možemo zagristi čitavu ovu reformu, ali možemo otvoriti proces. Dakle, podržavam žurni postupak i proceduru ali isto tako tražim od Kolegija i mislim da bi bilo logično da nam se omogući da u cjelini sagledamo gdje su razlike između ova tri predložena zakona da bi se mogli kvalitetno odrediti i da danas dobijemo zakon. Mislim da je to bila odgovornost svakog od predlagača po naosob da ukaže gdje su razlike u odnosu ova tri zakona, kako bi svi mogli ...imati jasan uvid i danas doći do zakona. Bojim se da igra s procedurom nije igra s vremenom i da nije dalje odlaganje. Ja osobno smatram da se trebamo svi testirati danas oko ova tri zakona. Jedan od ova tri zakona danas bi zbog ove zemlje i zbog njene budućnosti trebao biti prihvaćen i trebamo se u tu priču upustiti, a ne u drugu priču i nadmudrivanje i zato smatram da trebamo žurno završiti proceduru i omogućiti izjašnjavanje i otpočinjanje procesa stavljanja ove zemlje na jedne stabilne tračnice jer, očito, mi to ovdje sami snage nemamo. Hvala lijepo. 24
Zahvaljujem. Uvaženi poslanik Novaković. Izvolite.
Uvaženi predsjedavajući, predsjedavajući Savjeta ministara, ministri, cijenjeni gosti i kolege poslanici i poslanice, ja moram izraziti, na neki način, zadovoljstvo što je došlo do predlaganja ovih zakona po ovoj proceduri. Naime, kada smo u prethodnoj fazi raspravljali o ovim zakonima, stekao se dojam ili namjerno je stvaran dojam da postoji odgovornost opozicije, a prije svega SDS za sudbinu ovih zakona, pa čak u nekim fazama i veća nego pozicije. Nadam se da i ova procedura je i ovi prijedlozi za proceduru su pokazali gdje se u stvari nalazi sva suština problema. Dakle, nije bila suština problema u tome hoće li zakoni proći komisijsku fazu. I da su prošli komisijsku fazu, ušli bi u fazu koja će uslijediti nakon glasanja o proceduri. A to je faza razlika ... na gledanje o ovim pitanjima između stranaka koje čine parlamentarnu većinu i koje su potpisale Mostarsku deklaraciju. I zaista, ako mi nismo uspjeli ubijediti i medije, pa i sve zainteresovane, da naša odgovornost – kad kažem naša, mislim na SDS i članove komisije iz reda SDS, u ovim reformama – ne postoji ili je ona daleko manja od odgovornosti drugih, onda su evo predlagači ovih reformi, ovih reformskih zakona to, nadam se, sa ovim procedurama, danas uspjeli. Hvala.
Zahvaljujem. Ispravak netačnog navoda: uvaženi predsjedatelj Živković.
Zahvaljujem. Netačan navod. Ovih dana su zahtjevi su iznuđeni zahtjevi i zadnji potezi koje su parlamentarci mogli da povuku, nakon što nije komisijsku fazu prošao zakon, da je predstavnik i delegat SDS-a poslušao ono što je Narodna skupština čiji je delegat u komisiji usvojila i rekla da uradi, na ovaj parlament bi došao zakon i glasali bi o zakonu. Danas možemo doći u situaciju da ne glasamo o zakonu, da glasamo o procedurama, a ne o zakonu, i u tome je odgovornost SDS-a i tu odgovornost ne može skinuti sa sebe. Zahvaljujem.
Uvaženi zastupnik Novaković: odgovor na ispravku netačnog navoda. 25
Pa moram reći da se stiče dojam da je neko u Narodnoj skupštini poklonio mjesto jednom delegatu iz Srpske demokratske stranke. Izborni zakon BiH je definisao način izbora delegata Narodne skupštine za Dom naroda Parlamentarne skupštine BiH, i to jedno mjesto po izbornom rezultatu pripada SDS-u. Ja vjerujem da ste vi bili u poziciji da nam to mjesto date da ne bi dali, kao što ni mi vama nismo dali u prošlom sazivu. Ali niste bili u toj poziciji, tako da je jedno mjesto moralo, moralo, pripasti SDS-u i ja mislim da, sa te strane gledano, odgovornost delegata jeste i prema zaključcima Narodne skupštine, ali jeste i prema stavu partije koja ga je delegirala i naravno Narodna skupština potvrdila. Dakle, ali opet, evo valjda potpuno namjerno i svjesno, opet želimo usmjeriti, usmjeriti pravac nekakve odgovornosti na tog jednog ili dva člana od 12 članova komisije. Draga gospodo, ta komisija od 12 članova ima devet iz parlamentarne većine i tri iz opozicije. I ova trojica, od kojih dvojica, ovaj jedan čak nije ni posmatran kao mogući... član koji je mogao i ovako i onako. Dakle, za njega je bilo normalno da ne bude „za“ ali ova dvojica drugih izgleda da su važniji od ovih devet, pa i deset ostalih. Ja sam samo htio reći da ste vi na ovaj način, ustvari, pokazali da, i da je prošlo komisiju, došlo bi do ove faze gdje se razlikuje. Evo, ja vas pozivam da makar izglasate da zajedno da dođe do rasprave o zakonu. To bar možete, pa onda ćete pokazati da li se slažete ili ne slažete oko ...teksta zakona.
Ispravak netočnog, ispravka netočnog navoda: uvaženi predsjedatelj Živković.
Zahvaljujem. Ne može se u ovome domu jednom pozivati na zaključke Narodne skupštine, i to onda samo kada odgovara SDS-u i, ne može se jednom stavljati pozicija delegata i pozicija stranke iznad zaključaka Narodne skupštine, a onda drugi put sve ostale koji dolaze iz RS obavezivati za bilo kakve zaključke, odluke, deklaracije, ratifikacije i sve ono što se u Narodnoj skupštini desi. Ne može se jednom uzimati, drugi put ostavljati po volji. Treba se imati princip. Očigledno da SDS nema princip. I nije samo SDS, ovdje kažem za svu opoziciju koja je bila u komisiji – niste pomogli, odmogli ste, niste dopustili da taj zakon ovdje dođe na glasanje.
Uvažena zastupnica Hadžiahmetović: ispravak netočnog navoda.
Ja ću, možda, malo prekinuti ovu idilu ali meni je drago da je kolega Novaković sam ispravio krivi navod. Na samom početku je govorio o tome da ne snose svi poslanici ovdje odgovornost, da bi poslije toga nam ukazao upravo kako jedan glas, odnosno jedan poslanik nosi istu odgovornost kao što to nose i ostali. Hvala lijepo. 26
Zahvaljujem. Uvaženi poslanik Križanović. Izvolite. Pa onda ide Jerko Ivanković, je li tako?
Zahvaljujem, gospodine predsjedavajući. Ja ću zaista vrlo kratko, jer se radi, dakle o proceduri. Želio bih, prije svega, zamoliti kolege koji pokušavaju apelirati, prije svega, na opoziciju da budemo svjesni ozbiljnosti i važnosti ovog trenutka za budućnost BiH. Ja neću nikoga uvjeravati da se osjećam vrlo svjesnim ove situacije i vrlo odgovornim za ovu situaciju ali se ne osjećam nimalo krivim za stanje u koje smo došli sa ovim zakonom. Vidite, nakon tri godine rasprave o policijskoj reformi mi danas, nakon mjesec dana, po treći put u ovom domu raspravljamo na istu temu. Nakon tri godine dolazimo danas po hitnoj proceduri, sa tri različita prijedloga ovih zakona, što dovodimo ozbiljno u pitanje samu poslovničku odredbu, u kojoj se kaže, da ukoliko Dom dobije više prijedloga zakona iste sadržine, istoga cilja ili naslova, raspravlja o njima jedan po jedan, po prioritetu pristizanja prijedloga. Mi danas pravimo jednu, usput rečeno, jednu konfuziju, maltretiramo se kao zastupnici, nismo vidjeli te prijedloge do jutros i onda morate nas razumjeti da ne možemo prihvatiti ... ... da ćemo tako rado na ovakav način raditi. Zbog toga ja, evo javno, iznosim svoj protest zbog načina na koji se ovo forsira. Nije bilo nikakvog razloga da se ... bar mjesec dana, kada je otvorena rasprava o ovim zakonima, u jednoj staloženoj atmosferi dođe do jednog racionalnog prijedloga. I mi, šta danas radimo? Mi smo svjesni, dakle da nemamo suglasnosti ovdje o nijednom prijedlogu, mi izlazimo sa tri prijedloga zakona. Evo, mi ćemo podržati, na kraju krajeva, procedure ovih zakona. Hvala.
Zahvaljujem. Je li to bilo ispred kluba da ćete podržati procedure? A nije. Jeste li Vi istrošili svoje? Niste, još jedna ostala, jel? S obzirom da je uvaženi predsjedavajući Savjeta ministara prvi tražio riječ, po Poslovniku mu dajem. Izvolite.
Gospodo, predsjedavajući, cijenjene kolege i kolegice poslanici, uvaženi ministri, predstavnici medija, cijenjeni gosti, zapravo, ja mislim da danas Parlament može da uradi, i vjerujem da će tako biti, jedan dobar i ozbiljan posao za BiH. Neće danas niko nikoga ubijediti da smo definitivno završili ovaj posao ali, ono što kaže kolega Raguž, postoji šansa i prilika da ovu zemlju stavimo na stabilnije noge i da uđemo u ugovorni odnos sa EU. Ja mislim da danas da treba da se dijelimo na Evropejce i oni koji to nisu. Ali ozbiljan parlament danas ovaj posao treba da privede kraju. 27 Rigidne su poslovničke procedure. Procedura po članu uzmi ili ostavi pretpostavlja da postoji za nešto većina. Sad imamo, dakle tri prijedloga zakona sličnih ili gotovo identičnih sadržaja. Dobro je da se vodi rasprava, ali ja mislim da način vođenja rasprave, i nemojte mi zamjeriti, dugo sam sjedio u vašim klupama, da bi stranke, koje su predlagale ove anekse, okosnica parlamentarne većine, trebale da sjednu, koliko je sada i da vide šta od ovih prijedloga, gotovo je sigurno da ovdje ima isključivih zahtjeva. Jedan je zahtjev koji nudi amandmane koji drugi neće podržati, drugo je bez amandmana. Postoji li neka srednja linija? Je li ta srednja linija ono što je dopredsjedavajući, zamjenik predsjedavajućeg predložio? Može li tu nešto da se radi ali da se pokuša naći parlamentarna većina i onda je logična procedura člana Poslovnika. I ja vas molim, dakle još jednom vas molim, apelujem na vas, da pokušate doći do te srednje rezultante. Neće niko biti posebno zadovoljan nakon usvajanja ovih zakona, izuzev javnosti što će se stvoriti prohodnost za ovu zemlju. Ako je reforma 100%, a ovo je dogovor koji održava snage na nivou 30% ili 40%, zašto to ne prihvatimo u interesu građana? Pa možete misliti da smo, kada smo ulazili u reformu odbrane, da je tada tražen sporazum o pokretnoj vojnoj imovini. Postavite sebi pitanje: Da li bi danas naši predstavnici u Bukureštu imali argumente da traže status intenziviranog dijaloga, da se u prvoj fazi tražila reforma 100%. Još uvijek ta reforma odbrane nije završena ali na njoj napredujemo. Zato vas molim danas da iziđemo iz nekih, ne znam, za mene čudnih apetita za sve strane, da izgradimo kompromis i, ukoliko postoji srednje rješenje ova tri prijedloga, vi morate iz parlamentarne većine reći šta je to najprihvatljivije. Ali zato treba jedna ozbiljna pauza da ljudi sjednu. Ako vam trebaju oni koji vam mogu biti ... u tome da ih pozovete i da kažete. I onda imate sjednicu koja će biti efikasna i vjerujte mi da ćete obradovati javnost BiH, iako se je stvorila nepotrebna konfuzija. Ja mislim da ćemo svaku reformu, ukoliko budemo na njoj radili, naročito, kao što je reforma policije, zgaditi građanima ove zemlje. Zato pozdravljam ovaj način i ja shvatam ... u Parlamentu ali ja mislim, prije nego što uđete u ozbiljno donošenje odluka, da ćete ponovo morati sjesti, analizirati sva tri prijedloga i znati unaprijed, barem predstavnici parlamentarne većine, šta je to što će dobiti danas podršku. Ako sjedimo danas svi ovdje, svjesni da će tri zakona ući u redovnu proceduru, onda je to gubljenje vremena i još ružnija poruka koju možemo poslati Briselu od one koju smo do sada slali. Ja vas molim da ne gubite ni snagu, ni energiju, ni strpljenje. Ja sam tu ako mogu da pomognem ali ćete obradovati građane ove zemlje ukoliko jedno od ovih rješenja – ja neću da se opredjeljujem, to je stvar parlamentaraca, ja to cijenim – dobije parlamentarnu podršku. Ne bi bilo dobro da danas poslije ove sjednice nijedan prijedlog nema parlamentarnu podršku ali ja vas molim, dakle da prođete kroz ove prijedloge i vidite šta ima parlamentarnu većinu. Hvala vam.
Zahvaljujem. Sada imamo, prvo se javio uvaženi poslanik Novaković ... /smetnje u snimanju/. Izvolite.
... htio reći ... Gospodin predsjedavajući je ustvari rekao svu suštinu i mog odgovora. Dakle, odgovornost pojedinačno postoji, ali odgovornost parlamentarne većine je nešto drugo. 28 Mi smo otpočetka protiv ovih zakona. Nemojte tražiti od nas da pravimo opstrukciju zato što smo protiv. Nemojte praviti vi opstrukciju koji ste za.
Zahvaljujem. Uvaženi poslanik Lagumdžija je imao ispravak i repliku. Repliku? Izvolite.
Prvo se zahvaljujem gospodinu premijeru, predsjedavajućem Vijeća ministara, gospodinu Špiriću što nam se obratio. Mislim da je to jako dobro da se obrati Parlamentu, tim više što je jučer se obratio javnosti rekavši da će on podnijeti ostavku ukoliko se ovo ne usvoji. To je dovoljno dramatično za njegovo obraćanje ovom parlamentu, i dobro je da je to učinio. Međutim, ono što je mene dodatno zabrinulo, nakon te njegove jučerašnje izjave, ovo istupanje u Parlamentu u kojem, ako sam dobro razumio, je u stvari apelovao na to da se nađe rješenje što svi želimo, ... ali nije želio da ulazi u to koja od ova tri rješenja je rješenje koje prihvata, ako ne Vijeće ministara, onda bar on, i da li mu je svejedno koje od ova tri rješenja ili ih prihvata sva tri, pa bilo koje, što se njega tiče, uredu je. Mislim da nije uredu. Kad smo već došli u ovakvu situaciju koja sama po sebi je, mislim, takva kakva je, ona je, najblaže rečeno, ne odgovara onim što se od nas očekuje, a to je da nam predsjednik Vijeća ministara ipak kaže koji je stav, makar njegov, ova tri prijedloga.
Procedura?
Pa čovjek je o tome govorio.
A možda će čovjek sačekati sva tri zakona pa onda reći! Ovdje smo samo na prvom prijedlogu. Sačekajte malo.
Trebate njega upozoriti onda da ne priča o tri rješenja nego o proceduri. Ali pošto je čovjek pričao o sva tri rješenja, onda ... ja ne mogu replicirati na ono što nije rekao, ja nisam.
Vi ne pozivate! Ja kažem da pustite da on odluči kada će to reći. Zahvaljujem. Sljedeći za diskusiju se javio uvaženi poslanik Lijanović. Izvolite.
Poštovani predsjedatelju, kolegice, kolege zastupnici, uvaženi gosti, mislim da hitnost reforme policije uopće nije upitna, upitan je, dijelom, kvalitet i njen način. Ja želim samo 29 podsjetiti na sporazum vladajuće šestorke potpisan 3. siječnja prošle godine. Od tada je prošlo godinu i tri mjeseca i prva točka programskih ciljeva je, generalni cilj je rješavanje pitanja koja su vezana za potpisivanje Sporazuma o stabilizaciji i pridruživanju što uključuje, pod jedan – reformu policije. Znači, prošlo nam je godinu i tri mjeseca i prva točka vladajuće koalicije ne može da se riješi. Ja bih s tog razloga predložio jedan zaključak, koji glasi: Ukoliko se na ovoj sjednici ne usvoje Prijedlog zakona o neovisnim i nadzornim tijelima policijske strukture BiH i Prijedlog zakona o Direkciji za koordinaciju policijskih tijela i u agencijama za potporu policijskoj strukturi BiH, donosi se odluka o održavanju prijevremenih općih izbora 5.10.2008. godine, zajedno sa održavanjem općinskih izbora u BiH. Zadužuje se Ustavnopravno povjerenstvo da pripremi potrebne odluke za provedbu ovog zaključka. Ja mislim da bi bilo korektno prema građanima ove zemlje da se jasno kaže: ako danas važeća koalicija nema mogućnosti i snage da riješi prvu točku svog koalicionog sporazuma da, u biti, se ponude mandati građanima ove zemlje da oni odluče, za nekoliko mjeseci, u kojem putu sve ovo treba. Hvala.
Imamo nekoliko nedoumica u vezi sa Vašim zaključkom. Prvo, da vidimo da li je ustavan i moguć. Morate se pozvati na neki član, na koji način može ova skupština da proglasi nove i prijevremene izbore. I, s druge strane, da kažete u koju tačku dnevnog reda da stavimo glasanje o Vašem zaključku. Da li zadnju tačku dnevnog reda ili kada se svi zakoni završe i šta će se desiti ako sutra napravimo, ili prekosutra, neku novu sjednicu sa 127. usaglašenim prijedlogom, da li to znači da se neće održati ti izbori ako se dobiju zakoni. Tako da morate taj zaključak malo potkrijepiti da bi ga uopšte mogao da stavim na glasanje. Uvaženi poslanik Lijanović. Izvolite.
Zaključak po Poslovniku mi danas možemo donijeti. Ja predlažem da baš o ovoj točci o kojoj raspravljamo, o proceduri da se o njoj glasuje, znači kad i o točci o proceduri.
U trećoj tački?
Da.
A šta ako prođe šesta ili sedma tačka? 30
Ovdje je i zaključak definiran: ako se usvoji neki od ovih zakona, onda zaključak ovaj, praktično, nema prijevremenih izbora. Ali, ako se ne usvoji nijedan od tih zakona, onda ovaj dom donosi odluku da zadužuje Ustavnopravnu komisiju da u narednom periodu nam pripremi sve akte da se izbori mogu održati.
To nije u nadležnosti Ustavnopravne komisije.
Ali mi kao Dom je možemo zadužiti i mi možemo. [[zajednička diskusija]]
Dobro, molim Vas dajte taj zaključak ... pripremite, bolje da ga kvalitetno pripremite da bih ga mogao staviti na glasanje. Ako ne bude u saglasnosti sa zakonom, u saglasnosti sa Poslovnikom, u saglasnosti sa Ustavom, shvatite, da ga neću moći staviti na glasanje.
Ja razumijem da postoji bojazan od prijevremenih izbora ali mislim da to nije korektno i uredu prema građanima ove zemlje da se, u biti, ako se ne usvoji danas reforma policije, ide u prijevremene izbore. Hvala.
Uvaženi gospodine Lijanoviću, ja od Vas, kao predsjedavajući, kao poslanika i poslovničku intervenciju, tražim da zaključak u skladu bude sa Ustavom, da bih ga mogao staviti na glasanje. Ništa drugo od Vas ne tražim. Nemojte izvlačiti iz toga neke druge konotacije. Sljedeći za diskusiju, nema više prijavljenih.
nije uključen mikrofon
Uvaženi poslanik Dokić, izvinjavam se. Izvolite.
... ova elektronika funkcioniše zato ne dižem ruku često. Dame i gospodo, 31
Elektronika funkcioniše, izvinjavam se što Vas prekidam. Međutim, kada pritisnem ne upali se tamo nekome sijalica ... tako da ima problema sa tim. Samo izvolite.
Dakle, ipak ne funkcioniše. Dame i gospodo, mislim ... da se poslanici na današnjoj sjednici nalaze pred jednim velikim izazovom: Hoćemo li pružiti šansu BiH da ide bržim koracima u definisanju, usvajanju i prihvatanju niza novih drugih reformi koje ćemo morati usvajati i u ovom parlamentu u procesu pridruživanja EU ili ćemo zemlju uvesti u jednu veliku političku krizu sa, ja bih rekao, nesagledivim posljedicama? Imajmo u vidu da nas 42 poslanika, među kojima ima i poslanica, ne znam gdje je tu akcenat nad ovim, a da nas je narod birao, da nam je dao povjerenje, da smo se svi zaklinjali i zaklinjemo se u evropske integracije, da svi vjerujemo, i makar tako pričamo, da postoji konsenzus i u narodu, svim narodima BiH, da je najprioritetniji politički zadatak, najprioritetnije političko pitanje stvaranje uslova za brže pridruživanje EU. Neću podsjećati kroz što smo prošli ali, evo u ovoj situaciji, ja se bojim da smo mi na pragu da ne uspijemo. Ako budemo išli u raspravu sa tri varijante zakona nakon te rasprave, makar koliko ona trajala, bojim se da ćemo dobiti rezultat takav da nijedan od ova tri zakona, koji su sada u opticaju, neće dobiti potrebnu većinu. A poruka, ne samo našoj javnosti nego evo i međunarodnoj javnosti i Briselu, će biti vrlo, vrlo ružna. Zar vas trebam podsjećati da je i Brisel shvatio da započeta reforma, onako kako je započeta 2004. godine, neće nas dovesti do ovog puta na kome smo sada, evo samo jedan korak treba da napravimo da mu se priključimo, i da je došlo do Mostarske deklaracije da je BiH prihvatajući Mostarsku deklaraciju od strane lidera šest partija koji čine komotnu skupštinsku većinu u ovom parlamentu, dakle Brisel je nagradio taj dogovor. Ekspresno je parafiran Sporazum o stabilizaciji i pridruživanju i data šansa u veoma kratkom roku da se taj sporazum potpiše, da se proces otvori, da se stvore uslovi za dalja dogovaranja i po drugim pitanjima ali i po pitanju reforme policijskih struktura u BiH. Na nama je danas hoćemo li to povjerenje izigrati ili ćemo ga opravdati! Vrlo bi bilo ružno ako izigramo, izigramo to povjerenje. Meni se čini, da ne idem sad dalje u elaboraciju, čini mi se da će biti vremena danas, sutra, da ćemo puno pričati o ovome, volio bih da nisam u pravu, meni se čini da bi najbolje bilo da mi u ovom trenutku napravimo pauzu, da se klubovi ili predstavnici klubova, možda je bolje klubovi – da ne snose teret odgovornosti nad onim što će se desiti danas i sutra samo predsjednici klubova – dakle, klubovi koji su predložili tri varijante zakona da sjednu, da razgovaraju, da probaju doći do onog rješenja koje će moći dobiti skupštinsku većinu u ovom parlamentu. Rad poslanika nije samo kada sjedimo u ovim klupama, naš rad je kad sjedimo i u drugim prostorijama, dogovaramo se, pojedinačno ili kolektivno, i da nakon toga se proba doći do te jedne varijante o kojoj ćemo glasati, oko čega ćemo onda vrlo brzo završiti posao jer procedura je takva, ona nas upućuje na takav pristup. Hvala lijepo.
Zahvaljujem. Uvaženi poslanik Remzija Kadrić. Izvolite. 32
Zahvaljujem se, predsjedavajući. Ja ću vrlo kratko. Dakle, u ovom parlamentu, u ovom Predstavničkom domu postoji parlamentarna većina i zna se ko čini tu parlamentarnu većinu. Na čelu te većine parlamentarne je SDA sa devet poslanika, Stranka za BiH ima osam poslanika, SNSD sedam, HDZ itd. To su, to čini parlamentarnu većinu. Prema tome, u ovome, po ovom pitanju, po pitanju zahtjeva za ovom procedurom i donošenjem ova dva zakona, trebaju da se, moraju se uključiti, ... i poslanici iz parlamentarne većine prema broju poslanika i očekujem, dakle kada je u pitanju zahtjev za hitni postupak, da se SDA uključi i ovu priču i kod donošenja ovoga zakona da se SDA uključi u ovu priču i da donesemo ove zakone na način kako od nas očekuje svijet, kako očekuju građani. Prema tome, ubijeđen sam, ja sam uvjeren da ćemo preuzeti odgovornost, da ćemo donijeti ova dva zakona. Zahvaljujem se.
Zahvaljujem. Uvaženi poslanik Izetbegović: replika. Izvolite.
Dakle, evo kad me kolega Kadrić proziva, je li, da se uključim u ovu diskusiju. Tolike su koncesije napravljene i toliko je iscurilo između prstiju reforme. Mi smo imali desetorostruko bolje prijedloge koji su svi prihvatali prije pola godine ili prije godinu dana, odnosno na ovo, da sad nikakav problem nije da bilo koji od ... tri predložite zakona, koja su skoro pa ista. Šta ako vam je cilj da potpišete stabilizaciju i pridruživanje, i ako ste spremni do ove mjere sići, onda siđite još u tu jednu dlaku. Sva tri zakona su skoro pa jednaka. Ovaj dio po kojem se razlikuje prijedlog Stranke za BiH u odnosu, recimo, na SNSD je u tome da će reforma policije se nastaviti na bazi novog ustava ako i kad on bude ...
Ne pričamo o zakonima, o proceduri pričamo.
Ali jednako tako zaustavlja dalju reformu ako ne dođe do ustavne reforme. Koliko je dobar, toliko je i loš. Prema tome, ako ste do ove mjere bili spremni sići ... sa suštinom reforme, napravite, bilo ko od vas troje, taj jedan iskorak i eto imate to šta vam je cilj.
Uvaženi poslanik Remzija ima odgovor na repliku.
Dakle, Stranka za BiH je nezadovoljnija od SDA kada su u pitanju ova dva zakona. Ali je isto tako svjesna da je ovo jedan od uslova da se potpiše Sporazum o stabilizaciji i pridruživanju. 33 Mi ne možemo očekivati od SDP-a da ovo podrži. SDP je bio protiv svega, bio je protiv Prijedloga o izmjenama i dopunama Poslovnika Predstavničkog doma, prema tome, bit će, naravno, i protiv ova dva zakona. Ali ne može se SDA iz ovoga izvući, jer je ona po broju poslanika najodgovornija za usvajanje ova dva zakona.
Uvažena poslanica Hadžiahmetović, pa ćemo polako.
Evo, imam potrebu samo da podsjetim da su prijedlozi zakona koje je uputila Stranka za BiH u proceduru u odnosu, dakle donekle izmijenjeni, u odnosu na dosadašnje prijedloge koji su bili u opticaju u duhu deklaracije koju je potpisao i predsjednik SDA, gospodin Tihić. Hvala.
Zahvaljujem. ___________(?) [[nije uključen mikrofon]] Jesu li sve replike uvaženom poslaniku Izetbegoviću, njemu ili kome? ___________(?) [[nije uključen mikrofon]]
nije uključen mikrofon
Diskusija je Vaša? Vaša je replika ili diskusija?
Replika.
Uvaženi poslanik Ahmetović: replika. Izvolite.
Stranka demokratske akcije se nije izvukla iz ove priče i mi smo stranka koja je u proceduri, kako je naložilo Vijeće ministara, aktivno učestvovali, predložili amandmane. Nažalost, dakle nije bilo spremnosti da se ti naši amandmani prihvate i ti amandmani, dakle, su 34 na određeni način tražili određene odgovore po kojima bi mi mogli zauzeti svoj stav. A ti odgovori su: Da li predloženi zakoni, odnosno reforma policije može se uhvatiti u problem zvani korupcija, problem zvani hapšenja ratnih zločinaca? U početku ove današnje sjednice neko je spominjao spavače, dakle mi imamo dva spavača koji su već u komi, Karadžića i Mladića i još niko, skoro su svi o njima prestali pričati. Dakle, imamo mi još tih spavača i onih koji su zadrijemali, hajde tako da kažem, i s kojima sam, uvjeren sam dakle, da se ova dva zakona koja se nude ne mogu napraviti ništa, samo mogu ovo uspavano stanje, ove spavače još više uspavati. Hvala lijepo.
Molim vas, ... da se vratimo na dnevni red i da ne vežemo ono što smo govorili jutros ili juče ili prije 10 dana. Danas govorimo o proceduri. Imamo zahtjeve, ako otvorimo replike na sve što je neko rekao, bojim se da ovu sjednicu, ako neko želi, nećemo moći završiti tako brzo. Zato upozoravam poslanike. Za diskusiju su se već javili uvažena poslanica Rajilić, pa Bećirović, Bahtić, da se vratimo na dnevni red i zahtjev o proceduri. Ja zamoljavam poslanike da odustanu od replika. Evo ja prvi odustajem. Imali su, ali moram završiti raspravu da bih mogao to da uradim. Uvažena poslanica Rajilić ima diskusiju. Izvolite.
Gospodine predsjedniče, zabuna je, ja sam htijela da repliciram gospodinu Novakoviću, ali odustajem u ovom trenutku. Hvala.
Zahvaljujem. Uvaženi poslanik Bećirović: diskusija. Izvolite.
Pa ja želim reći da je na prijedlog SDP-a u Predstavničkom domu Parlamenta BiH usvojena i Rezolucija koja govori o ubrzanom putu BiH prema EU. Dakle, SDP će podržati sve ono što su suštinske reforme koje ovu zemlju istinski približavaju EU kao što će uvijek biti protiv onoga što su lažne reforme koje ništa ne mijenjaju u bosanskohercegovačkom društvu. Govorimo dakle o proceduri. Jasno je da ovde imaju političke stranke koje su za usvajanje ovih zakona koji tretiraju policiju BiH, i one političke partije koje su vrlo jasno rekle zbog čega su protiv ovakvih zakona. O suštini tih zakona, govorit ćemo kad otvorimo raspravu, sada govorimo o proceduri. Ja mislim da nije logično da u ovoj fazi imamo u proceduri tri različita prijedloga od predstavnika Stranke za BiH, SNSD-a i HDZ-a, dakle od onih koji se predstavljaju da jesu za usvajanje ovakvih zakona. 35 Ja mislim da bi bilo dobro ako je moguće da unutar te tri vladajuće stranke, koje jesu za ovakve zakone kakvi su nama ponuđeni, da barem tu dođe do konsenzusa u ovoj fazi pa da dobijemo jedan prijedlog, ako je moguće, na raspravu pred Predstavničkim domom Parlamentarne skupštine BiH, a onda ćemo svi imati priliku da kažemo zašto to treba usvojiti ili ne treba. Mislim da bi bilo dobro da bude jedan prijedlog i da dođe do tog konsenzusa, iz prostog razloga što i prijedlog SNSD-a i Stranke za BiH i ovaj od predstavnika HDZ-a, svi su toliko slični, da ne kažem, u 95% isti, da zaista nema razloga da opterećujemo i Parlament i opoziciju i građane ove zemlje. Stoga, zaista ako je moguće, dajte tih 2%-3% razlika, ako ima i toliko, usaglasite i da otvorimo raspravu o ovom pitanju.
Zahvaljujem. Moramo se znači pridržavati Poslovnika. Povući se zakon može do kraja rasprave o zakonu. Znači, da bi se počelo raspravljati o zakonu, mora se usvojiti procedura, a nakon toga predlagač ima pravo povući zakon do završetka rasprave. Uvaženi poslanik Bahtić. Izvolite.
Zahvaljujem. Kao što su rekli moji prethodnici iz Stranke za BiH, Stranka za BiH je uložila amandmane u skladu, u duhu sa Mostarskom deklaracijom. Također, podržavam prijedlog predsjedavajućeg Špirića i kolege Dokića da ova tri predlagača od tri kluba da se napravi pauza, da pokušaju da nađu zajednički prijedlog. A isto tako želim da kažem, Stranka za BiH je uvijek bila na evropskom putu, podržava ovo, znamo, ne bih se složio sa kolegom imenjakom Ahmetovićem kad kaže da ovo nije ništa. Ovo je ipak jedan korak, EU je spustila kriterije na najniže, malo traži, puno nam daje. Smijite se vi, kolega Lagumdžija. A koliko drže do riječi i potpisa, ja bih nadovezao kolegi Remziji Kadriću, ja pozivam i opoziciju da glasa, ne samo poziciju. Opozicija je ovde rekla kad smo ... evo hodite, vidite, gospodine Bećiroviću, jeste li Vi ovo ovde?
... [[nije uključen mikrofon]] to nije procedura.
... procedura. Kaže, ne treba gubiti ... između parafa i potpisa ... koji će .../nerazumno govori/ Znači, vi ste za hitno, ne treba gubiti vrijeme. Pa hajmo onda da ne gubimo vrijeme, glasajte ovdje! A kolege iz SDA, evo ovde Mostarske deklarcije, šest potpisa. A koji je to danas, ljudi, ne drže se svog potpisa. Zna se šta dobija BiH sa Sporazumom o stabilizaciji i pridruživanju. I sad su krivi ovi koji žele evropski put, koji žele naprijed, a ovi kočničari koji su maltene, kobajagi.
Da se vratimo na proceduru. 36
Procedura ... da ... diskutiraju.
Pa evo, pokušavam da usmjeravam diskusiju.
Ja se zahvaljujem.
Zahvaljujem se i ja vama. Uvaženi poslanik Matić. Izvolite.
Gospodine predsjedatelju, uvažene dame i gospodo, ja ću se uistinu zadržati u svojoj raspravi o proceduri, bez obzira na sve argumente koji govore u prilog da je čudno da se nakon dvije ili tri godine rada i pripreme na ovim zakonima, svih mogućih rasprava, dovedemo u situaciju da ih trebamo razmatrati po žurnom postupku, bez obzira na argumente koji govore da to nije logično, da sve to skupa nije dovoljno da bi se moglo ustvrditi da se krši Poslovnik. Hoću reći da zahtjevi sve troje zastupnika za žurni postupak, u skladu su s Poslovnikom i u skladu s točkom 127., a svi skupa smo dovedeni u tu situaciju, treba li podsjetiti da je Zajedničko povjerenstvo u dva navrata glasovalo na način da je došlo do pat-pozicije, gdje se nije moglo s punim pravom ustvrditi niti da je Zajedničko povjerenstvo za obranu i sigurnost odbilo ove zakone, niti da ih je prihvatilo, obzirom na glasovanje 6:6. Da toga nije bilo, mi bi bili u situaciju da te zakone razmatramo i u drugom čitanju, u redovnoj proceduri i danas ne bi imali ovu situaciju. Ne vidim nijednog razloga da sva tri zahtjeva za žurnim postupkom ne prihvatimo, a da evo zamolimo i zatražimo od svih koji mogu pripomoći da do izjašnjavanja o zakonima, o samom sadržaju zakona, od ova tri prijedloga od dva se odustane, onda bi imali lagodnu situaciju. Ukoliko se to ne dogodi, ja osobno i dalje vjerujem da postoji mogućnost i vjerovatnoća da jedna od ovih varijanti i u drugom glasovanju dobije dovoljan broj glasova, što je uostalom bilo vidljivo u raspravi u ovom parlamentu, u ovom domu i kod prvog čitanja o ovim zakonima ali i kod Izvješća našeg Zajedničkog povjerenstva za obranu i sigurnost. I tada je bio dovoljan broj glasova da može izglasati ovaj zakon. Hvala lijepo.
Zahvaljujem. Uvaženi poslanik Huskić. Izvolite.
Gospodine predsjedavajući, poštovane kolege, sva tri prijedloga su legitimna ali ja mislim da je najbolji prijedlog ovaj o kojem sada raspravljamo, dakle Stranke za BiH, kolegice Hadžiahmetović. Zaista sam u to uvjeren. Uvjeren sam da je to kompromisno rješenje koje na 37 neki način pomiruje dva pola iz ove parlamentarne većine, a pod ta dva pola suprotna podrazumijevam SNSD i SDA. SDA nije uložila amdnamane niti je dala prijedlog, što na neki način dovodi u sumnju njihovu opredijeljenost, ali ja lično nemam nikakve sumnje u to da su oni za evropski put BiH. Ja ih pozivam da nam se priključe, da podrže prijedlog Stranke za BiH. Također, kolege iz SNSD-a pozivam da podrže naš prijedlog, pogotovo zbog toga što sam u fazi ovoj prethodnoj imao jasne signale da ništa nije sporno sa našim amandmanima. Treća stvar, mi smo imali ukupno, kolega Kadrić i ja, imali smo 16-17 amandmana, mi smo sve to reducirali na jedan amandman koji se faktički prenosi u oba zakona kolegice Hadžiahmetović. Sljedeći argument, koji ide u prilog ovome što govorim, jeste da ova naša izmjena je ustvari direktna implementacija Mostarske deklaracije i Akcionog plana koje su potpisali predsjednici stranaka koje čine vladajuću većinu ili parlamentarnu većinu. Također, želim da vas podsjetim, to je neko već rekao, da je parafiranje tog sporazuma u Mostaru omogućilo nama parafiranje Sporazuma sa EU i da smo dali obećanje jedno: da ćemo implementirati taj sporazum u ove zakone i da nam zbog toga EU nudi potpis Sporazuma o stabilizaciji i pridruživanju. Ako ne bismo mi implementirali principe Mostarske deklaracije, a uvjeren sam da naše intervencije na zakon to rade, onda bi se moglo postaviti pitanje naše opredijeljenosti za daljnje reforme policije, koje su očigledno ovde, iz svih priča, da je ovo samo početak. Dakle, reforma policije dalje slijedi, bez obzira da li mi usvojili ove zakone ili ne. Usvajanje ova dva zakona je ustvari samo prvi korak na tom malo dužem putu. Ovde je neko spominjao reformu odbrambenog sektora, otprilike, reforma policije će imati, ja mislim istu putanju, isti put kao što je imala i reforma odbrane. Dakle, da skratim, da bismo pokazali vjerodostojnost, svi mi koji sjedimo u Parlamentu i šest stranaka koje su prihvatile Mostarsku deklaraciju, uvjeren sam da je najbolje rješenje ovo što je kolegica Hadžiahmetović ponudila i pozivam parlamentarnu većinu da podrži ovaj prijedlog i da skinemo ovaj teški kamen sa leđa, da krenemo, da damo građanima perspektivu i da potpišemo Sporazum o stabilizaciji i pridruživanju. Zavaljujem.
Zahvaljujem. Ja nemam više prijavljenih za raspravu. Zaključujem raspravu. I prelazimo na sljedećeg predlagača ova dva zakona. Istovjetnu raspravu ćemo voditi, pri čemu želim samo da ukažem poslanicima da smo već veći dio rasprave o proceduri završili, tako da vas molim da se prema tome odredite i da bespotrebno vrijeme na to ne gubimo. Uvaženi poslanik Lagumdžija: poslovnička intervencija. Izvolite.
Zahvaljujem se, gospodine predsjedavajući. Mi bi u skladu s Poslovnikom koji definira hitni postupak, 127., trebali da okončamo sve po prvom zakonu, na što upućuje i član 101. stav (7) koji je vrlo jasan, koji kaže, u zadnjoj rečenici, da vas ne peglam s detaljima, pošto vi to jako dobro znate, da ukoliko imamo jednu 38 nenormalnu situaciju koja je definisana Poslovnikom, da imamo više istih zakona u proceduri, na kraju se vrlo jasno kaže u zadnjoj rečenici člana 7. da: do završetka postupka pred Domom o prvom zakonu, ukoliko ima više istih zakona, miruje postupak o ostalim predloženim zakonima. Mi praktično ne možemo otvoriti postupak o zakonu gospodina Kalabića, ako se ne varam, i gospodina Lozančića, dok ne okončamo u potpunosti postupak oko zakona kolegice Hadžiahmetović. Zato vam ja sugerišem ...
Zahvaljujem.
...po Poslovniku, dakle izjasnimo se o ovome, govorimo opet o sadržini, i onda, nakon toga, riješimo ovaj zakon na odgovarajući način, kako već ide da bi mogli preći na Kalabićev zakon o proceduri, pa onda opet o sadržini. Mislim da je tu Poslovnik vrlo jasan.
Zahvaljujem. Međutim, odnosno, želim da vjerujem da želite da pomognete svima nama ovde jer nikome nije u interesu da komplikuje ovu sjednicu. Mi u Kolegijumu smo već rekli ovde, na početku sjednice, na koji način će se voditi sjednica. Prvo, te članove koje ste pročitali odnose se na zakon, a ne na proceduru. Mi nismo još došli do zakona. Kada budemo došli, zakon ako prođe proceduru, ti se članovi odnose na zakon. I druga stvar, naveo sam primjer kada je bio istovjetan zahtjev gospodina Ivankovića, o 127., na koji smo način radili. Prema tome, obavlja se rasprava o zahtjevu, sve, a onda se ide na glasanje, kada se bude glasalo o svim zakonima. Prema tome, tu je Poslovnik jasan. Mi smo u Kolegijumu saglasni i time smo riješili vašu dilemu. Raspravu o dva zahtjeva, 5. i 6. tačke, objedinjujemo u jednu raspravu. Ad. 5. i Ad. 6. Prelazimo na Zahtjev poslanika Drage Kalabića Otvaram raspravu. Uvaženi poslanik Kalabić. Izvolite.
Zahvaljujem, gospodine predsjedavajući. Ja ću pokušati poslušati vašu sugestiju zato što je mnogo toga rečeno i da ne ponavljamo diskusije, s obzirom da se zaista radi o istoj proceduri, o hitnosti, mislim da svi građani ove zemlje i svi ljudi ovdje su potpuno saglasni. Mislim da je to potpuno jasno zašto ovo treba hitno uraditi. Oko jednostavnosti procedure i samog zakona, mislim da smo takođe ovde saglasni, jer 39 svima je sve jasno. Druga je stvar kako se ko prema tome odnosi. Potpuno ljudi imaju pravo, znači ali svi potpuno znaju o čemu se radi, do zadnjeg zareza. Znači, ništa ovde nema nejasno a apsolutno dozvoljavam pravo ljudima da se o tome jasnome, o tome što je jasno, da se odrede na svoj način. Stoga sam ja i pokušao da dam svoj doprinos cijeloj ovoj stvari. U parlamentarnom žargonu, mi ove zakone, iako su svi zakoni jednaki, mi ih zovemo evropskim zakonima. Mi se nadamo da će i u ovom parlamentu, kao u svim parlamentima u tranziciji, na evropskim zakonima bilo potpuno ili približno jedinstvo opozicije i pozicije. Mi ovaj put pozivamo da – podsjećamo, da se radi o evropskim zakonima i da očekujemo na ovom pitanju, kada je u pitanju i procedura i usvajanje samog zakona, da ćemo na tim evropskim zakonima – da nećemo pokazivati razlike koje pokazujemo na nekim drugim stvarima. Što se tiče motiva, ja bih vas podsjetio da dva zakona, koja ja predlažem u ovom momentu, imaju najveći postignuti stepen konsenzusa u ovom parlamentu. Znači, najveći mogući postignuti stepen konsenzusa u ovom parlamentu i oni su najbliži usvajanju. Iza ovih zakona stoji Vijeće ministara, višestranačko Vijeće ministara, sa velikim kapacitetom u ovoj većini iz koje niko nije izašao. Iz tog Vijeća ministara niko nije izašao da ima takve probleme sa usvojenim zakonima, znači nikome nije palo napamet da su, ako ima nekih sitnih razlika, znači nisu one bilo tog stepena da bi neko eventualno odstupio iz Vijeća ministara, što znači da tu postoji potpuna saglasnost i postoji potpuni konsenzus. To je naše Vijeće ministara koje u ovom momentu funkcioniše, iza koga stoji još uvijek, u ovom momentu, parlamentarna većina i zato sam ja smatrao da je to najbolja polazna osnova a to je vrlo blizu, ako ne i dovoljno, potpuno za usvajanje u ovom parlamentu. Da li će biti dovoljno, vidjećemo na glasanju, ali oni u ovom momentu, ova dva zakona, imaju u ovom momentu najveći kapacitet da budu usvojeni. Ali odmah da vam kažem da je SNSD spreman razgovarati o izlasku iz ove situacije u kojoj imamo, činjenica ne možemo izbjeći da imamo tri jako, po materiji, bliska zakona i o njima da možemo i da trebamo, na kraju krajeva, naći, i prihvatam i podržavam apel predsjedavajućeg Vijeća ministara jer to je put da pokušamo iz ove situacije izaći.
Zahvaljujem. Mogu ja?
Riječ ima uvaženi predsjedatelj, doktor Milorad Živković.
Zahvaljujem. Ja mislim da su se stvorili svi preduslovi da se danas glasa o proceduri 127. jer može se zakon podnijeti ako je hitan ili ako nije složen. Sigurno ćemo se složiti da je razlog hitan. Ako to danas uradimo i ako Dom naroda poslije nas to potvrdi i nakon toga se u Službenom glasniku zakon prozove, imamo do 28., kada je sjednica, i kada se može potpisati i odobriti potpisivanje Sporazuma o stabilizaciji i pridruživanju. SNSD je danas tu da podrži sve zahtjeve zato što smatramo da su svi zahtjevi hitni. SNSD je danas tu da podrži najmanje dva zakona i SNSD je danas tu da potpiše Sporazum o stabilizaciji i pridruživanju. Pozivamo sve ostale da nam se pridruže u tome. Zahvaljujem. 40 Uvaženi poslanik Dolić.
Gospodo, predsjedavajući, cijenjene kolegice i kolege, uvaženi gosti, dozvolite da vrlo kratko kažem par riječi. Moram priznati da su nam stranke parlamentarne većine danas priredile jedan prvorazredan cirkus, iako, ni vrijeme ni ono o čemu danas raspravljamo, ne bi trebalo biti predmet cirkusa. Ako se danas ide sa tri prijedloga, jasno je da su male šanse da se usvoji hitni postupak za bilo koji od tri prijedloga, a još su manje šanse da bilo koji od tri prijedloga u konačnici bude usvojen danas radi ozbiljnosti trenutka. I, ja cijenim racionalnim i jedino ispravnim u ovom trenutku da se predlagači usaglase sa jednim prijedlogom, a po potrebi da u raspravi amandmanski djeluju. Jasno je također danas da ova tri prijedloga, koja su danas na stolu, nisu samo prijedlozi rješenja ili varijante rješenja jednog te istog pitanja, već su, ustvari predstavljaju sliku i priliku funkcioniranja parlamentarne većine. Dajte, kao što je predloženo, dakle uzmite pauzu, dogovorite se o prijedlogu i poštedite nas ove tragikomične predstave. Nije, mislim, ni ozbiljno ni pošteno da na ovakav način dižete rejting sebi, unutar parlamentarne većine, čiji ste i sami članovi. Hvala lijepo.
Zahvaljujem. Sljedeći se za riječ prijavio uvaženi zastupnik Huskić. ___________(?) [[nije uključen mikrofon]] Znači, greška, sljedeći je Prodanović, a onda Lagumdžija.
Gospodine predsjedavajući, uvažene koleginice i kolege poslanici, gospodine predsjedavajući Savjeta ministara, gospodo ministri, gosti, mi danas imamo vrlo značajan dan za koji smatram da bismo svi trebali da preuzmemo odgovornost u ovoj zemlji. Kada smo na svaki mogući način napadnuti da kasnimo u reformama, u situaciji u kojoj, mislim, da ne postoji niko o kome se gore govori kao o izabranim zvaničnicima u BiH, mi moramo preuzeti ovu odgovornost i smatram da i ova priča kojom je danas po hitnom postupku, po članu 127., nažalost, došli smo u situaciju da imamo tri prijedloga za ista dva zakona, dva ključna zakona u ovoj zemlji u kojoj će u BiH nakon usvajanja ovih zakona sve druge priče biti potpuno relevantne. Mi u SNSD-u smatramo da maksimum onoga što je dio kompromisa postignuto je sa oba zakona i o Direkciji i koordinaciji policijskih tijela i o nezavisnim nadzornim tijelima policijske strukture u BiH, ispunjeni su svi uslovi Mostarske deklaracije, ispunjeni su zahtjevi Evropske komisije i ispunjeno je faktički sve ono što je i u prethodnoj proceduri prošlo kroz naše komisije, 41 a što, nažalost, nismo uradili. Svakako, ovdje je potreban kompromis. Ja smatram da za BiH ne postoji nijedan zakon ukoliko je on u skladu sa Ustavom i pravnim sistemom ove zemlje važniji od Sporazuma o stabilizaciji i pridruživanju BiH. Mi ne smijemo zarad sitnih razlika i insistiranja na nečemu što ćemo biti u situaciji možda za nepunih šest mjeseci ili godinu dana da usklađujemo sve sa onim što nam EU zahtijeva, čitav naš pravni sistem da zastanemo na ovom i da budemo u situaciji da potpuno evropsko opredjeljenje ove zemlje, sudbinu građana ove zemlje, prestanak, odnosno obustavljanje pregovora o olakšanom viznom režimu, da dovedemo dakle u pitanje sve ovo što je, sve ovo što bi bilo blagodeti od Sporazuma o stabilizaciji i pridruživanju. Takođe, želim reći da nije tačno da ovi zakoni ne daju ništa. Oni donose jako značajne novine. Novine za policijske strukture u BiH koje se odnose na Direkciju za koordinaciju, na izuzetno značajne agencije koje se formiraju, na nadzorna tijela. U tom smislu, mi smatramo da usvajanje ovih zakona danas da imamo ispunjeno sve u kontekstu procedure po članu 127., da se ovi zakoni usvoje. Očekujem podršku svih poslanika i minimum kompromisa što ćemo postići ovdje, prije svega potpisnika Mostarske deklaracije ali i opozicije jer ne vidim da postoji uopšte bilo kakva različitost u smislu opredjeljenja za evropski put BiH. Hvala.
Zahvaljujem. Za repliku se prijavio uvaženi zastupnik Nanić.
Ja bih .../smetnje/ predlagače ovih zakona da nas više ne ubjeđuju jer sve ono što gospodin Prodanović kaže da taj zakon ispunjava jedno, drugo, treće, četvrto – on ispunjava samo jednu stvar. On ispunjava jasno iskazano opredjeljenje predsjednika njegove stranke, znači da podržava te zakone koji su došli u Parlament, samo zato što oni ne zadiru u bilo koji segment vezan za Policiju RS-a.
Zahvaljujem. Je li se javio gospodin Prodanović? Ne. Sljedeći se prijavio uvaženi zastupnik Lagumdžija.
Predsjedavajući, ponukan nadahnutim izalaganjem vašeg zamjenika, gospodina Živkovića, želim da kažem nekoliko riječi o proceduri, na način na koji je on to govorio. Javnost mora znati o čemu se radi. Ovo nisu reforme policije. Ovo neće ubrzati ulazak u EU, može ubrzati potpis na Sporazum o stabilizaciji i pridruživanju, ali taj potpis nam ne gine. Ovo će uspavati reforme. Pošto je danas bilo riječi o spavačima, Vijeće ministara i Parlament će postati puni spavača. SDP je, da budem jasan, za ubrzani ulazak u EU koji će reformirati BiH ali 42 SDP nije za ubrzani potpis Sporazuma o stabilizaciji i pridruživanju po svaku cijenu, bez daljih reformi i sa evidentno usporenim putem ka našem cilju koji vjerujem da dijelimo. Zato treba reći: mi smo protiv i procedure i rezultata te procedure na ovakav način jer kao rezultat godinu i po dana rada: ustavne reforme ništa, policijska reforma ništa, ukidanje Policije RS ništa, ukidanje RS ništa, treći entitet ništa, pravljenje unutarnje BiH ništa, implementacija presude u Hagu za genocid ništa, Srebrenica njen status ništa, rad vlade i Vijeća ministara, možete reći, ništa, a preciznije je reći lingvistički nikakav. I, bez obzira na to, ljudi treba da mirno spavaju, ova zemlje se neće raspasti, ova zemlja se neće podijeliti, ova zemlja neće imati treći entitet, ova zemlja neće biti unitarna zemlja iz tri razloga. Bez obzira šta vi danas odlučili, svijet to ne da. Drugo, ustavno ne postoji snage ni mogućnosti osim da se uradi na sili, a ustavna mogućnost ne postoji da se bilo šta uradi na ustavan način. I treća mogućnost, ukoliko neko želi to na silu, neka bude ubijeđen, ko krene da pokuša na treći način da uradi, za 48 sati će biti gubitnik, jer je posegnuo za silom i neustavnim stvarima, a za 48 dana će biti stvarni gubitnik i krivac za ono što će se desiti onome ko prvi krene, a onda će valjda neki drugi sud imati više posla. Hvala vam lijepa.
Za repliku se prijavio uvaženi zastupnik Bahtić. Ali, prije replike, ja bih vas uistinu zamolio da se držimo Poslovnika i da se ne pozivate na Poslovnik samo kad mislite da vam odgovara. U ovom trenutku, raspravljamo isključivo o proceduri i o zahtjevu za proceduru. Znači, ni o čemu drugom ne raspravljamo. Budite makar toliko korektni jedni prema drugim, pa da omogućimo da se rasprava korektno vodi. Uvaženi zastupnik Bahtić replika, a onda uvaženi zastupnik Kalabić.
...dobro, međutim, ovde su iznesene niz neistina, netačnosti, a javnost dobro zna da ovo neće ubrzati ulazak u EU. Javnost je, ogromna javnost je zato, upravo ovaj potpis je uslov za ubrzani, od njega nam sve ovisi. Šta je alternativa? Alternativa je ono što vi priželjkujete: geto, izolacija. Kaže: Vijeće ministara puno spavača. Vijeće ministara je krenulo da radi i meni je drago, evo predložilo je unazad par mjeseci itekako važne zakone. SDP za ubrzani put? Nemojte, kad je ovde, javnost vidi, svi mi vidimo šta je vama cilj. Vama je cilj opstrukcije, sve što je na evropskom putu, vi opstruišete, ama baš sve. Ova se zemlja neće raspasti. Pa ko je ovde rekao da će se zemlja raspasti? Možda to neko priželjkuje i vidi samo sila, sila. Nema nikakve sile, Lagumdžija, ti to priželjkuješ, ti želiš na silu da dođeš na vlast bez, evo, demokratskih izbora, pa valjda je to svima ovde jasno. I ovi ... revolucija, raznoraznih rezolucija, to treba da je valjda svima jasno ko priželjkuje na silu! Nema ni sile, niko ne spominje raspad države BiH. A mi u Krajini znamo dobro kakvu policiju ti želiš. S našim rahmetli generalnom Alagićem si ručao u jedan sat u „La familiji“ danas, ujutro ga hapsiš kao glavnog kriminalca u Sanskom Mostu, u 3:00 ujutro. E takvu ti hoćeš policiju, a evropska policija nikad takve stvari ne bi radila. E, to je tvoje licemjerstvo, neka ova javnost i građani BiH dobro znaju. 43
Riječ ima uvaženi zastupnik Kalabić.
Dame i gospodo, iako smo pokušali da izađemo iz ove rasprave i gospodin Lagumdžija je najmanje govorio o proceduri. Imao je potrebu da pošalje mnogo poruka, nesuvislih poruka, kontradiktornih poruka, ali nije uvažio naš prijedlog da to ide kada bude rasprava o sadržaju znači zakona, međutim o proceduri. Ali dobro, nije to njemu prvi put. I mislim da mu je to i posao. Mnogo stvari u kojima je govorio da je ništa, gospodin Lagumdžija je učestvovao. U to ništa, u toj ništici sam svaki put na televiziji vidio gospodina Lagumdžiju i biće i dalje ništa, gospodine Lagumdžija. Sve ste Vi to učestvovali i zaboravili ste na te stvari o kojima Vi govorite. Vas sam vidio prigodom nekih prilika da učestvujete i dajete svoj doprinos, ne ulazeći u ocjenu, korektno je od Vas da kažete šta ste Vi tu radili. Ako je ovde u ovom parlamentu rečeno da je kompromis, konsenzus i dogovor osnov u BiH, temelj njenog napretka, šta je ovo što nudi sad gospodin Lagumdžija. On kaže nema, ne može ovako, što je predmet dogovora i kompromisa, ja nudim nešto drugo, nekakvu silu poznatu iz nekih vremena. On nudi silom da će riješiti stvar ovdje. On spominje nešto što niko drugi nije spominjao. I po ko zna koji put mi iz SNSD-a pitamo šta je alternativa kompromisu i dogovoru? Ono što je dogovor bio mnogo puta u BiH i ove kakve-takve većine, gospodin Lagumdžija nudi alternativu kompromisu, on nudi silu. On nudi, on kaže ne, vi ovo što se dogovarate, ovo nije dobro. Ja vam u ime Evrope kažem da ovo nije dobro. Evo ja u ime Evrope vama kažem da ovo nije dobro. Ja sam Evropa. Ja ponovo pozivam na činjenicu da se mi oko ovih stvari moramo dogovarati. Ja sam maloprije slušao SDP koji kaže da će podržati proceduru, maloprije gospodin Lagumdžija kaže da neće podržati proceduru. A mi smo molili da završimo raspravu o proceduri. Evo biće prostora oko sadržaja, oko svega. Ja imam mnogo toga da kažem. Imam mnogo toga da kažem na ovo što je rekao gospodin Lagumdžija koji ima želju da zapali situaciju u BiH. Mi nemamo. On vidi, kao i mnogo puta, tu svoj šićar. On vidi situaciju koju mi ne želimo da se više ikada desi u BiH, da neko, da ne kažem drugačije šta, vola za kilu mesa, da se napravi apsolutna nesreća samo zato što će profitirati jedna mala politička skupina ili partija ili, ne znam ni ja, pojedinac. Mislim da prizivanja i poruka iz ovog parlamenta nam ne treba takva. I mislim da treba da bude osuđena priča o bilo kakvoj sili, s bilo čije strane, ako smo iole tolerantni ljudi, da kažemo, da ćemo sve probleme rešavati razgovorima, kompromisom i konsenzusom. I završavam time. Ako nije rešenje za BiH ovo što mi nudimo kompromis, neka neko kaže šta je alternativa kompromisu i razgovorima i dogovorima. Ja je u ovom momentu ne vidim. Sila nije.
Ima vas bezbroj koji se javljate za replike. Mislim da one ne doprinose uopće nikakvom, a ne uspješnom radu ovog parlamenta, pa predlažem, govorim čitavo vrijeme, i kolega predsjedatelj je govorio čitavo vrijeme, dajem pauzu od 15 minuta da malo napijemo se vode, da se malo rashladimo, pa da nastavimo normalno raditi. [[PAUZA]] 44
Kolegice i kolege poslanici, u međuvremenu se mnogo poslanika javilo za repliku i ispravak netačnog navoda. Ja ovde nemam zabilježeno redoslijedom ko se javljao i kako, ali želim da prije toga uputim apel svim poslanicima, koleginicama i kolegama da ove tačke dnevnog reda, s obzirom da se radi o proceduri, ne zloupotrebljavaju temama koje nisu tačke dnevnog reda. Pozivam još jednom sve da odustanu od daljih replika, ispravki i netačnih navoda. Nemam mogućnost da to zabranim ali apelujem na sve poslanike da odustanu. S obzirom da vidim da ima da se prijave, oni koje ovaj apel nije naišao na razumijevanje, idemo redom. Uvaženi poslanik Lagumdžija, pa Halilović. Izvolite.
Ovo je više, gospodine predsjedavajući, krivi navod nego što bi se mogla nazvati replikom. Razlog za to je vrlo jednostavan. Kad vas neko serijski, rafalno, jedan za drugim, koaliciona braća lažno optuže, onda imate tri mogućnosti. Jedna mogućnost je da kažete ...da se o laži radi i da kažete nešto o činjenicama, kao što su laži koje su ovde bile vezane za rahmetli generala Alagića, a posebno, to neću komentirati iz razloga koji su jasni, ali posebno želim da ispravim krivi navod, pošto jednom izgovorena laž, kad se počne ponavljati, postane istina. Uzmite magnetogram, uzmite, imate sa interneta snimak, ja nisam prijetio silom. Ja sam samo upozorio, neću da kažem prijetio, nego upozorio: onome ko priziva silu da prekraja ovu zemlju na neustavan način, da će biti gubitnik baš zato što je pokrenuo silu. Dakle, toliko što se tiče istine. Razlika je, gospodine Raguž, ogromna. Ja samo upozoravam one koji prizivaju silu da će biti gubitnici zato što su pokrenuli silu da koriste na neustavan način, to je sasvim jasno. Eto nije niko, odlično, onda nema razloga.
Molim vas, nemojte dobacivati jedni drugima.
Pogledajte medije, istupe, pa ćete vidjeti ko je. U krajnjem slučaju, da budem vrlo jasan, i mene su upozoravali u pripremi za ovu sjednicu, i ozbiljni ljudi iz međunarodne zajednice, kao i neki domaći predstavnici da se ovde prave scenariji koji uključuju pa i silu. Ja želim da kažem javnosti da se ne plaši. Onaj koji to krene, izgubit će. Ništa više. Druga mogućnost, je da kažete zašto vas neko napada, zašto neko laže, kao što je ovaj put očigledno bilo. Zato da bi se sakrila prava slika o samim sebi i lažnim reformama ili, recimo, da bi se javnosti skrenula pažnja na to da vas niko ne pita što pred ovim parlamentom danas nije ubijen, dok je mali zakon o privilegijama poslanika koji je nemoralan. Eto zato.
To nije tačka dnevnog reda. 45
I treća mogućnost, je zašto vas neko napada, a vi se branite, to da jednostavno kažete, pogledajte ko vas je napao. Imajući u vidu ko me je napao, možda je to najbolja argumentacija za krivi navod, umjesto da ponavljam koje su laži i razlozi bili za napad na mene. Hvala vam.
Uvaženi poslanik Halilović. Izvolite.
Ja ću probati da budem što je moguće kraći jer ... ovo su, otprilike, bile bi tri kratke replike. Replika je gospodinu Kalabiću i replika je gospodinu Bahtiću a, usput, reći ću i ja nekoliko riječi o čemu danas pričamo. Konsenzus je, naravno, nužan i potreban ...i samo mi je nerazumljivo da u parlamentarnoj sali pričate o konsenzusu, a da iz tri vladajuće stranke dobijamo tri različita prijedloga koji u stvari, kad se na prvi pogled iščitaju, gotovo su identični. Kad se malo pažljivije čitaju, možda su neke jezičke varijacije ali isključuju jedan drugog. Pa, ako nama ovde pričate o konsenzusu, a vi ste formirali i organizovali vlast i vi ste vladajuća koalicija, zar niste u stanju da se makar taj konsenzus postigne tamo negdje u kancelariji, a ne ovdje ... da maltretiramo i Parlament i građane i novinare i javnost i sve drugo. Dakle, ja sam apsolutno, ja podržavam ovaj stav za konsenzus, samo apelujem na vas, možda bi bilo dobro da prekinete ovu sjednicu, pa sjednite, brate, i postignite konsenzus da ovdje ne gubimo vrijeme oko toga zato što se vi ne slažete unutar vladajućih koalicija. Druga kratka replika bila bi – odnosi se na ono što, pa ja ću se usuditi, možda je ovo pregrubo, možda će mi neko zamjeriti na netaktičnosti, možda konačno, baš me briga – ja ću reći ono što mislim. Ovdje za ovu situaciju u kojoj smo se mi našli, isključivo je kriva Stranka za BiH. Ja sam kao predsjednik, eto, jedne opozicione stranke, učestvovao na tim prvim pregovorima kada je bilo, ...kad su lideri političkih partija razgovarali o reformi i moram vam reći: onda, da je tada Dodik predlagao, ono što je bila stvarna reforma, ostala iza onih tadašnjih prijedloga, ostala bi samo naziv Policija RS i uniforma i ništa više. Sve drugo bilo bi situirano na lokalnom nivou, a onaj drugi državni nivo imao bi apsolutnu kontrolu i mi bi na taj način dobili državnu policiju. Tad su to rezoluntno odbili i sad smo dobili ništa. Sad smo se vratili 20, odnosno 30 koraka unazad. I treće, s obzirom da sam bio ministar u toj vladi, kad su uhapšene moje kolege generali Alagić, Hadžihasanović i Kubura, želim vrlo jasno kazati, samo da podsjetim javnost: tadašnji predsjednik, tadašnji vrhovni komandant bio je iz Stranke za BiH, predsjednik Federacije bio je iz Stranke za BiH, ministar unutrašnjih poslova bio je iz Stranke za BiH, ministar vanjskih poslova bio je Lagumdžija, a ministar za ljudska prava, ministar za rad i socijalnu politiku i izbjeglice Vlade Federacije bio je Sefer Halilović. Prema tome, ja bih Bahtiću, samo da mu osvježim sjećanje, Evropska policija – ova bosanska policija, kad uhapsi generala, ona ga pita jeste li za kafu – Evropska policija da uhapsi, znate, stavi kapuljaču na glavu i šest sati vas... 46
Molim vas da se vratimo dnevnom redu ako može ikako! Ako može da se vratimo dnevnom redu i da pozovem sve poslanike ponovo da dopustimo i treći prijedlog da se ovde razgovara o proceduri. Ako ne, onda su se javili za repliku uvaženi poslanik Kadrić i Bahtić. Izvolite.
nije uključen mikrofon
Ja sam rekao zato da se prijavite ponovo jer nije zapisano. Je li odustajete ili hoćete repliku? Uvaženi poslanik Kadrić. Izvolite.
Ja ću zaista kratko. Moram replicirati na ova izlaganja koja su imali gospodin Lagumdžija i Sefer Halilović. Dakle, maloprije, uvaženi poslanik, predsjednik SDP-a Lagumdžija je rekao ... kad je podijelio sve moguće jedinice za teoriju, praksu, praksu u radu vlasti u BiH, a nije pomenuo SDP koji je na putu reformi, zaista za to postoje argumenti, jedino glasao za svoju rezoluciju o ubrzanom procesu ... BiH ka evropskim integracijamam, i to je jedini dokument za koji je SDP glasao. Protiv ostalih stvari kad se tiču reformi je bio protiv svega toga. I maloprije sam govorio kad je u pitanju onaj obični poslovnik.
Molim vas, nemojte dobacivati.
Drugo, građani su, srećom, dobro razumjeli kako SDP vidi reformu policije, a to, najbolji slučaj je slučaj slanja Alžirske grupe u Gvantanamo. Građani su to dobro prepoznali, i to je.
Molim vas da se pokušamo vratiti na dnevni red, molim vas!
I prema tome, to neću. Drugo, Sefer Halilović je maoloprije u svojoj replici, šta je već govorio, apsolutno pomiješao sve stvari. Prema tome, zaista je sada to nemoguće sve te stvari poredati, izreplicirati. Prema tome, sve je stvari pomiješao, tako da uopšte nije ni svjestan šta govori. 47
Uvaženi poslanik Bahtić.
Kratko. Gospodin Lagumdžija je kazao javnosti uistinu činjenice? Sva javnost, svi mi znamo, evo on i danas govori da ćemo dobiti sporazum bez zakona o policiji. Lažete, gospodine Lagumdžija. Lajčak im je sto puta kazao i na kraju svi su kazali: nema sporazuma bez zakona o policiji.
Molim vas da se poslanicima sa dužnim poštovanjem obraćate.
Broj dva, upravo samo ću ...
Nemojte dobacivati, molim vas.
...kolegu Sefera Halilovića, on očito ima kompleks Stranke za BiH, ja ga razumijem da mu se stranka raspala, kombi stranka, putujuća, to je tvoj problem. Stanka za BiH svaki dan raste, a vi, Evropska policija, ja dobro znam, ja sam govorio o tome da ja mogu sjesti sa kolegom danas ovdje u kafanu, imam ... džepu da mu ne kažem i prijavi se, nego krije i šalje mi da ručam, šaljem ga kući i šalje mi policiju i hapsi me. E takvu policiju vi želite kolega ... vojnu, reketašku, udbašku.
Molim vas!
Toga nema u Evropskoj uniji. Hvala.
Molim vas, uvaženi poslanici, ako ovo preraste ponovo u duel sa replikama, ja kao predsjedavajući ću dati ponovo pauzu i svaki put davati pauzu, dok ne odustanete od replika. Prema tome, ja vas pozivam, ja vas pozivam da pokušate da redukujete svoje potrebe za replikama u narednom periodu. Uvaženi poslanik Bećirović: poslovnička intervencija. Izvolite. 48
Gospodine predsjedavajući, ako je i od vas, previše je. Prvo, izađete pa ostavite da Domom predsjedava gospodin Lozančić, koji zabilježi ko je na redu po replikama, onda dođete, pa Vam on ne preda spisak ko je po redu, pustite da ljudi blate kako hoće i šta hoće SDPBiH, pustite da koriste terminologiju koja nije svojstvena ni ulici, kamoli Parlamentu. I onda, kada ljudi iz SDP-a treba da odgovore na te klevete, Vi onda kažete davat ćete pauzu. Molim Vas, Vi ste ovdje predsjedavajući Predstavničkog doma, da se ponašate korektno prema svim poslanicima i da prekidate poslanike na startu ako ne koriste terminologiju koja je prikladna ovom parlamentu, a ne, kada SDP-ovi poslanici treba da odgovore na ovo, da onda govorite o nekim pauzama. Dakle, ovo je poslovnička intervencija, a poslanici iz SDP-a imaju i niz replika na ove neistine.
S obzirom da se pozivate stalno na Poslovnik kojeg kršite veoma često, ja ću se pozivati na član Poslovnika da dajem upozorenje pred isključenje. Sljedeći za repliku je uvaženi poslanik Bećirović, a ja sam rekao da taj spisak nisam dobio, da se ponovo prijavite. Vi ste se sad ponovo prijavili, izvolite repliku.
nije uključen mikrofon
Zahvaljujem. Uvaženi poslanik Halilović ima odgovor na repliku. Izvolite.
Vrlo kratko. Ja uopšte nemam kompleks ... Stranke za BiH i, gospodine Bahtiću, strpite se do 1. oktobra, pa vidjet ćete kakva je, kakva će biti poslije tih izbora politička geografija. Ja ću stalno birače podsjećati na ono što ste vi obećavali: ukidanje Policije RS, ukidanje RS, sto posto zapošljavanje itd. itd. pa ćete onda, onda ćete Vi to objašnjavati biračima, a ne ja. Nego Vi, i ja uopšte nemam kompleks, nego mi Vas žao, da Vam pravo kažem, žao mi nekih čestitih ljudi koji unutar Stranke za BiH moraju sprovoditi nešto ... sa čime se ne slažu. Bio sam prisutan na sastancima, čuo sam šta je predsjednik SNSD-a govorio. To je bilo prihvatljivo za 90% učesnika, a rezolutno je ta reforma odbijena i dobili smo sad to što smo dobili i izvolite vi sad vadite kesten iz vatre. Za ovu reformu, za ove zakone, ja vam podići ruku neću. Za ono što je tad na prvom sastanku dogovarano, ja bih to sa zadovoljstvom ... podržao. Drugo je pitanje da li sam ja pomiješao ili nisam pomiješao, o tom potom, čini mi se da su ove hidroelektrane prošle da bi ovdje situacija bila drugačija, ali pošto nisu prošle, nažalost, imamo tu situaciju koju imamo, ja više neću nikome. 49
Uvaženi poslanik, zahvaljujem. Uvaženi poslanik Križanović.
Zahvaljujem, gospodine predsjedavajući.
Nisi odustao? ___________(?) [[nije uključen mikrofon]] Nisi odustao? Izvolite.
Hvala. Ja zaista vas uvjeravam da mi je vrlo teško replicirati i da to vrlo rijetko koristim. I mada imam u posljednje vrijeme jako puno razloga za replike koje se upućuju na račun partije kojoj ja pripadam, ali takve su to replike za koje se pristojno, zapravo, ne može ni replicirati, znate. One izlaze iz okvira jednog lijepog ponašanja, a neću ni sada replicirati. Ali bih zamolio kolege da razmisle o jednoj dobroj misli jednog američkog psihologa koji reče: Ako imate od alata samo čekić, onda će vam svaki posao ličiti na ekser. Eto toliko, hvala vam.
Uvaženi poslanik Bešlagić je imao repliku. Izvolite.
Pazite, ja stvarno nisam imao želju ni volju da repliciram, ali ću se izjasniti kao Selim Bešlagić. Ne želim više da žalim za onim što je ovaj parlament propustio, neka svako snosi odgovornost za ono što je moglo da bude, a nije učinjeno. Mene interesuje kako dalje a kao dalje ovo je danas što imamo, a to je teže meni nego što je bilo prošli puta. Zakon koji ste imali prošli puta, da ste išli po 127., on bi mogao da prođe i da nema nikakvih problema. I danas imamo tri zakona, 95% su isti, u 5% se razlikuju i danas ...postavljam sebi pitanja: Ako se izjasnimo da su sva tri zakona po 127., kako ćemo mi ovaj posao privesti kraju? Mislim da je gospodin Špirić odlično bio predložio da se pozicija koja može izglasati zakon sastane i dogovore koji je to zakon koji ovdje ide po 127. i onda o tome mi o njemu raspravimo i kažemo šta imamo kazati. Nemojte od opozicije očekivati da hvalimo, nemojte očekivati. Sve što je konstruktivno, prihvatit ćemo. I zamolio bih da se malo bolje slušamo, ja hoću da upotrijebim jedan izraz koji je u BiH poznat: Što je babi milo, to joj se i snilo. Ovdje, ko šta hoće da čuje, on čuje i replicira na ono što je on čuo, a ne šta je drugi izgovorio. Prema tome, ja ne želim uopšte replicirati nikome, ali bih vas zamolio da pozicija koja može, znači dovesti jedan zakon ovdje da se izglasa, po 127., dajte, dogovorite se i izađite s tim zakonom. Mislim da 50 bi to bilo korektno i prema ovom parlamentu i prema, evo, što vi kažete BiH, prema građanima BiH i nakon toga da građani BiH kažu: ovi su ljudi izglasali potpisivanje sporazuma. A nek optuže mene, ako sam ja glasao protiv, je li, i ako ću glasati protiv. Prema tome, ja prihvatam tu odgovornost, a ne mogu da kažem da su i jedan i drugi i treći u pravu. Ko Nikola Pašić i ti si u pravu i ti si u pravu, e i onaj je u pravu. Pa ne može tako biti! Prema tome, ja vas molim, da li je moguće od tri zakona koja su ovdje dostavljena po prijedlogu gospodina Nikole Špirića da se dogovorite da je i koji je to zakon i da mi ovdje izglasamo taj zakon, odnosno da se ide na ovu proceduru i da ubrzamo ovaj proces. Evo i treći će zakon doći, ja bih zamolio da ništa se ne diskutuje ...
Vrijeme, vrijeme!
...jer jednostavno je on isti kao ovaj, u ovim detaljima koji bi se mogli prevazići na ovaj način.
Uvaženi poslanik Zorić je imao netačan navod ili replika, ne znam.
Ne, ne, ja imam raspravu.
A Vi imate raspravu?
Da. Ja ... ja sukladno.
Diskusiju ili repliku? Uvaženi poslanik Zorić, pa onda Jovičić, pa Dokić. Izvolite.
Ja, sukladno svome prijedlogu kojeg sam iznio kako bi ova rasprava trebala ići o ovih šest zakona, ću i reći da ja i moj kolega Raguž, iz Stranke HDZ 1990., podržavamo sva tri zahtjeva, odnosno svih šest zahtjeva za 127. i napravit ćemo sve da danas dobijemo zakon. Meni je, moram kazati, kad sam se javio i kad sam čekao više od sat vremena da dobijem priliku reći ovih nekoliko rečenica, sad jasno zašto je na svakoj sjednici oporba tražila izravan prijenos na televiziji. Dakle, da mogu za najmanju rečenicu svi iz nekog kluba replicirati. Uvažavam one koji to ne rade i mislim da je najkonstruktivnija iz Kluba SDP-a bila gospođa Malić i ja joj na tome zahvaljujem.
Zahvaljujem. 51 Uvaženi poslanik Jovičić. Izvolite.
Gospodine predsjedavajući, dame i gospodo, ne mogu zaista da shvatim šta je to začuđujuće u ovom parlamentu što su došla tri prijedloga ovih zakona. Ili mi živimo u nekom virtuelnom svijetu, imaginarnoj nekoj zemlji, i ne shvatamo šta se ovdje dešava. Ovdje su, gospodo, rekao sam vam ranije po nekim drugim tačkama dnevnog reda, tri konstitutivna naroda, dva entiteta i najveći akt pravni i politički ove zemlje je Ustav. Da je to moguće, da je ovo jednonacionalna zemlja, jednopartijska, onda bih ja ovako počeo: polazeći od stavova 12. i 13. Kongresa Saveza komunista, moj prijedlog je ovakav, podržite ga.
Molim vas da se vratimo na dnevni red.
... ovo procedura.
Procedura, da.
Dakle, ja vas molim, hoće li nas neko ubjeđivati stalno nekom pričom kako smo mi navodno remetilački faktor, a bili smo konstruktivni, uvijek smo za kompromis. I ovdje imamo dvije dileme: hoćemo li mi usvojiti ovu proceduru, usaglasiti jedan od ova tri prijedloga? i, rekao je gospodin Kalabić, da evo možemo i da prihvatimo ove prijedloge gospodina Lozančića, da se izvučemo iz svega ovoga ili zaista nećemo u Evropu. Nema treće alternative. Ima li išta treće? Ima li ovdje neko pametniji, ne mislim od mene, naravno, sposobniji, da kaže: ako ovo nećemo, šta ćemo uraditi? I onda će doći ovi iz nevladinih organizacija, kaže: neefikasan Parlament usvojili dva zakona, tri, jedan, a potrošili energije kao da smo usvoji pet hiljada zakona. Ja vas molim, dakle nemojte živjeti u nekom svijetu, a ne prihvatiti specifičnosti ove zemlje. Imamo prijedlog Savjeta ministara, došao prijedlog, mi ga podržali. Ali zašto mi ovdje sami sebe lažemo i varamo kad je ovdje jasan cilj bio: čim nije ukinuta Policija RS, ništa ne valja! Neće biti ukinuta, ustavna pozicija je takva. Ne može biti ukinuta. Nismo došli do promjene Ustava. Ko ima pravo? Upravo sad bi moglo ono da se poveže što je gospodin Lagumdžija rekao, ali ne u tom svjetlu. Ako to ne bude tako, ko ovdje krši Ustav? Ko pokušava da silom promijeni ustavnu strukturu BiH? Dakle, mi iz SNSD-a to ne radimo. Mi smo rekli jasno i sad ćemo ponoviti: na evropskom putu smo, hoćemo da pomognemo Savetu ministara i sebi i ono, kao što uvijek govorim stalno neka priča, javnost, građani, hoćete li vi slušati mene ili ćete ponavljati ono što, ne slušati, onda poslušati što ću ja, nego čujte šta ću reći. Javnost u Banja Luci nije ista kao javnost u Sarajevu. Je li vama to jasno jednom? Dakle, sve što dolazi iz Sarajeva u Banja Luci neće biti podržano, pogotovo kad je ukidanje policije i ministarstva i, ne znam, šta drugo i rušenje ustavne pozicije. Zato vas molim, evo pružamo još jednom šansu, kompromis, rješenje, a sve to da se ovo danas usvoji da bismo taj sporazum potpisali 28. A onda se pozivajte šta su vam 52 rekli građani. Meni svi građani kažu: Slavuj, ne daj policiju i ne dam. I pustite mi vašu proceduru, možete vi pričati šta hoćete i ovdje sami sebe da varamo. Ja vas molim, evo učinili smo sve. Šta još hoćete od nas? Evo pitam vas direktno, vi koji ste protiv svega ovoga, protiv procedure, protiv 127., protiv zakona, protiv EU, šta još želite od nas?
O proceduri govorimo.
Govorim o proceduri, sve je procedura. Molim vas lijepo, ovdje imate proceduru i Lagumdžija tiradu. Iskoristi medije i, evo ga tamo, sad još ga čeka 50 kamera. To je njemu važno, nije njemu važno šta će ovdje reći.
Molim vas.
I onda, naravno, ona – moram, ovo je procedura, pa molim vas – Vi to dozvoljavate zato...
Ne dozvoljavam ja to i ...
...zato što ste demokrata, demokrata ste Vi.
...ja pokušavam da usmjerim diskusiju prema dnevnom redu. Molim Vas, nemojte.
Ne, ne, ovo nije na Vašu adresu.
Nemojte zloupotrebljavati to što pustim da ljudi kažu svoje mišljenje, molim vas da ..
Gospodine predsjedavajući, nisam mislio to reći. Kažem kako ste Vi demokrata i kako imate živce, ja Vam se divim. Ma Vi ste za nagradu najveću, Vi ste za nagradu. Tako voditi sjednicu tolerantno, tolerantno voditi sjednicu, sve ovo slušati!
To ne znači da Vas neću opominjati. 53
Nećete me opominjati, ja ću završiti.
Molim Vas da završite.
Kanite se više toga i pritiska na RS i traženja onog što je nemoguće u ovoj fazi i neće više nikad biti moguće.
Zahvaljujem. Uvaženi poslanik Bećirović. Izvolite.
Pa nije baš dobro što je u ovom parlamentu ovako vesela atmosfera, a van ovog parlamenta u cijeloj zemlji prilično tužna i jadna. No, i to je stanje u ovoj zemlji. Ja neću ovako bučno kao gospodin Jovičić govoriti, čak štaviše na početku svoje diskusije podržat ću ga svesrdno u onome kad govori da treba poštovati Ustav BiH. I da mi poštujemo Ustav BiH, i da provodimo Dejtonski mirovni sporazum istinski, iskreno i sveobuhvatno, mnogi problemi u BiH bili bi rješavani na jedan prikladniji i bolji način nego što je to danas. Međutim, ne može se pozivati na Ustav BiH samo onda i u onim dijelovima u kojima nekome odgovara taj Ustav BiH. Kolega Jovičić pripada SNSD-u, taj isti SNSD je u Narodnoj skupštini RS, nema ni mjesec dana, ja mislim, usvojio ovu rezoluciju, u kojoj piše: da će RS utvrđivati svoj državno-pravni status.
To je Vama odgovor, odgovor na repliku?
Odgovor na repliku. Dakle, da će utvrđivati svoj državno-pravni status. Također, kaže se: da će RS ući u proceduru utvrđivanja svog državno-pravnog statusa itd. Gospodine Jovičiću, nađite mi član Ustava BiH koji daje pravo bilo kojem entitetu da radi ove stravi. Posljednji koji su to radili u BiH, danas su u šumi i bježe od pravde. Mi samo ovdje zajedno u Parlamentu BiH voljom svih naroda BiH i prema Ustavu BiH možemo odlučivati o sudbini ove države. A nikako ovakvim jednostranim i antiustavnim aktima.
Uvaženi, molim vas, predsjedavajući Savjeta ministara je tražio riječ. Izvolite. 54
Gospodo, predsjedavajući, cijenjene kolege i kolegice poslanici, ministri, uvaženi gosti, čitavo vrijeme sam danas ovdje s vama i volio bih da se rasprava usmjeri, ako je moguće, ka efikasnijem radu, ali vi ćete sami donijeti odluku. I mislim da rasprave koje idu za tim da se traže krivci za različite situacije nije na dnevnom redu. Danas se traži rješenje, rješenje koje interesuje građane BiH. Zato su u pravu oni koji misle da ovdje može biti polemike, može biti vesele situacije, ali da takva situacija gotovo sigurno nije u javnosti BiH. Mislio sam, prije svega, da će se završiti rasprava o proceduri svih zakona koji su završeni. Tada sam se mislio javiti za riječ i zato sam presjekao ovo sa namjerom da pomognem vama, ali i da pomognem na tragu traženja rješenja i predlažem, prije svega, da se vodi rasprava o sva tri prijedloga, sva tri predlagača. Da nakon toga se kaže – dakle, ovdje imamo jasnu situaciju, Stranka za BIH ima svoje amandmane, SNSD ima zakon u cijelosti kakav je predložio Savjet ministara, gospodin Lozančić ima prijedlog koji je takođe prijedlog Savjeta ministara, uz amandman koji se veže za Mostarsku deklaraciju, i, na kraju krajeva, čuo sam rasprave danas – da je to sve slično jedno drugom plus, minus 5%, 10%. Ja nisam vagao to da li je slično ili nije i koju težinu to kome daje ali radi se dakle o kosturu jednog te istog zakona. Ono što je jako bitno: da se napravi pauza, da se vidi da li je SNSD spreman korigovati svoj stav, jer je rekao da neće bez amandmana, a čujem da ima takvih prijedloga što takođe nije loše. Da li je Stranka za BiH spremna korigovati svoj zahtjev i da li je to neko rješenje koje nije ponuđeno ni unutar Stranke za BiH, ni unutar SNSD-a? Pa da se onda vratimo na sjednicu, da kaže – da mi imamo rješenje i izjasnićemo se o tom rješenju. Zato vas molim da napravite pauzu, jer bi ona značila traženja rješenja. Ukoliko se rasprava završi i bude izjašnjavalo, gotovo je sigurno ... da to neće biti tako. Dakle, vrlo je bitno da smo danas čuli, mislim da nismo potrošili uzaludno vrijeme, jer postoje izvjesna pomjeranja na tragu traženja rješenja. Ako će pomoći pauza, ja mislim da je treba napraviti i da se jednostavno vidi – da li je SNSD bliži amandmanima, da budem, da budem jasan, bliži amandmanima Stranke za BiH ili amandmanima HDZ-a? Da li je Stranka za BiH bliža prijedlogu SNSD-a ili HDZ-a? Pa da se pokuša naći neko srednje rješenje koje nije idealno kao što svi kažete da nisu zakoni idealni, ali su šansa i moguće je te zakone mijenjati nakon mjesec dana, nakon dva mjeseca dana, kad se ovdje postigne dakle politički sporazum za promjenu. Na ovakav način kako se vodi rasprava, nisam ubijeđen da se može doći do boljeg političkog sporazuma. Dakle, ono, to je, ovo je ono što je sada moguće. Ako je moguće pomjeriti radikalno, pomjerite radikalno. A, ja samo molim, ako nije moguće pomjeriti, nemojmo ugroziti proces koji je bitan za BiH. To je moja molba i zato mislim da vrijedi saslušati, dakle, sve ove prijedloge bez replika, dati pauzu, pokušati mogu li se stavovi onih koji danas očito mogu dati rješenje približiti ili će se danas staviti, danas ili sutra, tačka na sve ove pokušaje do sada. Hvala vam lijepo.
Zahvaljujem. Idemo redom. Uvaženi poslanik, odnosno drugi zamjenik predsjedavajućeg gospodin Belkić je imao krivi navod, gospodin Jovičić je imao repliku, pa gospodin Lagumdžija. Izvolite. 55
Nije krivi navod predsjedavajućem, samo informacija da se razgovara. Razgovara se, naravno da se razgovara. Ali imam krivi navod na jedan veći broj ljudi koji su ovdje replicirali. Jer se meni, jer su se meni te replike učinile, i sadržajem i kako su intonirane, kao da su opšti izbori za mjesec dana. Ja samo želim reći da izbori nisu za mjesec dana.
Uvaženi poslanik Jovičić odustaje ili ne odustajete?
Ma, vrlo kratko, gospodine predsjedavajući.
Nije u pitanju da li je kratko ili dugo, u pitanju je šta ćete reći? Izvolite.
Dakle, potpuno podržavajući što ste Vi pokušali da usmjerite ovu sjednicu na ovu proceduru, ali želim zaista da reagujem. Ko pominje ovdje deklaraciju u Narodnoj skupštini RS i o čemu se to tamo radi? Ma, tu smo priču imali već nekoliko sjednica. To je završeno, ne treba ovdje ponavljati. Da se vratimo na ovo. Zar bih ja trebao da pominjem sad što gospodin Bećirović kaže? Kakva šuma, mi u gradu, u centru grada, na asfaltu, on šumu i uvijek će to biti ta priča neka tamo neki koji traže. Pa pustite nas iz SNSD-a, mi nemamo veze s tom pričom! I nemojte nas opterećivati time, ovdje smo u Parlamentu da tražimo rješenja i, ako ste slušali, rekao sam, koja je alternativa, ako ovo danas ne prođe i nećemo. Hajde predložite pa ćemo stvarno vidjeti šta nam je cilj! Hoćemo li usvojiti zakon ili nećemo u EU potpisati sporazum, nema treće. Pa vi ostajte deset dana ovdje.
Zahvaljujem. Uvaženi poslanik Lagumdžija je imao. Izvolite, Vama je to drugi. Izvolite.
Dobro. Mislim da je jako dobro što je predsjedavajući Vijeća ministara pokušao ovom intervencijom da nekako u lijevak ovo smjesti. Mislim da je dobro što je sada bio precizan, pošto je se izjasnio da je ustvari on čovjek koji u krajnjem slučaju ipak vidi rješenje u prijedlogu gospodina Lozančića, ... ako sam ga dobro razumijo. Da, ali i to je prihvatljivo. Pošto je u jednom trenutku rečeno, možete pogledati na snimku koji ima na internetu, fala Bogu, ja sam shvatio da i Vijeće, za Vijeće ministara, iz Vašeg izlaganja, i za Vijeće ministara da je prihvatljivo ovo rješenje gospodina Lozančića, što unosi potpuno novo svjetlo u sve ovo, jer onda znači, jel', s obzirom da je ministar sigurnosti također dio Vijeća ministara, ako ste već to 56 ocijenili prihvatljivim za Vijeće ministara, pretpostavljam da to podrazumijeva neku sjednicu koju mi nismo vidjeli ili neku promjenu u ponašanju ministra za sigurnost, što bi jako dobro bilo. Pa predlažem, gospodine predsjedavajući, da na tragu ovoga zaista vidite ako ... Vijeće ministara može izaći sa svojim prijedlogom da bi to dobro bilo, pa da onda ne zamaramo čitav ovaj skup.
Očigledno da se dobro ne slušamo, niko to nije rekao, ali evo. Predsjedavajući Savjeta ministara, on ima prednost, ostali nakon toga. Izvolite.
Izvinjavam se. Mi se dakle razumijemo i dobro je da se razumijemo. Ja mislim da i kolega Lagumdžija razumije. Nema potrebe, mislim nema, javnosti radi. Može ovo biti završeno danas, može pasti sutra. Ako je neko došao sa rješenjem da to padne i uporno radi na tome, ja i to shvatam. Ja sam govorio ovdje kao predsjedavajući sa molbom da Parlament nađe rješenje. Različite solucije postoje, Vijeće ministara je reklo svoje. Nije valjda, otkud sad da prihvatate da je Vijeće ministara starije od Parlamenta. Dakle, zakon je došao, tog zakona, vi ćete definitivnu riječ reći o zakonu, čak i kada bi Vijeće ministara reklo da se ne slaže. I vi znate da je to tako. Ali, ja molim danas da tražite rješenje. Dakle, to je moja molba. Ja znam u kakvoj situaciji jeste zemlje i šta bi ovo za BiH značilo sa mnom ili bez mene. Velika je kazna za ovu zemlju da postoji Parlament, da Vijeće ministara predlaže da projekti ne prolaze, da stojimo u mjestu. Ko će to raditi? Kakvo Parlament oružje daje predsjedavajućem u ruke da sutra razgovara sa Briselom i sa bilo kojom delegacijom koja dođe u BiH i ja ih molim da pomognu BiH. Oni kažu: uredu je, šta ćete vi u BiH uraditi, usvojite ta dva zakona? Zato vas molim, to mi kažu svaki dan. Dakle, ako nekog molim da pomogne ovoj našoj zemlji, morate me naoružati dobro ... usvojili smo zakone. Šta ja mislim o tim zakonima, jesu li oni najbolji, jesu li idealni, prosječni ili najgori, to je manje bitno u ovom trenutku za običan svijet u BiH. I zato ja molim: dajte da ne zamjenjujemo teze, pokušajmo približiti stavove. Bojim se da se udaljavamo i tamo gdje se ljudi slažu, na način, danas je vođena rasprava samo o proceduri, ali mislim da ni o proceduri nije. I zato je moja molba, neću replicirati, moramo imati živaca svi i ja i vi u interesu BiH. Ako ministri vanjskih poslova u EU kažu, ako, dakle gospodin Kurkulas, koji je šef Kancelarije EU u Sarajevu: Neću preporučiti potpisivanje sporazuma ako se ovo ne završi. Ako OHR i visoki predstavnik kažu, ako mi mislimo da smo sami dovoljni za čitavu Evropu i svijet, onda to naprosto nije dobro. Dakle, i svi oni koji misle da neće reformisati ništa u BiH su u velikoj zabludi jer će globalni procesi reformisati sve tokove u BiH, taman kad bi se svi mi protivili. Samo što će trajati to nepotrebno 50 godina, a valjda smo ovdje da skratimo te procedure i pomognemo građanima BiH. Ja sam pozvao i partiju kojoj pripadam da ide ka dogovoru, jer sam vidio da to raspoloženje postoji. Vidim da kod ovih drugih ljudi morate praviti jedni drugima i političke izlaze. Kod nas svaka reforma pođe sa velikim nesporazumima, tako da uništimo manipulativni prostor da bi sutra izašli pred građane, ali smo majstori valjda zato. I ja poštujem i one koji neće 57 glasati za ove zakone, poštujem i njihove stavove, ali mislim da ne trebaju ugrožavati prostor koji je odstupnica onima koji žele i misle da je to dobro za BiH. Cijeniće javnost sa distance sve ono što smo i dobro i loše uradili. I zato nemojte, dakle Vijeće ministara ima svoj prijedlog, ja bih trebao danas da likujem, da kažem, mi smo usvojili bez amandmana, bravo. I znam šta bi politički pobrao, a neću, evo pozivam i moju političku partiju, pozivam sve, dajte, ljudi, priđite jedni drugima. Hvala vam lijepo.
Zahvaljujem. Uvaženi poslanik Martin Raguž je tražio ispravak krivog navoda ili replika, nešto.
Replika uvaženom zastupniku gospodinu Lagumdžiji. Ovo je prva replika i potrošili smo sve skupa možda dva-tri minuta od početka rasprave i nastojat ćemo i dalje biti racionalni, ali mislim da je važno intervenirati bilo, jer svaki put kad se ovdje pojavi jedan konstruktivan prijedlog, a ovaj put ga je artikulirao predsjedatelj Vijeća ministara gospodin Špirić, gospodin Lagumdžija se javi i traži unutar parlamentarne većine temelje svojih kriterija, ko iskače iz tog zadatog i zamišljenog mišljenja. I morao sam reagirati. Znači, šta se ovdje ustvari dešava, i da završim u ove tri minute. Znači, svakom je jasno da se nije spustila ljestvica, jer se mi nismo ni bili popeli na ljestvicu koja je mogla osigurati prohodnost u Parlamentu. I da tu priču jednom obavimo. Znači, nije postignut kompromis, tek smo danas u prilici da – bilo bi bolje da smo na toj većoj ljestvici, ja se slažem, nažalost nismo. O tom mjerenju ljestvice danas, koja se ovdje priča, ova zemlja gubi strašno puno i ja ovdje moram, zadnji put sam to učinio prije deset dana, citirati bosanskohercegovačkog nobelovca, uvaženog pisca Ivu Andrića, koji je rekao još prije sto godina skoro, dakle: U ovoj zemlji svaki narod, svaki se eto nazor na svoj način mjeri, pa čak i vrijeme. I gospodo, za nas predstavnike ove stranke, vrijeme je stvarno važan čimbenik i mi nemamo i niti ćemo podržati dalje odgađanje ove situacije u kojoj, dakle ako ne dođe do potpisa sporazuma, poruka građanima ove zemlje idemo na preživljavanje, pa ko više izdrži. Jer mi nikad nijedan korak nismo napravili na način da sami postignemo suglasnost, pa da idemo jači kao zemlja. Vijeće Europe nam je dalo postprijemne obveze, napravilo taj ustupak, pa se evo mučimo i danas tražimo te informacije i danas imamo priliku da prihvatimo reformu policije, pa da u procesu ispeglamo ove stvari o kojima pričamo, al' da zemlja koristi fondove i da mjerimo europskim vremenom. Ne mora to biti vrijeme ni Banja Luke ni Sarajeva ni neko treće. Da mjerimo europskim vremenom. Evo, mi prihvaćamo europsko vrijeme, nek se danas ovdje štoperica okrene, pa da ta mjerila prihvatimo. Inače, nemojte da onda da pričamo crno-bijelo, dobri zakoni nisu, svi znamo da je ovo maksimum u ovom trenutku. I mislim da Kolegij, također, snosi dio odgovornosti, ima mogućnost za napraviti stanku, pozvati šefove klubova i da nađemo dogovor oko jednog od prijedloga i većinu. Jer svi kažu da nema velikih razlika između prijedloga. Evo, ja osobno uime HDZ-a 1990. mogu prihvatiti svaki prijedlog pa čak i gospodina Lozančića, evo s kojim sam nedavno vodio političku borbu. Evo, jer je to u interesu zemlje. 58
Zahvaljujem. Mi smo tek otvorili raspravu o ovome. Kolegij će sigurno pozvati sve predsjednike klubova, ali željeli smo da damo mogućnost da sva tri predlagača obrazlože svoje prijedloge. Iz tog razloga, molim vas da se uzdržite od replika i netačnih navoda da bi to mogli da uradimo. Uvaženi poslanik Bećirović. Izvolite.
Pa ja moram reći zaista da je pomalo čudno zašto je kolega Raguž odlučio da replicira svom kolegi Lagumdžiji, odnosno SDP-u i poslanicima SDP-a. Iz prostog razloga, ljudi, koji ovo gledaju, trebaju da znaju da vladajuća koalicija u ovom parlamentu broji 31 poslanika. Nas u SDP-u je ovdje pet poslanika. Da bi vam ovo prošlo, potrebna su vam 22 poslanika. Oni koji su mogli da gledaju ovo o čemu ste vi sada govorili a ako nisu dobro upućeni mogli su doći do zaključka da je Zlatko Lagumdžija i ovi poslanici SDP-a da su oni vama glavna prepreka zašto ovo ne može proći. Dakle, 32, 31, čovjek pripada vladajućoj koaliciji, potpisali ste to da ćete donijeti ove, između ostalog, i policijske reforme, imate parlamentarnu većinu, nema potrebe da se toliko brinete o ovih pet opozicionih SDP-ovih poslanika osim ako vas argumenti SDP-a zaista ne tjeraju na to.
Zahvaljujem. Ja imam još prijavljena dva. Je li neophodno? Uvaženi poslanik Huskić. Izvolite.
Upravo sam dobio ovdje SMS poruku od jednog prijatelja i prenosim zahvalnost njegovu gospodinu Bećiroviću što mu je objasnio o čemu se radi. Nije čovjek ništa razumio, evo sad mu je on sve pojasnio.
Zahvaljujem. Ja imam ... poslovnička intervencija uvaženi poslanik Lagumdžija.
Gospodine predsjedavajući, poslovnička intervencija.
Na član koji? 59
Da, poslovnička intervencija na to da jedni poslanici iz vladajuće strukture imaju mobilne telefone kojima nije ubijen signal, a nama je ubijen. Dakle, ja molim da ovo razriješite ukoliko gospodin – ovo uopšte nije smiješno – pošto se gospodin Huskić poziva na SMS poruku koju je dobio u sali u kojoj nema mobilnog signala. Molim vas da razjasnite jeste li vi i to uveli da između sebe imata mobilne telefone, a da ste opoziciju... Hvala vam lijepo, ja uopšte ne mislim da je ovo smiješno. Nažalost, ja uopšte ne vidim da je ovo smiješno, naprotiv ovo je mnogo grublje nego što vi uopšte hoćete da prihvatite.
Gospodine Lagumdžija, ja mislim da ste prešli ... dobar ukus. Ovdje nema ni predsjedavajući mrežu, ne želim uopšte da ulazim u tu vrstu diskusije ovdje. Ovo nije bilo kršenje Poslovnika, drugi put ću Vam oduzeti riječ. Uvaženi poslanik Zorić je imao repliku. Izvolite.
Ja bih samo potvrdio kolegi Lagumdžiji da je istina ovo što on kaže. Ne samo da možemo primati poruke, nego primamo i poruke koje su upućene članovima SDP-a.
Malim vas, imamo još dva prijavljena za diskusiju. Uvaženi poslanik Dokić. Izvolite.
Gospodine predsjedavajući, parlamentarni dom je veom ozbiljno mjesto i danas u tom ozbiljnom mjestu mi govorimo o veoma ozbiljnim temama. Današnja diskusija, uz svo uvažavanje Vas i cijelog predsjedništva i razumijevajući Vaše muke, nimalo ne liči na to ozbiljno mjesto, niti diskusije priliče temi o kojoj razgovaramo. Gospodo, ja mislim da ni o jednoj temi, veoma važnoj političkoj temi, nije duže bilo priče od ove priče. Četiri godine reforme, reforma policijskih struktura u BiH, nas drži u jednoj pat- poziciji gdje mi ... smo prosto u jednom začaranom krugu i, ukoliko danas ili sutra ne iziđemo iz tog začaranog kruga, mi ćemo ga samo podebljati da bi mogli brže da trčimo u tom začaranom krugu. Ovo me sve podsjeća na jednu basnu po kojoj - idu dvije kornjače i jedna drugoj kaže ala nas dvije idemo sporo, a ova joj odgovara, pa kaže, možda je i bolje, nisam sigurna, nismo sigurne da idemo u pravom smjeru. Da li je zaista za nas, da li su evropske integracije pravi smjer ili nije pravi smjer? Tu se sad otvara dilema i vrlo, vrlo, aktuelno pitanje. Ako je to pravi smjer, onda mi prvi put u toku 60 ove četiri godine, otkako smo počeli da pričamo o reformi policije, imamo jedan prijedlog zakona iza kojeg stoje predstavnici Evropske komisije i rekli su: ako usvojite taj zakon, evo 28. ćete već potpisati Sporazum o stabilizaciji i pridruživanju. Taj prijedlog je prijedlog Savjeta ministara. Prema tome, ako zaista smatramo da je to pravi smjer i da krenemo brže, a ne tapkamo u začaranom krugu, onda je prijedlog Savjeta ministara koji je jedan od ovih prijedloga danas od ova tri i o njemu treba da se ... izjasnimo i krenemo tim bržim putem. Ali evo da i ja se vratim na poslovničku proceduru. Mislim da trebamo dati šansu i ovom trećem prijedlogu, odnosno trećem paketu prijedloga. Da čujemo šta se tu radi, da bi se stvorili uslovi da zaista ispoštujemo ono što je predsjedavajući Savjeta ministara sugerisao da poslije toga tri poslanička kluba sjednu i probaju doći do jednog prijedloga oko koga ćemo se izjašnjavati. Hvala vam lijepo.
Zahvaljujem. Ja nemam više prijavljenih. Zaključujem raspravu i prelazimo na sedmu i osmu tačku dnevnog reda, objedinjujemo raspravu. Ad. 7. i Ad. 8. Zahtjev poslanika Nike Lozančića o zakonima koji su bili u prethodnim raspravama Otvaram raspravu. Uvaženi poslanik, prvi zamjenik predsjedavajućeg gospodin Niko Lozančić. Izvolite.
Zahvaljujem, gospodine predsjedatelju. Dame i gospodo zastupnici, poštovani predsjedatelju i članovi Vijeća ministara, uvaženi gosti, evo meni je nakon četiri, pet sati ...pripala čast i zadovoljstvo da vam predočim i ovaj svoj prijedlog, odnosno svoje prijedloge, ali istovremeno da obrazložim. Nastojat ću maksimalno se držati upravo poslovničke procedure na koju se uporno pozivam. Obrazložit ću, znači, zašto sam predložio ovaj zakon i zašto tražim da se razmatra po članku 126., 127., pardon. Sukladno našem Poslovniku, kada postoji visok stupanj žurnosti ili kada određena materija nije velikog stupnja složenosti, može se zatražiti procedura po članku 127. Ja promišljam da su ispunjena oba uvjeta, znači, da postoji visok stupanj složenosti, pa ću ga obrazložiti, i da isto tako se ne radi o složenoj materiji, pa ću i to obrazložiti. Neću pozivati nikoga niti apelirati niti na bilo koji način uticati na bilo koga u ovoj dvorani da se opredijeli spram ovog mog prijedloga, ali ću obrazložiti razloge svoje, razloge moje stranke HDZ-a BiH zašto smo ušli u ovu aktivnost i zašto sam ja ispred Kluba HDZ-a BiH predložio ova dva zakona i zašto tražim danas da se o tome raspravlja po žurnoj proceduri. 61 U proteklom vremenu, pa i danas, mi smo vrlo često čuli ovdje u ovoj dvorani zamjerke tipa kako se sve važne odluke u ovoj zemlji donose izvan institucija BiH. Neko više, neko manje, neko slikovitije, neko manje slikovito. Čuli smo isto tako kako očekujemo, kako trebamo se založiti, kako trebamo nastojati da ovaj parlament postane središnje mjesto odlučivanja o najvažnijim pitanjima u ovoj državi. Ja se s tim slažem. Ja se slažem da se sve najvažnije odluke u ovoj zemlji moraju donositi ovdje u ovoj dvorani, u ovom parlamentu, i da se upravo Parlament treba izdići iznad sveukupnih pa i dnevno političkih potreba raznih kako bi donosio odluke u najboljem interesu svih naroda i svih građana BiH. Zašto mislim da je ovo pitanje žurno? Mi imamo vrlo jasne poruke i one nisu komplicirane, nisu složene. Vi danas, gospodo, u BiH imate dva zakona koji se doslovice zovu – ovo govorim namjerno radi javnosti, jer u ovoj raspravi se čak ne spominje ni kako se zakoni zovu, a raspravlja se o njima – jedan je Prijedlog zakona o Direkciji za koordinaciju policijskih tijela i agencijama za podršku policijskoj strukturi BiH. Vrlo kratko zašto je ovaj zakon jednostavan. Ovim zakonom se uspostavlja jedna direkcija i tri agencije koje danas ne postoje u BiH i zato je on jednostavan. Znači, ništa se spektakularno ovim zakonom ne događa. Jedna direkcija i tri agencije. Možda neko misli da ova direkcija ne treba ili da ove tri agencije ne trebaju. Ja mislim da treba ova direkcija i ja mislim da trebaju ove tri agencije. To je vrlo jednostavno pitanje, a pošto je usvajanje ovog zakona jedan od zadnjih uvjeta da BiH i svim njenim građanima ne zalupimo europska vrata, ne da ih otvorimo nego da ih ne zalupimo, da ih ne zatvorimo skroz, ja sam se opredijelio da predložim, da dam svoj doprinos, da iskažem svoj odnos spram onoga što stalno govorimo. A govorim kao i svi vi ovdje da je vrhunski prioritet za sve građane BiH europski put, da su to europske i euroatlantske integracije i nije dovoljno da samo govorimo o tome. Hajmo nešto učiniti da dođemo do toga! I drugi zakon koji je istog takvog stupnja žurnosti zbog istih razloga i isto tako jednostavan zbog drugih razloga. Ovaj drugi zakon se zove Zakon o neovisnim i nadzornim tijelima policijske strukture BiH. Ovim zakonom i jednim i drugim se ne uspostavljaju nikakve policijske oblasti, ne definiraju se odnosi, ne utvrđuje se teritorija, ništa, ništa od svega toga. Znači, ovim zakonom se uspostavljaju tri neovisna nadzorna tijela na razini BiH. Nadzorna tijela koja već imamo na razini županija u Federaciji i na razini oba entiteta, to već imamo, samo na razini BiH to nemamo. Možda neko misli da to na razini BiH ne treba. Ja mislim da treba. Ja sam presretan što je Europska komisija prihvatila da da šansu građanima BiH da usvajanjem ova dva zakona napravimo prvi odlučujući korak ka pristupanju europskim integracijama. A taj korak se zove potpisivanje Sporazuma o stabilizaciji i pridruživanju. Ja ove zakone ne zovem zakonima o reformi policije, jer se tako ne zovu, zato sam pročitao kako se zovu. Znači, nemojmo mijenjati, nemojmo raspravljati o nečemu o čemu se danas ne raspravlja. Ja sam ova dva zakonska prijedloga ponudio ovdje u Parlament nakon što su ponuđena dva prijedloga i oni koji su detaljno iščitavali i prvi i drugi prijedlog, odnosno druge prijedloge i ovaj prijedlog, složit će se, evo neki su rekli 95% sličnosti, ja mislim da ima 99,5% sličnosti. Znači, ja mislim tako, ali evo moguće da griješim u procjeni. Zašto sam predložio to? Pokušaj da dođemo do kompromisa. Meni su sva tri ova prijedloga prihvatljiva i Klub HDZ-a će podržati proceduru za sva tri prijedloga. Prihvatljiva mi je, iako je moj prijedlog zadnji po redoslijedu. Znači, može se desiti i, daj Bože, da se desi da prije nego što dođe izjašnjavanje o mom prijedlogu usvojimo ova dva zakona. Istog trenutka ću ja povući svoj zakon iz procedure. Znači, ...i pretpostavljam i drugi. Nemam ništa protiv, ali dajte da ... kad govorimo o kompromisu da uistinu učinimo napor da dođemo do kompromisa. I nemojmo se sakrivati ni iza koga. Znači, 62 zato sam na početku priče ispričao onu priču o našem kukanju kako se sve bitne odluke donose izvan institucija. Evo nam šanse da ih donosimo ovdje, znači upravo ovdje gdje tražimo da se donose odluke. I mi jednostavno nemamo pravo, znači ja zbog toga ovo govorim ovako, ...nemamo pravo držati taocima građane BiH i pričati im neke velike priče oko toga kako će svijet propasti ako ove zakone usvojimo. Neće. Znači, ako ove zakone usvojimo, svijet neće propasti. Mi ćemo uspostaviti institucije koje do sada nemamo a koje, po mom dubokom uvjerenju, trebaju BiH ali, ako ne usvojimo ove zakone, bilo koji od ovih prijedloga, ono što je sigurno, datum potpisivanja Sporazuma o stabilizaciji i pridruživanju se ne odgađa 15 dana ili mjesec dana, on se odgađa na neodređeno vrijeme, možda i do kraja mandata ovog saziva Parlamenta, možda do kraja mandata i narednog saziva Parlamenta, to niko ne zna. Zato, ... evo u tom smislu, ja vas molim samo da shvatite moje razloge i moje motive ...zašto sam danas u parlamentarnu proceduru predložio ova dva zakona. Očekujem da će svako od nas pojedinačno, ne želim nikog pozivati ni prozivati, preuzeti svoj dio odgovornosti, a taj dio odgovornosti će se iskazati kroz način glasovanja i opredjeljenja o bilo kojem od ovih prijedloga. Hvala vam lijepo.
Zahvaljujem. Iz SDP-a ko prvi? Uvaženi poslanik Lagumdžija, uvaženi poslanik Bećirović? Izvolite.
Pa evo, ja sam jako pažljivo saslušao predlagača ova dva zakona. I sam predlagač je nekoliko puta u ovom svom uvodnom obrazloženju vrlo čvrsto ustvrdio da ovi zakoni nisu ni složeni, ni komplicirani. E, sad meni tu nešto logički nije uredu. Svi mi jako dobro znamo da je visoki predstavnik Pedi Eždaun još 2004. u ljeto donio Odluku o restrukturiranju, o formiranju komisije koja treba da restrukturira policiju u BiH. I to od 2004. do danas traje gotovo pet godina i, kada uzmemo možda još pet godina da se to implementira, možemo zaokružiti na deset godina. Ako jedna reforma traje deset godina u ovoj zemlji, da li je moguće da se za nju kaže da ona nije složena ili i komplicirana? Ili zaista u ovoj zemlji i najjednostavnije reforme traju deset godina. Onda zaista postavlja se pitanje koliko će tek trajati u ovoj zemlji složene reforme i složeni zakoni, ako ovo što ste Vi sada indirektno rekli da je jednostavno traje već pet godina i dok se implementira, znači još pet, najmanje 10 godina. Volio bih, ako je moguće, to malo pojasniti?
Zahvaljujem. Uvaženi poslanik Novaković ima na Vašu diskusiju repliku. Izvolite.
Gospodine predsjedavajući, kolege poslanici, mislim da nije korektno od nas koji ne želimo podržati ove zakone da, u najmanju ruku, sprečavamo one koji to žele da urade. Evo, ja četiri sata slušam ovdje SDP-ove replike na 63 replike, replike replika na replike, netačne navode. Predsjedavajući ne vodi računa koliko ko u kojoj tački replicira, pa sam siguran da neke kolege su ovdje i nekoliko puta replicirale i ja nisam osuđen da slušam sve ovo. Ako kolege koji žele glasati za ovaj zakon smatraju da to mogu uraditi na način kako su predložili, ne vidim zašto im vi smetate, gospodo .../kratko prekinuto snimanje/... zakon i mislimo da na nivou BiH postoji dovoljno policijskih tijela i nadležnosti da se mogu sva pitanja riješiti njihovom pravednom upotrebom. Ali to mi mislimo. To ne misli Evropska komisija, to ne misle ovi ljudi koji ... iz parlamentarne većine. Mi ne želimo da vam smetamo da usvojite zakone, ako smatrate da ih možete usvojiti. Ali, naravno, mi ih nećemo podržati. Pozivanje na nekakvog Pedi Eždauna, da ne kažem tu nesreću, koja je izmislila tri principa, a onda ih predstavila kao principe Evropske komisije, nema smisla. Prošli poslije njega još dva visoka predstavnika, hvala Bogu. Da je ranije otišao, bilo bi bolje. Dakle, molim vas, ja molim svoje kolege iz SDP-a da zaista dozvole svima nama da pratimo rad ove sjednice normalno, da nas ne tjeraju da napuštamo ovu sjednicu zbog toga što su dosadili i Bogu i narodu sa današnjim replikama.
Uvaženi poslanik Lagumdžija je imao repliku. Izvolite.
Nije replika nego diskusija.
Diskusija?
Da povodom gospodina Lozančića.
Ima prvo uvaženi gospodin Lozančić da odgovori na Bećirovićevo. Izvolite.
Zahvaljujem, gospodine predsjedatelju. Pa nije odgovor na repliku nego odgovor na postavljeno pitanje. ...Evo da pokušam odgovoriti. Je li nešto logično ili nije logično, za vas ili za mene, to je ispred svakog od nas subjektivno određene oko određenog pitanja. Znači, ono što je meni logično, vama apsolutno ne mora biti logično. Ono što je vama logično, ne mora meni, i evo, u tom smislu, što se tiče logike. Ali, ono što ste postavili je vrlo interesantno, jeste. Treba li nam za najjednostavnije pitanje 10 godina? Mislim da je to suštinski dobro pitanje, razumljivo pitanje, treba li nam. E, i ja se pitam treba li nam? Ako se nastavimo ovako ponašati, kako se danas ponašamo, trebat će nama puno više od 10 godina za puno jednostavnija pitanja. E, ja želim svoj doprinos dati da nam ne treba 10 godina za jednostavna pitanja. Želim da jednostavna pitanja rješavamo jednostavno i brzo i efikasno u interesu svih građana ove zemlje, znači. A slažem se da nije dobro da o jednostavnim pitanjima potrošimo po 10 godina. Evo, ne znam jesam li zadovoljio Vašu ... 64
Uvaženi poslanik Lagumdžija: diskusija. Izvolite.
Da, zahvaljujem se, gospodine predsjedavajući. Ja razumijem potrebu gospodina Novakovića, i to je dobro, da se distancira od SDP-a i mislim da je čovjek potpuno u pravu. Tu distancu treba napraviti i to ne treba da ga sekira, ukoliko ljudi to do sada nisu primijetili. To je samo po sebi dosta evidentno. Ja bih, s obzirom da je gospodin Lozančić vrlo, i zahvaljujem se što je elaborirao na jedan način koji nismo do sada imali. Mislim, ipak je pokušao da nas uvede u razlike i, ovo što nam je predložio, mislim da je to dobro, i kao ozbiljan čovjek se referirao na poslovničke mogućnosti i njih iskomentirao, jer pričamo o proceduri. I, normalno je da je dobro da nam je pokušao objasniti da se radi o zakonima koji su ili hitni ili dovoljno jednostavni a kako on tvrdi, u ovom slučaju, i jedno i drugo. Slažem se da su hitni, u potpunosti se slažem. Mogu se složiti da su jednostavni, ukoliko prihvatimo da mi samo raspravljamo da smo sve dosad raspravili, samo je ostao ovaj mali amandman, pa bi on sam po sebi mogao biti dosta jednostavan, pod pretpostavkom da je takav. Naime, ja bih zamolio ovde gospodina Lozančića, slažem se s njim, čak sam skloniji ovoj njegovoj ocjeni da su 99% slični ova tri zakona. Razlika između njih je otprilike ništa. Ona se pokušava igrati nekim riječima a to je manje-više tu negdje i to ako se možemo složiti. Problem imamo sa bilo kojim od njih sa osnovnih onih 99% u čemu su isti, a ne u onom 1% u čemu se ne slažu. Ja bih Vas zamolio, gospodine Lozančiću, da malo ovo prokomentirate. Vidite, ja mislim da vaš amandman, pošto Vi se razlikujete praktično od svojih kolega, recimo, iz SNSD-a u drugačijoj formulaciji, u drugoj formulaciji ova dva, ne pričam o amandmanima nego objašnjavam da nije jasan. Govorim o proceduri.
Ja se nadam da ako prođe procedura i otvori se rasprava o zakonu da se nećete javljati o raspravi.
Ne, ne, ja govorim sada. Molim vas, gospodine predsjedavajući, ja govorim o jasnoći.
Ne, Vi govorite o zakonu pod plaštom jasnoće.
Ne, ne, ja govorim, ja obrazlažem da ovo nije jasno i da nije ispunjen uslov proceduralni, gospodine. 65
Samo malo, molim vas. Ja vas upozoravam da pokušavamo da pričamo o proceduri, a da pod plaštom jasnosti ne pričate sad o pojedinim članovima, osim ako nemate tu želju.
Ne, samo malo. Vrlo konkretno, da pročitam član, tri reda su. Dozvolite, tri reda su.
Da li se čita član kad se priča o proceduri? Nije problem, mislim, nije problem, svi znaju sve, ništa nije sakriveno. Vi možete samo da pričate, samo otvorićemo opet salvu replika. Samo malo, molim vas. Izvolite, gospodine Lagumdžija.
Ja, gospodine predsjedavajući, tvrdim da nije ispunjen uslov iz Poslovnika da se radi o jasnoj stvari. Dakle, vrlo jasno govorim.
Ali ste se složili da je hitan i time je završeno.
Ne, ne, samo malo, doći ćemo do toga. Prvo da završimo ovo. Molim vas, jer pazite, ako je nejasano, džaba mu je što je hitan. Zato što je potpuno nejasan, uvodi novu zabunu i, da budem vrlo jasan, sad ću vam reći o tome, pa dozvolite.
Ne, ne, ja ću vama dozvoliti ali molim vas da sve ovde poslanike ...poštedite toga što se tiče samog Poslovnika. Znači, u Poslovniku fino i lijepo piše da je dovoljno ili jedan ili drugi po 127. Vi ste sad ovde pred svima rekli da se slažete da je hitan. Znači, dovoljan je. Sad hoćete da objasnite da jednostavno ili nije. Slobodno objasnite ali nemojte molim Vas čitati članove, doći ćemo sigurno u raspravi o svim zakonima, tad ćete imati mogućnost da o svim članovima pričate. Izvolite.
Dakle, čitam, vrlo jasno: Nakon stupanja na snagu ovog zakona, svi zakoni relevantni za rad tijela koja se uspostavljaju ovim zakonom, uskladit će se sa odredbama ovog zakona u roku od šest mjeseci od stupanja na snagu ovog zakona. U tri reda imate pet puta ponavljanje ovog zakona, koji potpuno otvara manipulaciju s tim šta ste ovim htjeli reći. Ova formulacija ustvari govori o tome da zakon ...ne što je, da tako 66 kažem, hitan i ... ali on je toliko nejasan da otvara mogućnost dalje manipulacije i zbog toga smatram da ga ne treba raspravljati jer uvodi novu konfuziju u sve ovo što ste rekli. Hvala vam, gospodine Lozančiću. Ovo bi mi davno završili da su pustili ova tri reda i ovo pet puta vaše ponavljanje ovog zakona.
Zahvaljujem. Uvaženi poslanik prvi zamjenik Lozančić: odgovor na pitanje. Izvolite.
Ovo je, ja moram reći, čestitam gospodinu Lagumdžiji, jer je pronašao načine uz sve poslovničke da uvedemo i u proceduru odgovore na pitanja zastupnika – zastupnika. Ali evo, nemam ništa protiv. Ja sam, moram reći ...nisam ni očekivao drugačije, ...zadovoljan što ste vi prihvatili moju argumentaciju da se radi o žurnom zakonu i o jednostavnom zakonu. Znači, prihvatili ste da su ispunjeni uvjeti po članku 127. da se ovaj zakon raspravlja. Mogu se složiti s vama da vam određene odredbe možda nisu jasne ali, kad dođemo u proceduru raspravljanja o meritumu zakona, ja sam spreman obrazložiti svaku odredbu tog zakona, ako do rasprave o mom prijedlogu zakona dođe. Eto.
Zahvaljujem. Ja nemam više prijavljenih. Uvaženi Lijanović, poslanik, izvolite. Ja se izvinjavam, izvolite. Čitao sam ovaj zaključak, pa sam se malo zbunio.
Ja razumijem, gospodine predsjedatelju, ovakva diskusija bi svakoga izbacila iz takta. U biti, da nije tužno, bilo bi stvarno smiješno. Evo, ja sam samo htio kazati par riječi: da oko ovoga ne trošimo više vremena, da vladajuća šestorka sjedne, u biti, ponudi rješenje ono koje odgovara i usvoji i da idemo dalje raditi. Hvala.
Zahvaljujem. Uvaženi poslanik Okolić je imao diskusiju ili repliku? Izvolite.
Odustajem. 67
Zahvaljujem. S obzirom da smo završili i nemamo više prijavljenih, zaključujem raspravu sa osmom tačkom i dajem pauzu do 17:00 časova za ručak, pri čemu ćemo, u 16:30, predsjednici svih klubova imati Prošireni kolegijum ovamo u susjednoj sobi. [[PAUZA]] Obavili smo konsultacije na Proširenom kolegijumu. Mogu da vas obavijestim da smo raspravljali o načinu nastavka rada ove sjednice. Ustanovili smo da je potrebno određeno vrijeme za još konsultacija o zakonima o kojima smo upravo okončali raspravu. Prijedlog je da nastavimo danas sjednicu i da danas radimo do 17:45, pri čemu bih molio poslanike i čitav Kolegij, a i Prošireni kolegij se složio s tim, da danas radimo samo ove zakone koji su u drugom čitanju. Oni su po nama jednostavni, ne zahtijevaju mnogo diskusije, nisu uloženi amandmani. O principima tih zakona smo već raspravljali i da sutra u 10 počinjemo sa sedmom tačkom dnevnog reda, odnosno sa, samo malo, sa 13. tačkom dnevnog reda – zakoni o sukobu interesa koji su u prvom čitanju. ___________(?) [[nije uključen mikrofon]]
U vezi oba ova zakona, mislim da ima jedna dubiozna formulacija koju mi ne možemo popraviti popravkom ovoga zakona. Morat ćemo to raditi popravljajući neke druge zakone koji daju diskreciono pravo direktoru OSA-e da procijeni ko je opasnost po bezbjednost i sigurnost države. I da na bazi toga odstranjuje ljude iz BiH, da im zabranjuje ostanak u BiH. Dakle, mislim da imali smo ovih dana reakciju Helšinskog komiteta evo za ljudska prava, koji s pravom primjećuje da se ... o sudbinama ljudi odlučuje bez njihove mogućnosti na odgovor. Dakle, to će se, na tome će se morati poraditi da se ljudima dopusti mogućnost da se brane. Jeste, nije u skladu sa standardima i sa konvencijama o ljudskim pravima, kako je to sad uređeno u BiH ali to nije predmet ovoga zakona. To se samo provlači, ta anomalija se provlači i u ovaj zakon. Pa, osjećam se obaveznim da nam skrenem pažnju na to. 69
Zahvaljujem. Mi nismo znači dobili nikakve amandmane. Ovo može da bude tema diskusije Doma naroda pa da oni ili u različitom tekstu usvoje ove zakone ili da se naknadno vrše popravke ovog zakona. Nemam više prijavljenih za raspravu. Zaključujem raspravu. Prelazimo na 12. tačku dnevnog reda: Ad. 12. Prijedlog kodeksa ponašanja poslanika i delegata u Parlamentarnoj skupštini BiH (drugo čitanje) Podsjećam, na 18. sjednici smo Prijedlog kodeksa usvojili u prvom čitanju. Komisija za ljudska prava je 28. marta 2008. godine dostavila Predlog kodeksa ponašanja sa ugrađenim amandmanima, usvojenim u nadležnoj komisiji. Dakle, dobili ste prečišćeni tekst nakon usvajanja amandmana. Ja nemam ovdje zabilježeno da li je bilo amandmana.
Ima. Jerko brani dva amandmana u plenarnoj fazi.
Znači, u plenarnoj fazi uvaženi poslanik Ivanković Lijanović ima dva amandmana. Izvolite.
Poštovani predsjedatelju, kolegice, kolege zastupnici, uvaženi gosti, ja vjerujem da su oni koji su radili na ovom kodeksu da su potrošili puno vremena da nešto naprave dobro ali neke stvari su dosta okvirno regulirali, što će očito nama praviti probleme u primjeni. Iz tog razloga sam ja inzistirao da obnovim ova dva amandmana. Amandman je I. da u članku 10. briše se druga rečenica, koja glasi: Izbrani dužnosnici neće sudjelovati u raspravi i glasovanju o pitanjima u kojima imaju izravan ili neizravan interes. Mi u ovoj sali o svakom pitanju o kojem govorimo imamo izravan ili neizravan interes, jer uopće ne bi govorili da nemamo interes da govorimo već ovo je trebalo ili precizirati preciznije da se kaže imaju financijski interes, imaju, znači o kojem interesu je riječ, i da se od eventualno tog interesa zaštiti. Isto tako, u Amandmanu II. u članu 12. stavak (1) se briše po istom principu gdje se zabranjuje glasovati i govoriti u interesu pojedinaca u interesu grupe pojedinaca a mi praktično svi govorimo u interesu pojedinaca i grupe pojedinaca, zalažemo se za poljoprivrednike, invalide, nezaposlene, penzionere, to su sve grupe pojedinaca. Govorimo ovde uime svojih stranaka, što je opet grupa pojedinaca i direktno zastupamo interese stranke. Tako, ako ne bi bila 70 usvojena ova dva amandmana, mi praktično na svaki istup svakog zastupnika imat ćemo situaciju da dajemo prigovor da je on govorio u svom interesu, što je normalno ali, u biti, po kodeksu ga treba sankcionirati jer je govorio u interesu jer svi mi govorimo u interesu da sutra budemo ponovno izabrani. Toliko, hvala.
Zahvaljujem. Nema više prijavljenih. Uvaženi poslanik Nanić. Izvolite.
Zahvaljujem se, predsjedavajući. Mislim – evo i elektronski sam se prijavio i vjerovatno to kod vas ne funkcioniše – ja lično mislim da Kodeks ponašanja, pored Poslovnika kojeg imamo, koliko je potrebno ili nije, svako od nas kao poslanik dolazi sa svojim osobinama onim koji su ljudi glasači prepoznali kroz stranku i kroz njega kao osobu, sa svojom kulturom, sa svojim ponašanjem, svojim načinom rada i mislim da smo mi inače skloni preadministriranju nekih stvari i čini mi se u ograničavanju nečeg što, po meni, nije bilo potrebno. Međutim, evo većina smatra da to treba uraditi i onda ću se prikloniti toj većini. Ono što sam htio sada iznijeti kao problem, ne znam da li mi neko može objasniti ovdje: član 19. predlagač je komisija ili neki poslanik, ne znam ko je zvanično to, da izabrani zvaničnici, znači nastojat će spriječiti postojanje administrativnog osoblja koje ... nisu zasnovana na principima profesionalnih sposobnosti itd. Ja mislim da mi ne postavljamo nikakvo administrativno osoblje i da ova, a izabrani zvaničnici u definiciji kaže da su to poslanici i delegati izabrani, i mislim da je ovaj član 19. potpuno nepotreban da stoji u Kodeksu ponašanja pored ovih drugih stvari koje ovdje jesu. Ili možda jeste, da neko objasni, ko je predlagač ovog, zbog čega, na što se ovo odnosi?
Zahvaljujem. Ja mislim da je možda formulacija mogla da bude preciznija. Ima nekoliko klubova koji su zapošljavali, da rade u klubu, sekretare. Znači, to je isto tako administrativno osoblje, iako ne potpada pod Zakon o administrativnoj službi, nego ga zapošljavaju klubovi poslanika da rade kod njih. I u tom pravcu je taj bio, jeste. Uvaženi poslanik Zorić, pa Bećirović. Izvolite.
Ja moram priznati da je ovo jedan od rijetkih zakona kojeg ja nisam detaljno pročitao i na kojeg se nisam puno ...obazirao, jer sam ga letimično pročitao i učinio mi se onako uredu. Ali sada kad čujem i kad ga je gospodin Lijanović pročitao, moram kazati da uz sve ono što ja podržavam kad se jedan ovakav kodekst donese, da nije dobro nijednim aktom ni zakonom donositi odredbe da zastupnik nema pravo o nečemu raspravljati i glasovati. I u tom smislu, 71 podržavam ovaj amandman gospodina Jerke Ivankovića Lijanovića, jer onda zastupnici nemaju jednaka prava, a to nije dobro ni u jednom parlamentu, ni u jednom tijelu, na koncu konca. To sam imao potrebu kazati, jer zaista je to presedan da o nekim pitanjima, bez obzira o kojim se pitanjima radi, zastupnik nema pravo raspravljati i glasovati.
Zahvaljujem. Uvaženi poslanik Džaferović je bio. Replika, netačan navod ili diskusija?
nije uključen mikrofon
Dobro. Uvaženi poslanik Bećirović. Izvolite.
Ja prvo želim reći da kada je riječ o ovom kodeksu da ima određenih stvari koje su dobro precizirane u ovom dokumentu, a posebno bih želio da istaknem ovaj dio koji se odnosi na ponašanje izabranih zvaničnika. Naime, ovaj kodeks, između ostalog, predviđa, recimo, pod g) da poslanici ne smiju koristiti mobilne telefone na sjednici. Ovaj kodeks, ako ga usvojimo, podrazumijeva da ubuduće poslanici ne smiju govoriti protiv ličnosti, prekidati govornika, niti na drugi način narušavati tok sjednice. Ovaj kodeks predviđa da se više ne smiju koristiti izrazi i riječi koje mogu vrijeđati ili omalovažavati drugog i drugačijeg, izraze ili njihove sinonime, ne smije se više koristiti terminologija koja vrijeđa ljudsko dostojanstvo i narušava dignitet Parlamenta. I u svoje lično ime i uime poslanika SDP-a, želim da pozdravim takve odredbe u ovom kodeksu. Bit će dobro ako ih budemo, je li, i primjenjivali, ako ovaj kodeks danas prođe na Parlamentu. U članu 13. govori se o zabrani korupcije. Evo vidite, ja govorim da ...
Molim vas, nemojte dobacivati. ... ovaj kodeks treba da propiše a gospodin Bahtić koristi posljednje sekunde mimo ovog kodeksa da se obrati ali dobro. Samo malo, samo malo.
Istrpit ćemo ovu tačku dnevnog reda, a očekujemo od naredne tačke dnevnog reda da će se gospodin Bahtić uklopiti u gabarite novog kodeksa. 72 Dakle, ja mislim da, kada je riječ o zabrani korupcije, da ova stvar je toliko jasna, toliko precizna da ne znam da li uopšte je potrebno da se u ovom kodeksu i pojavljuje. Dalje, u članu 21. Odnosi s medijima. U stavu (2) ovo bi naveo i posebno bi zamolio da svi dobro razmislimo da li je ovo prava odredba. Stav (2) ovog člana, kaže: Prilikom davanja informacija za medije, izabrani zvaničnik rukovodit će se usvojenim stavovima Parlamenta i radnih tijela u čijem radu je učestvovao, a u slučaju neslaganja može upoznati i s vlastitim stavom. Ovde je jedan problem barem za opozicione stranke. Naime, vrlo često se dogodi da mi se ne slažemo sa parlamentarnom većinom. Ako bi ovo bilo primijenjeno baš ovako kako je, je li, navedeno u tom slučaju, mi bi po ovim odredbama prvo morali upoznavati medije sa stavom većine, a onda eventualno sa svojim stavom. Ja predlažem da ovaj stav (2) brišemo.
Kako ćemo to uraditi?
Predlažem da ga potpuno izbrišemo.
Kako ćemo, rasprava je o amandmanima?
Evo, ulažem ga u ovom trenutku.
Nisu novi momenti, zakon je bio.
Ako treba, i napisat ćemo ga, nije problem, ali, dakle predlažem da se briše ovaj stav (2). Ja moram podsjetiti da sam zaista protiv ovog stava bio i prilikom rasprave u komisijskoj fazi, jer mislim da ovu odredbu teško da možete naći i u ...
Molim vas samo malo da se slušamo.
Da. Ovakva odredba, vi znate kako je s medijima. Dobijeno 40-50 sekundi u nekom dnevniku, vi, je li, iz opozicije dobijete 10-15 sekundi. U tih 15 sekundi još treba da obrazložite šta je parlamentarna većina zaključila, recimo. Dakle, zaista ima dosta razloga zašto ovo treba brisati. Kada je riječ o vrstama mjera za kršenje kodeksa, ovde su navedene tri vrste mjera. Međutim, ono što je problem jeste da evo i u članu 23. govori se o blažim povredama i težim povredama, da ovaj kodeks nije propisao precizno šta su to blaže povrede kodeksa, šta su teže povrede kodeksa, što bi bilo dobro, da ne ostavimo puno manevarskog prostora da ovo tumači kako ko hoće ili kako on misli. 73 Također, kad je riječ u članu 24. Nadležnosti i pravo na žalbu, ovde stoji da za provođenje i praćenje primjene ovog kodeksa nadležna je Zajednička komisija za ljudska prava. Moram reći, iako sam član te komisije, da nisam za to da Komisija za ljudska prava ima taj mandat, niti sam za to da to radi ijedna komisija u ovom parlamentu. To je dakle moje mišljenje. A ovaj amandman za stav (2), evo potrudit ću se, do čina glasanja, da vam dostavim. Hvala.
Zahvaljujem. Ja upozoravam poslanike, znači da smo u drugom čitanju, da su amandmani završeni, da ima samo dva amandmana gospodina Lijanovića i da nema novih amandmana. Uvaženi poslanik Džaferović. Izvolite.
Gospodine predsjedavajući, koleginice i kolege, iako to nije stvar amandmana ali ne mogu to ne kazati, je li, recimo, jedna vrlo važna stvar, niti je stvar ovog kodeksa, ali mislim da je usko povezana sa ovim kodeksom ali i ne mogu to ne kazati, prateći danas cijeli tok ove sjednice da, recimo, po meni, ne bi bilo u skladu sa kodeksom ponašanja poslanika ponašati se na jedan način kada postoji direktan televizijski prenos ove sjednice, i na sasvim drugačiji način kada nema direktnog televizijskog prenosa zasjedanja Parlamentarne skupštine jer, očigledno je, da se činjenica direktnog televizijskog prenosa, ona se naravno treba upotrebljavati i od strane nas kao izabranih zvaničnika ali, čini mi se, da se ona poprilično zloupotrebljava kod nas ovde u Parlamentarnoj skupštini BiH. I, zbog toga sam ja jedan od rijetkih koji ima rezerve kada je u pitanju direktan prenos, dok mi ne uredimo svoje ponašanje. Ovo sam imao potrebu da kažem i nije vezano za moju diskusiju povodom ovog kodeksa, nisam mogao da to ne kažem. Ustao sam ovdje da skrenem pažnju na amandmane koje je uložio gospodin Lijanović. Ti amandmani se tiču odredaba kodeksa koje su direktno povezane sa Zakonom o sprečavanju sukoba interesa u institucijama vlasti BiH. I, dakle pozivam Parlament da pažljivo razmotri i Amandman I. i Amandman II. i ako ih dovede u vezu sa postojećim važećim rješenjima koja se tiču Zakona o sprečavanju sukoba interesa u institucijama vlasti BiH, a ta rješenja će ostati, sljedeća tačka je zapravo taj zakon, i ostaju kao rješenja i po izmijenjenom i dopunjenom zakonu, onda će se jasno moći zaključiti da se takvi amandmani ne mogu prihvatiti. O čemu se zapravo radi? U Amandmanu I. gospodin Lijanović predlaže da se u članu 10. koji glasi Sukob interesa briše druga rečenica, koja glasi: Izabrani dužnosnici neće sudjelovati u raspravi i glasanju o pitanjima u kojima imaju izravan ili neizravan interes. Gospodin Lijanović predlaže da se to briše. Ovaj član glasi: Kada izabrani zvaničnici imaju direktan ili indirektan lični interes u pitanjima koja Parlament ili institucije izvršne vlasti razmatraju, preduzet će sve kako bi te interese objelodanili prije rasprave i glasanja. I naravno, drugi dio, druga rečenica za koju predlaže gospodin Lijanović da se briše glasi: Izabrani zvaničnici neće učestvovati u raspravi i glasanju o pitanjima u kojima imaju direktan ili indirektan interes. 74 Dakle, ovde se radi o ličnom direktnom ili indirektnom interesu i temeljno je pravilo svugdje na svijetu, u bilo kojoj vrsti procedure, i u sudskoj i u upravnoj proceduri pa, između ostalog, i u parlamentarnoj proceduri, da onaj na koga se odnosi konkretna stvar, a što je povezano sa njegovim direktnim ili indirektnim ličnim interesom, se izuzme iz glasanja, a da prije toga obavijesti ostale koji će odlučivati šta je na stvari. Ova stvar postoji i u Zakonu o sukobu interesa i mislim da je vrlo opasno isključiti ovu odredbu iz kodeksa. Ona treba da bude sastavni dio kodeksa ponašanja. Amandman II. kaže da se u članu 12. stav (1) briše a, pazite, u članu 12. kaže se: Prilikom korištenja svojih ovlaštenja, izabrani zvaničnici neće za sebe sticati bilo kakvu direktnu ili indirektnu prednost niti pojedincima i grupama pojedinaca davati prednost i, pazite sada, davati prednost s ciljem sticanja direktne ili indirektne koristi. Ovdje je dakle akcenat na direktnoj ili indirektnoj koristi i ovo je potpuno, potpuno je normalno da jedna ovakva odredba stoji ovde u ovom kodeksu. Drugim riječima kazano, ako se pojavi u ovom parlamentu situacija kakve su se pojavljivale u ranijem periodu, kada su se potvrđivale odluke Vijeća ministara a koje se tiču konkretnih stvari, npr. raspodjela onih kvota kod raznih vrsta mesa, onda je logično da onaj ko će učestvovati kasnije u tim natječajima i pošteno kaže: ljudi, ja sam tu ali mene nema, ja izlazim vani, izvolite donesite odluku. I nije moralno da učestvuje u donošenju jedne takve odluke. U tome je dakle suština. Ja sam ovo morao navesti jednim primjerom kojeg smo mi imali u prošlom sazivu, u prošlom mandatu Parlamentarne skupštine BiH. Ali, o ovoj temi i drugim temama, slijedi nam sutra kako ste najavili, je li, prvo čitanje jednog vrlo interesantnog zakona, Zakona o sprečavanju sukoba interesa u institucijama vlasti BiH. Hvala vam.
Zahvaljujem. Uvaženi poslanik Lijanović: netačan navod, replika? Izvolite.
Možda i netočan navod. Gospodin je Džaferović sada govorio u svom interesu i u biti je prekršio ovaj poslovnik jer je njegov interes da nešto pravno pokuša objasniti na način kako on to vidi. Ovdje se unosi mala pomutnja. U Zakonu o sukobu interesa se govori o financijskom interesu, i to je sasvim uredu kako je to regulirao Zakon o sukobu interesa, ali to su dvije potpuno različite stvari, a dobrim dijelom je to regulirano u članku 10. u prvoj rečenici, koja glasi: Kada izabrani dužnosnici imaju izravan ili neizravan osobni interes u pitanjima koja Parlamentarna skupština BiH ili institucije izvršne vlasti razmatraju, poduzet će sve kako bi te interese objelodanili prije rasprave i glasanja. Mislim da ta rečenica suštinu rješava, da u biti mi djelujemo maksimalno javno, da javnost ocjenjuje naš rad i sve postupke koje mi činimo i da maksimalno to bude objelodanjeno. I da je u ovoj drugoj rečenici precizirano o kom interesu je riječ, je li to o financijskom interesu, je li to o nekom drugom interesu, onda bi se to moglo prihvatiti, ali, u biti, uskratiti zastupnicima da govore u svom interesu, znači, mi nećemo ništa ovde smjeti reći, nećemo ništa smjeti predložiti. Imenovanje nas u komisije je naš interes, jer mi imamo određena primanja u 75 komisijama. Znači, mi sebe nećemo moći uopće imenovati u komisije. Već ulazimo u jedan veliki problem, a suština je u razlici kako je to regulirao kodeks i kako je to regulirao Zakon o sukobu interesa. Ono kako je regulirao Zakon o sukobu itneresa, to je moguće provodivo. A ovo kako je regulirao kodeks, znači, to je nemoguće da se provede. Hvala.
Zahvaljujem. Uvaženi poslanik Džaferović: odgovor na repliku.
Kolega Ivankoviću, Vi, ako izbrišete ovu rečenicu da izabrani zvaničnici neće učestvovati u raspravi i glasanju o pitanjima u kojima imaju direktan ili indirektan interes, dovest ćete ...
Molim vas samo malo tišine.
...dovest ćete u poziciju dakle zastupnike, jer ovo je kodeks ponašanja parlamentaraca, da ulaze u jednu zonu koja je izvan finansijskog interesa jer Zakon o sukobu interesa, slažem se sa vama, on zabranjuje postupanje kada je u pitanju finansijski interes. Dakle, dovest ćete u jednu zabranjenu zonu koja jeste dakle interes ali nije finansijski interes i, ako izbrišete ovu rečenicu, onda će stvari ostati takve da ćemo mi, recimo, imati kao dozvoljenu stvar poslanicima da stiču bilo kakve druge koristi i interese i sebi i drugim, osim ako oni nisu finansijski. Priznat ćete da ih ima puno, ...da ih ima puno i da se ta stvar mora urediti. Ja sam dobro promislio prije nego što sam ustao i kazao ono što sam rekao. Ne može se ovo brisati iz ovoga kodeksa. Ja ću vas upoznati samo da svaki poslanik ili zastupnik, kako god hoćete, ima prava i obaveze, dakle prava i obaveze koje su propisane Ustavom BiH i Poslovnikom o radu Parlamentarne skupštine BiH svako postupanje, i Izbornim zakonom naravno, u okviru tih prava i obaveza je dozvoljeno postupanje. To je uobičajeno postupanje, kako god hoćete. Svaki izlazak iz te zone, kada govorimo o ovim osjetljivim stvarima, a ne radi se o finansijskom interesu, a može da liči na interes i ostvarivanje neke koristi, je zabranjena zona za poslanike, i to je zadatak ovog kodeksa. I ja vas molim da povučete vaš amandman. Niko vama ne priječi da vi ovde zastupate interese, da postupate onako kao vam propisuje Izborni zakon, Ustav i Poslovnik o radu Parlamentarne skupštine BiH. Ovo ovde se ne odnosi na ono što je vaše pravo i moje pravo i svih nas kao poslanika. U tome je problem. Jer, pazite, vi ovde ostavljate stvar na pola. Kaže, vi ostavljate odredbu da je on dužan da obavijesti kolege da javno, to ostaje u članu 10. vi to ostavljate, vi tražite da se briše druga rečenica, a onda ovaj drugi dio, koji se tiče posljedica, tražite da se briše. Ista takva stvar je i sa ovim članom, stavom (1) člana 12. ovog kodeksa. Toliko. 76
Zahvaljujem. Uvaženi poslanik Lijanović, možda ćete imati potrebu, ovo vam je druga replika, da sačekate sve pa na kraju da kažete. Uvaženi poslanik Okolić, pa Ahmetović, pa Bahtić. Izvolite.
Uvaženi predsjedniče, možda je otprilike donekle tačno što gospodin Zorić je rekao da smo se mi ovih dana, baveći se nekim drugim interventnim stvarima i zakonima, manje bavili ovim kodeksom i evo, vidljivo je iz ove priče svih nas da je možda ovde nešto i potrebno promijeniti ali poslovnički nije danas to moguće, zato što nisu uloženi amandmani. I otprilike se iz ovih diskusija vidi da ponegdje ... može nešto da se u ovom tekstu dotjera i spomene. Ovaj tekst, predmet ponašanja ... poslanika, uopšte nije ni sporan, jer on je i do sada bio na snazi i kroz vid etike, običaja, norme morala, bontona itd. i sve ovo ovde što je nabrojano, to nije bilo ni do sada dozvoljeno, izuzev ako se to ne krši. I po meni je ovo suština i bitno, a to, mjere za kršenje kodeksa koje ja zdušno podržavam i koje treba da ostave, ali obzirom da je ovo zaista jedan dokumenat koji može izazavati određene nedoumice i probleme u daljem našem radu, za sada se to možda čini bezazlenim, ali se može tako desiti, moj bi prijedlog bio, ukoliko to većina prihvati, da još jedanput, odnosno da sad ovo ne odbacujemo, obzirom da će vjerovatno biti još, vidim po prijavljenim, diskusija i da ćemo se sporiti možda oko nekih stvari ovde, a amandmani nisu podneseni, da vratimo ovo komisiji još jedanput na moguće ulaganje kojekakvih amandmana i možda popravku ovoga kodeksa ponašanja, da bi došli do što kvalitetnijeg. To je znači moj konačan predlog. Hvala.
Zahvaljujem. Ja upozoravam poslanike da po Poslovniku imate dva načina da uložite nove amandmane, ako su novi askpekti. Zakon je prošao svu moguću proceduru, nema novih aspekata i ako se traži kompromisno rešenje, kompromisno rešenje nema drugih amandmana, osim onih koje je uvaženi poslanik po proceduri i po Poslovniku do sada podnio. Prema tome, tu smo po poslovničkom jasni. Uvaženi poslanik Ahmetović. Izvolite.
Poštovani gospodine predsjedavajući, poštovane kolege i kolegice, neću ništa posebno govoriti o ovom kodeksu jer ova priča oko same izrade kodeksa traje ...dugo i nema razloga da sad nešto naširoko to objašnjavam, dakle. Ali, u samoj izradi ovog kodeksa, pošli smo tako široko da smo mogli, dakle cijelo ovo vrijeme, imali prostora da svi, sve kolege, sve institucije koje imaju različite vrste primjedbi, mogu uticati na tekst i mi smo dakle i prije prvog čitanja, kada smo napravili prvi draft ovog kodeksa, uputili svim poslanicima u Parlamentarnoj skupštini BiH da daju primjedbe i prije prvog pitanja, dakle i prije toga. Bilo je to 77 i vrijeme ljetne pauze, dakle ...dovoljno vrijeme da eventualno dođe do tih prijedloga. Nažalost, evo dakle u tom vremenu nismo dobili nikakve komentare na prvi draft Prijedloga kodeksa i on je ušao u prvo čitanje, došli smo u ovu fazu amandmansku, fazu dakle i na samoj komisiji, zadnjoj komisiji, kada smo razmatrali amandmane kolega poslanika. Pokušali smo da radimo na takav način da što veći broj amandmana prihvatimo, kako bi ovaj kodeks dobio što širu podršku u Predstavničkom domu i u Domu naroda. I ja jedino ovom prilikom mogu se zahvaliti svima onim koji su dali svoj doprinos da dođe dakle do ove finalne faze kada trebamo danas odlučiti hoćemo li ili nećemo imati kodeks, dakle Centru civilnih inicijativa, OSCE-u, NDE-u, svim, dakle poslanicima koji su učestvovali u radu u izradi ovog kodeksa. I još samo, dakle jedna napomena na kraju, da smo mi u okviru komisije koja ima i segment ili riječ etika, dakle sa tog aspekta morate posmatrati ovu ulogu Komisije za ljudska prava, ne za ljudska prave nego Komisije za ... etiku u ovom slučaju i tako treba posmatrati i ovaj prijedlog koji ide da ona ima dakle tu prvostepenu nadležnost kada je u pitanju kodeks. Hvala vam lijepo.
Zahvaljujem. Uvaženi poslanik Bahtić. Izvolite.
Zahvaljujem. Drago mi je da danas je napokon došao Prijedlog kodeksa ponašanja poslanika i delegata u ovoj skupštini. Imam obavezu da kažem nakon izlaganja kolege Bećirovića, vidim da je i njemu drago. Čovjek je pročitao samo par nekih stvari koje njemu odgovaraju, a ja ću pročitati isto par stvari koje ću ja vas, predsjedavajući, uporno upozoravati, ako se ne budete pridržavali. Broj a) od ovih a) do m) SDP krši, samo dva ne krši. Broj a) Izabrani zvaničnici su dužni redovno prisustvovati sjednicama parlamentarnih komisija i radnih tijela. Mi znamo koliko predsjednik SDP-a koliko na Parlament dođe, uslika se, sat-dva ...
Ne morate, ne moramo lično.
....vremena ... krši, a na komisijama da ne govorim. Od 25 komisija, na dvije je bio, na jednoj 10 minuta, na jednoj pola sata. Ne smije napustiti sjednicu za vrijeme obraćanja. Čak i himna kad je napušta, a ne sjednica. Uopšte se ne javlja, malo, malo ide tamo. Jer to treba da se zna. I to je kodeks ponašanja. Treba da izbjegavaju davanje izjava. Ništa drugo ne rade, dođe ovde, uslika se, ode tamo, daje neke izjave koje nemaju veze sa onim što mi ovde radimo. To je sve kršenje kodeksa. Ja ću to sve da pratim. Svaku sjednicu i sve ću upozoravati. Ja ću se u gabaritu, što ti kažeš, uokviriti ali ćete i Vi morati, gospodine Bećiroviću.
Samo malo. 78
Ne smije se ../nerazumo priča/ leđima okrenuti predsjedavajućem, što je normalno, i ja sam to nekada radio, ja ću se ubuduće ponašati, znači ok. To SDP radi i ne smije razgovarati ... sjednicu osim ako je neophodno. Non-stop razgovaraju, dobacuju, kao da je ovo birtija, autobuska stanica, vjerujte da znate .... diskusija. Ne smiju govoriti protiv ... prekidati govornika. Non-stop to rade, iako ja na to ne obraćam pažnju ali ću ubuduće obraćati pažnju, koristiti izraze, da ne govorim, e jedino što ste vi izgleda ovaj kodeks shvatili bukvalno, pa bi vi najradije da ... mi ovde začepe usta. E, to nećete moći. Ja sam ipak poslanik. Mene je ovde narod izabrao, imam pravo da govorim činjenice i istine. To mi ne može niko zabraniti. Zna se šta je kodeks i ja se zahvaljujem. Drago mi je da je ovdje. I ja ću ga, vjerujte, pratiti svake sjednice i donosit ću ga ovdje. Hvala.
Zahvaljujem. Ja nemam više prijavljenih diskutanata. Ima potrebu uvaženi poslanik Lijanović da još jednu iskoristi mogućnost za ispravak krivog navoda. Izvolite.
Ja želim još jedanput samo pojasniti šta ovdje piše, i da na neki način ne bi ušli u neku demagogiju da nešto propisujemo što ćemo stalno kršiti i uvjeravati nekoga da to nije tako. Ja jako cijenim kolegu Džaferovića i njegovo znanje i zalaganje u reguliranju svih stvari u ovoj Parlamentarnoj skupštini ali ovdje on oba puta kad je govorio je izravno kršio ovaj kodeks jer je govorio u svom interesu. Nije govorio u mom interesu. A ja sam govorio u svom interesu i stavljao sam sebi prednost u odnosu na njega, a ovim kodeksom je to bilo zabranjeno. On je po kodeksu morao govoriti u mom interesu jer ne smije govoriti u svom interesu. I obrnuto, ja sam morao govoriti u njegovom interesu, a ne u svom interesu. Znači, ja vas molim da ne uđemo u jednu situaciju da na sljedećoj sjednici imamo 100 primjedbi kršenja kodeksa, znači za to nemamo nikakve potrebe. Ja mislim da je sasvim dovoljno da kroz prvu rečenicu je sve jasno definirano, da je sasvim dovoljno regulirano Zakonom o sukobu interesa i jasno precizirano kako i na koji način se u tome možemo ponašati. Ali opet, imate većinu, vi slobodno ovo donesite, a onda ćemo upozoravati na svakoj sjednici po jedno 100 primjedbi na kršenje kodeksa ako je to u interesu. Hvala.
Uvaženi poslanik Bešlagić. Izvolite.
Vidite, amandman gospodina Lijanovića odnosi se na član 10., a u članu 9. je rečeno da mi ne smijemo zastupati ako se radi o našim interesima i mislim da bi član 10., prijedlog gospodina Lijanovića, trebalo samo korigovati u tome da poslanik ne smije glasati, a treba da 79 učestvuje u raspravi. Ja mislim da on treba učestvovati u raspravi da bi objasnio stvar i kad bi samo, a ne može glasati, i to je onda nešto što daje kvalitet. Znači, možeš iznijeti svoje stavove i mišljenje, a kod glasanja vi ćete izaći, ako ja imam interes, ja ću izaći, vi glasajte i kako god se glasa. Prema tome, ja bih vas zamolio, ukoliko možemo tu se dogovoriti da korigujete ovaj amandman X. u tom smislu, znači, da možete raspravljati, imate pravo ali nemate pravo glasati ako ste već rekli da se radi o vašem interesu. Mislim da nije to moralno i zbog toga ja mislim da bi taj amandman mogao da se prihvati uz ovu korekciju. Što se tiče člana 12., mislim da nije mi ništa sporno, član 12. sa vašim amandmanom, ali u članu 10. mi se sviđa da učestvujete u raspravi ali da stvarno bilo ko od nas raspravlja o tome šta, a da ne učestvujemo u glasanju kad se radi o našem vlastitom interesu koje je u članu 9. rečeno.
Zahvaljujem. Imaćemo priliku o ovome, s obzirom da su komplementarne teme, sutra pričati u prvom čitanju Zakonu o sukobu interesa, jer se ove materije dosta poklapaju i možda ćemo sutra i vidjeti koliko je taj zakon sam od sebe kontradiktoran gdje svako od nas može da kaže da ovaj drugi ima interes o bilo kojoj stvari da raspravlja, odnosno da glasa. Uvaženi poslanik Novaković. Izvolite.
Ja znam da poslovnički ovo može biti problem. Međutim, ja mislim da je bolje da ovu stvar raščistimo, znači u kodeksu, pa čak mislim da možemo naći poslovničku mogućnost u članu 109. i članu 76. da jednostavno ovo još jednom, ove primjedbe, razmotri komisija. Potrebno je jasnije to reći, ništa drugo, neka pitanja. Jer, pazite, evo ja sad postavljam sam sebi pitanje, možemo li mi usvojiti Zakon o platama? Pazite, svako može da protumači da mi imamo tamo vlastiti interes u tom zakonu o platama, jer je tamo definisana i naša plata. Dakle, potrebno je dakle ipak jasnije precizirati. Niko ne spori ovdje da neko ko ima lični, finansijski interes u nekom poslu itd. ne treba da učestvuje u toj i raspravi i evo ja sam za to i da ne učestvuje u glasanju. Ali mora biti preciznije rečeno u kodeksu. Bilo je tih primjedbi. Ne vidim zašto bi nam bio problem, da kažemo, evo vratićemo ovo komisiji, komisija će uzeti stenogram, uočiti ove primjedbe, imati još nekih amandmana i donijeti kodeks koji neće biti sporan ni za koga. A svi želimo ovaj kodeks, dakle svi ga želimo.
Zahvaljujem. S obzirom da nema više prijavljenih i s obzirom da sam već objasnio da možemo sutra u raspravi o Zakonu o sukobu interesa doći do nekih novih saznanja koji bi nas uputili i na ovaj kodeks ponašanja, vaš prijedlog vi dostavite u pisanoj formi i naći ćemo kao i uvijek u ovome 80 parlamentu – iako se ne možemo jednom pozivati da se Poslovnik krši, a drugi put pozivati da ga malo zaobiđemo – naći ćemo načina da dobijemo najbolji kodeks ponašanja koji je sprovodiv. Ovim zaključujem raspravu i sutra u 10,00 nastavljamo raditi u Parlamentu. Sjednica je prekinuta u 17,45 sati.